Story: Vaudhu (19) | Dhiislam\nޖަނާ މުޙައްމަދު މެއި 13, 2020\nއެރޭ 10:30 ވާން ގާތްވެފައި ވަނިކޮށް މަލާކް ނިދަން އޮށޯތްއިރު އެ މޫނުމަތީގައި ހިނިތުންވުމެއްވިއެވެ. ކޮޓަރިއަށް ވެރިވެފައިވި ފަނޑު އޮރެންޖު ކުލައިގެ އަލީގެ ތެރެއިން ވެސް އެ ލޮލުގައި ވިދުމެއްވިއެވެ. ދޭތެރެދޭތެރެއިން އޭނަގެ ހިނިތުންވުން ފުންވަމުން ދިޔައީ ހިތަށް އަރާ ފައިބަމުން ދިޔަ ޖަޒުބާތުތަކެއްގެ ސަބަބުންނެވެ. އެ ޖަޒުބާތުތަކުގެ ފަހަތުގައިވީ އޭނަގެ ސިކުނޑި ހުއްޓުމެއްނެތި އޭނަގެ ލޮލަށް ސިފަކުރުވަމުން ދިޔަ މަންޒަރުތަކެވެ. އޭނަ އަޔާޒާއި ގާތްކޮށް ހޭދަކުރި ވަގުތުކޮޅުތަކެވެ. އޭނަ އަޔާޒާއި މެދު ތަފާތު ނަޒަރަކުން ދެކެން ފެށީ އެދުވަހު ކަމަށްވިޔަސް ނޭނގޭ ސަބަބަކާހުރެ އެރޭގެ އެ ވަގުތުކޮޅުގައި އޭނަ އަޔާޒާއި އެކީ ހޭދަކުރި ކޮންމެ ހިނދުކޮޅެއް އޭނައަށް ރީތިވިއެވެ. އަޔާޒް އޭނަ އަތްދަނޑިމައްޗަށް އުފުލާލި ވަގުތުތަކެވެ. ކައިވެންޏަށްޓަކައި އޭނައާއި އަޔާޒާއި ދެމެދު ވާހަކަ ދެކެވުނު ދުވަހެވެ. އަޔާޒް އޭނައާއި އިންނަން ބޭނުންވާ ވާހަކަ ބުނި ދުވަހެވެ. ކައިވެނީގެ ފުރަތަމަ ރޭ އޭނަގެ ފައިގައި ރިއްސުމުން އަޔާޒް އޭނައާއިމެދު ބެހެއްޓި އޯގާތެރިކަމެވެ. އޭނަ ރުޅި އިސްކުރުމުން ވެސް އަޔާޒް ރުޅި އިސްނުކުރި ގޮތެވެ. އަދި އޭގެ ދުވަސްތަކެއް ފަހުން ވެސް އަޔާޒް އޭނަގެ ގޮނޑި ދުއްވައިދީގެން އެހީވާން އުޅުނު ގޮތެވެ. އަނެއްކާވެސް އޭނައަށް ގޮތެއް ދިމާވުމުން އަޔާޒް އޭނަ ރައްކާތެރި ކޮށްދިން ގޮތެވެ. އެއަށްފަހު އެދުވަހު އެދެމެދުގައި އެކުވެރިކަން އުފެދިގެން ދިޔަ ގޮތް ސިފަވުމުން ހިތުގެ އެންމެ ފުން މިނުން މަލާކަށް އުފާވެރިކަމެއް އިޙްސާސް ކުރެވުނެވެ.\nއެ އިޙްސާސާއެކީ އޭނައަށް ވަގުތުން ޚިޔާލުކުރެވެން ފެށީ އޭނައާއި އަޔާޒްގެ މުސްތަޤްބަލެވެ. ނުހަނު އަވަސްއަވަހަށް ނުވެސް ހިނގާ ކަންތައް އޭނަގެ ސިކުނޑި އޭނައަށް ސިފަކޮށްދިން ގޮތުން މަލާކް ޙައިރާންވެސްވިއެވެ. އޭނައަށް ކުރިން ދުވަހަކުވެސް މިފަދަ އިޙްސާސެއް ކުރެވިފައެއްނުވެއެވެ. ދުވަހަކުވެސް ފިރިހެނަކާއެކީ މުޅި ޢުމުރު ހޭދަކުރުމުގެ ޚިޔާލުވެސް އޭނައަށް ކުރެވިދާނެކަމަށް މަލާކް ހިއެއްނުކުރެއެވެ. އެހެނަސް މިއަދު މިހެން ވާންވީ ކީއްވެ ހެއްޔެވެ؟ މީހުން އެ ބުނާ ލޯތްބަކީ މިއީ ހެއްޔެވެ؟\nއެ ސުވާލު ހިތަށް ވެރިވުމުން މަލާކްގެ ހިތް ނުތަނަވަސްވީ ހިނދު އަމިއްލަ ނަފްސާއި ހީވެސް ލެވުނެވެ. ނުތަނަވަސްވެގެން ދިޔައީ އޭނަގެ މި އިޙްސާސްތަކުގެ އާޚިރު ނަތީޖާ ނިކުމެދާނެ ގޮތަކާއިމެދުގައެވެ. އޭނަގެ އެކުވެރިން ފިރިހެން ކުދިންދެކެ ލޯބިވެގެން ރައްޓެހިވެގެން އުޅެއުޅެފައި އެ އެކުވެރިންގެ ލޯބިވެރިން ބޭވަފާތެރިވުމުން އެމީހުން ތަޙައްމަލު ކޮށްފައިވާ ހިތާމަ މަލާކަށް ފެނިފައިވެއެވެ. އޭނައަށް ވެސް އެހެންވެދާނެތޯ މަލާކްގެ ހިތަށްއެރިއެވެ. އެހެނަސް އޭނައަށް އެހެންވާނީ ކިހިނެއް ހެއްޔެވެ؟ އޭނައަށް ލޯތްބެއް ވެވެންޏާ ލޯބި މިވެވެނީ އޭނަގެ ފިރިމީހާ ދެކެއެވެ. އަޔާޒް ވެސް އޭނައާއި އިނީ އަޔާޒް ބޭނުންވެގެންނެވެ. ވީއިރު އޭނަގެ ލޯބީގެ ވާހަކައަށް އަންނާނީ އުފާވެރި ނިމުމެއް ނޫންހެއްޔެވެ؟\nއެ ސުވާލު ހިތަށްވެރިވުމުން މަލާކަށް އަނެއްކާވެސް ހީލެވުނެވެ. އެ ހީލުމުގެ ފަހަތުގައި އެ ސުވާލުން އޭނަގެ ހިތަށް ލިބުނު އުފާވެރިކަންވިއެވެ. އަދި އޭނައަށް މިހާ އަވަހަށް މީހެއްދެކެ ލޯބި ވެވިދާނެކަމުގެ ޝައްކުވެސްވިއެވެ. އެންމެ3ދުވަހުން އޭނައަށް ފިރިހެނެއްދެކެ ލޯބިވެވުނު ވާހަކަ ކިޔައިދިނުމުން އޭނަގެ އެކުވެރިންނަށް ވެސް ހެވޭނީނޫންތޯ އޭނަގެ ހިތް ބުންޏެވެ. ޚުދު މަލާކަށް ވެސް އެކަން ޤަބޫލުކުރަން ދަތިވިއެވެ. އެހެނަސް އޭނައަށް ޔަޤީންވީހާ ކަމަކީ އޭނަ ވީހާވެސް ގިނަ ވަގުތު އަޔާޒާއި އެކީ ހޭދަކުރަން އެ ހިތް އެދުނުކަމެވެ. އެއީ އަޔާޒާއި އެކީ ހުރުމުން އެހެންޏާ ނުލިބޭ އުފާވެރިކަމެއް އޭނައަށް ލިބޭތީ ކަންނޭނގެއެވެ.\nއެ ހިނދު ވެސް އެނދުގައި އޮވެފައި މަލާކަށް އަޔާޒްގެ ކޮޓަރީގެ ދޮރާއި ދިމާލަށް ނަޒަރު ހިންގާލެވުނެވެ. މީގެ2ގަޑިއެއްހާއިރު ކުރިން އަޔާޒްގެ އެ ފޯނު ކޯލު ނެގުމަށްޓަކައި އޭނަގެ ކޮޓަރިއަށް ވަން ގޮތަށް ނުނިކުމެވެ. މަލާކް ގަޑިއިރެއްހާއިރު ވަންދެން އަޔާޒް ނިކުންނާނެ އިރެއްގެ އޭނަ ހުރިތާ ހުއްޓެވެ. އަޔާޒް އެހާ ގިނައިރު ވަންދެން ވާހަކަ ދައްކަނީ ކާކާތޯ އަމިއްލަ ނަފްސާއި އެތައް ފަހަރެއްގެ މަތިން ސުވާލު ކުރެވުނެވެ. އެ ސުވާލާއިމެދު ވިސްނި ވިސްނުމުން އެއީ އަޔާޒް ހޯދަން އުޅޭ ވަޒީފާއާއި ގުޅޭ ކޯލަކަށް ވެދާނެކަމަށް އޭނައަށް ނިންމުނެވެ. އެހެނަސް އެފަދަ ކޯލެއް އެހާ ދިގުވާންޖެހޭ ސަބަބެއް އޭނައަށް ނުވިސްނުނެވެ.\nރޭގަނޑު ކާން އައުމަށް ބޮޑުމަންމަ އެދުނީ މަލާކް އެ ވިސްނުމުގައި ވަނިކޮށެވެ. އަޔާޒާއި ބެހޭގޮތުން ބޮޑުމަންމަ ސުވާލުކުރުމުން އޭނަ ހުރީ ފޯނެއްގައި ކަމަށް މަލާކް ބުންޏެވެ. އަޔާޒާއި ނުލާވިޔަސް ކާން އައުމަށް ބޮޑުމަންމަ ބުނެލީ އަޔާޒާއި އޭނަގެ ދޮންބެ ހުޅުމާލެއިން އައީ ރެސްޓޯރެންޓަކުން ކައިގެން ކަމަށް ބުނަމުންނެވެ. އަޔާޒް އޭނައާއެކީ ނުކާނެކަން އިވުމާއެކު މަލާކް ކާހިތް ކެނޑުނެވެ. އެހެނަސް ބޮޑުމަންމަގެ ބަސްއަހައިގެން އޭނަ ކާންދިޔައީ ނުކެއުމުގެ ފަހަތުގައިވި ސަބަބު ކިޔައިދޭން އޭނަ ނުކުޅެދޭނެކަން ދަނެގެންނެވެ.\nއޭނަ ކައި ނިމިގެން އަންނަންވާއިރަށް އަޔާޒް ކޮޓަރިން ނިކުމެފައި ހުންނާނެކަމަށް މަލާކަށް އުއްމީދު ކުރެވުނެވެ. އެހެނަސް އެ އުއްމީދުވެސް ފުރިހަމަ ނުވުމުން މަލާކް ގޮސް ލައްޕާލެވިފައިވި އެ ދޮރުގައި ޓަކި ދޭން ވެސް ޚިޔާލުކުރިއެވެ. ނަމަވެސް އެހެން ހަދާކަށް ނުކެރުނީ އޭނަގެ އެ ޙަރަކާތުގެ މާނަ އަޔާޒް ނަގާނެ ގޮތެއް ޔަޤީން ނުވުމުންނެވެ. އެހެންކަމުން މަލާކް އަމިއްލައަށް ނިދަން ތައްޔާރުވެ މިހާރުގެ އާދައިގެ މަތިން ސްވިޗް ބޯޑަށް އަމިއްލައަށް އަތް ދިއްކޮށް ބޮކި ބަދަލުކުރިއެވެ. އަދި ގޮނޑި ދުއްވާފައި އެނދު ކައިރިއަށް ގޮސް ކުޑަ ހިނދުކޮޅަކަށް ތެދުވެ އެނދުމައްޗަށް ވެއްޓިގަތެވެ. އެހުރިހާއިރު ވެސް ހަމަ އިސާހިތަކު އަޔާޒް ނިކުމެދާނެ ކަމަށް އޭނަގެ ހިތް ބުނަމުން ދިޔައެވެ.\nއެހެނަސް އެ ދޮރަށް ބަލަން އޮވެފައި މަލާކް ކުރިމަތީގައި ހުރި ފާރުގައި ހުރި ގަޑިން 11 ޖަހަން ގާތްވަމުން ދިޔަ މަންޒަރު ފެނިފައި އެ އުއްމީދު ކަނޑާލިއެވެ. އެ ފޯނަށް ފަހު އަޔާޒް ވަގުތުން ނިދަން ދިޔައީތާއޭ އެންމެ ފަހުން އޭނަގެ ސިކުނޑި ބުންޏެވެ. އެ ޚިޔާލުން އޭނަގެ ހިތް ދެރަވެސްވިއެވެ. އަޔާޒް އޭނަ ގާތު އެބަ އަންނަމޭ ބުނެފައި އެ ވާހަކަ ހަނދާން ނައްތާލިކަން އެނގުންވުމުންނެވެ. އަޔާޒަށް ބޮޑުކަމެއް ދިމާވީބާވައޭ ހިތް ބުނި ހިނދު ކަންބޮޑުވެސްވިއެވެ. އެހެނަސް މަލާކަށް އިތުރު އެހެން އެއްވެސް ކަމެއް ނުކުރެވުނެވެ. އޭނައަށް އެރޭ ނިދިގެން ދިޔައީ އެ ހައިޖާނެއްގައި ވަނިކޮށެވެ.\nއޭގެ އަނެއްދުވަހު އާދައިގެ މަތިން މަލާކަށް ހޭލެވުނީ ފަތިސް ނަމާދުގެ ބަންގީގެ އަޑަށެވެ. އެހެން ދުވަސްދުވަހު ބަންގީގެ އަޑު އިވިފައި މަލާކް ކަންނެތްކަމާއެކީ ދެލޯ މަރާލިޔަސް އެދުވަހު ހޭލެވުމާއެކު މަލާކަށް ތެދުވެލެވުނީ އަޔާޒްމަތިން ހަނދާންވުމުންނެވެ. އޭނަ ވަގުތުން އެނދުން ފައިބައި އޭނަގެ ގޮނޑިއަށް އެރީ އަޔާޒް ހޭލައިފިތޯ ބެލުމަށެވެ. ހޭނުލާނަމަ ނަމާދުގެ ބަހަނާގައި ވެސް އޭނައަށް އަޔާޒަށް ގޮވާލުމުގެ ފުރުޞަތު ލިބޭނެކަމުގެ އުއްމީދުގައެވެ. އެހެނަސް މަލާކް އަވަސްއަވަހަށް ގޮނޑި ދުއްވާފައި ގޮސް އަޔާޒްގެ ކޮޓަރީގެ ދޮރު ކުރިމަތީގައި ހުއްޓިލިއެވެ. އޭރު އެ ދޮރުގެ ފެންލައިޓުން އެ ކޮޓަރީގެ އަލި ބޮކިތައް ދިއްލިގެން ދިޔަ މަންޒަރު ފެނުމުން މަލާކްގެ ހިތަށް އުފާވެރިކަމެއް ލިބުނު ހިނދު ދެރަވެސްވިއެވެ. އުފާވީ ދެން މާ ގިނައިރެއްނުވެ އަނެއްކާވެސް އޭނައަށް އަޔާޒް ފެނިގެންދާނެކަން އެނގުންވުމުންނެވެ. ދެރަވީ އޭނައަށް އެވަގުތު އަޔާޒަށް ގޮވާލުމުގެ ފުރުޞަތެއް ނުލިބުމުންނެވެ. ކޮންމެ ގޮތެއްވިޔަސް މަލާކް ދެރަނުވެ ނަމާދަށްޓަކައި ވުޟޫކުރަން ދިޔައީ އަނެއްކާވެސް އަޔާޒާއި އެކީ އުފާވެރި ވަގުތުކޮޅުތަކެއް ހޭދަ ކުރުމުގެ އުއްމީދުގައެވެ.\nއެދުވަހުގެ ފަތިސް ނަމާދުކޮށް މަންމަ ދަސްކޮށްދީފައިވި ބައެއް ހެނދުނުގެ ޒިކުރުތައް ކިޔައި މަލާކަށް ޤުރުއާން ކިޔަވާލެވުނީ އަވަސްވެފައިވި ހިތަކާއެކީ ކުރު ގޮތަކަށެވެ. އޭނަ އެކަންތައް ކުރަނީ ހަމައެކަނި މަންމަ ބުނީތީވެ ކަމަށްވުމުން މަލާކް އެކަންތައް ކުރިޔަސް އޭގެ މާ ބޮޑު މާނައެއް އޭނަގެ ހިތުގައި ނޯވެއެވެ. ވަކިން ޚާއްޞަކޮށް އޭނައަށް ދީނާއި ބެހޭގޮތުން މި ހުރިޙާ ދުވަސްވަންދެން ކިޔައިދިން މަންމަ ނިޔާވި ފަހުން އޭނަ ވަނީ އިހުނަށްވުރެ ބޮޑަށް އަޅުކަންތަކާއި ދުރުވާން ފަށާފައެވެ. އަދި އަމުދުން އިއްޔެ އޭނަގެ ހިތުގައި އުފަންވާން ފެށި އިޙްސާސްތަކެއްގެ ސަބަބުން އެހެންކަމަކަށް ސަމާލުކަން ދޭން އޭނައަށް ދަތިވެފައިވިއެވެ. އޭނަގެ އެހެނިހެން އިޙްސާސްތައް ހަމައަކަށް އެޅި އޭނަގެ ހިތަށް ހަމަޖެހުމެއް ލިބޭނީ ހަމައެކަނި ﷲ ގެ ހަނދުމައިންކަން އޭނައަށް ރޭކާނުލައެވެ.\nއެހެންކަމުން ޤުރުއާނުގެ އެންމެ ޞަފްޙާއެއް ކިޔަވާލުމަށްފަހު މަލާކް އަޔާޒްގެ އިންތިޒާރުގައި ވަގުތު ގުނަން ފެށިއެވެ. ރޭ އިންގޮތަށް އޭނަގެ ގޮނޑި ހުރިތާ ބަހައްޓައިގެން އަޔާޒްގެ އިންތިޒާރުގައި އިނީ އޭނަ ރޭއްސުރެ މިހެން ހުރި ވާހަކަ ސަމާސާއެއްގެ ގޮތުން ބުނުމަށެވެ. އަދި އަންނާނަމޭ ކިޔާފައި ނައީ ކީއްވެތޯ ސުވާލުކޮށް ޝަކުވާކޮށްލުމަށެވެ. އެދެމީހުންގެ ދެމެދުގައި އުފެދިގެންދާނެ އެ ޒުވާބުވެސް ސަމާސާއަކަށްވެ ދެމީހުންނަށް ވެސް ހެވޭނެ ގޮތް ޚިޔާލުކުރެވުމުން މަލާކަށް އެވަގުތުވެސް ހިނިތުންވެވެމުން ދިޔައެވެ.\nއެހެނަސް ކަންތައްވެގެން ދިޔައީ މަލާކް ހީކުރި ގޮތަކަށްނޫނެވެ.7ޖަހައި ބޮޑުވި ފަހުން އަޔާޒްގެ ކޮޓަރީގެ ދޮރު ހުޅުވެން ފެށި އަޑަށް އޭނަ ސިއްސައިގެން ދިޔަ ގޮތަށް ހިތް ނުތަނަވަސްވީ ހިނދު އެ ހިތް އުފާވެސްވިއެވެ. ދޮރު ރަނގަޅަށް ހުޅުވި އަޔާޒް ނިކުމެގެން އައި މަންޒަރު ފެނިފައި އޭނަ ވަގުތުން ހިނިތުންވުމަކާއެކީ ވާހަކަ ދައްކަން އުޅުނެވެ. އެހެނަސް އަޔާޒް ދޮރު ލައްޕާލަމުން އޭނައަށް ބަލާލި ވަގުތު އެ މޫނުމަތިން ފެނުނު ސީރިއަސްކަމުން މަލާކްގެ ހުރިހާ ޖޯޝެއް ގެއްލިދިޔައެވެ. އެ މޫނުމަތިން ފެންނަމުން ދިޔައީ ވަރަށް ބޮޑު ކަމަކާމެދު އަޔާޒް ފިކުރުކުރަން ޖެހިފައިވި ފަދަ އަސަރެކެވެ.\nމަލާކް ބަލަބަލާ ހުއްޓާ އަޔާޒް އެ ސީރިއަސް ނަޒަރުގައި ހުރެ ސައިބޯންވީދޯއޭ ބުނެލިއެވެ. މަލާކް އަޔާޒަށް ބަލަން އިނދެ ކިހިނެއްވީތޯ އަހާލަން ބޭނުންވިއެވެ. އެހެނަސް ހިތަށްވެރިވި ޖެހިލުންވުމުގެ ސަބަބުން އަހާކަށް ނުކެރުނެވެ. އެހެންކަމުން އަޔާޒް ކުރި ސުވާލުގެ ޖަވާބުގައި ބޯޖަހާލުން ނޫންކަމެއް ނުކުރިއެވެ.\nއެދުވަހުގެ ހެނދުނުގެ ސަޔަކީ އޭނައާއި އަޔާޒްގެ ގުޅުމުގެ ބިންގާ ވަރުގަދަ ކުރުވާނެ ސަޔެއްކަމަށް މަލާކް ހީކުރިއެވެ. އެހެނަސް އަޔާޒް އޭނައާއިމެދު ބަހައްޓަމުން ދިޔަ ދުރުކަމުން އޭނަގެ ހިތް ދެރަވަމުން ދިޔައެވެ. އަޔާޒް ދެމީހުންނަށް ސައި ތައްޔާރު ކުރުމަށްފަހު މަލާކް ގެ ކުރިމައްޗަށްވާ ގޮތަށް ހުރި ގޮނޑީގައި އިށީނދެ އޭނައަށް ބަލާނުލި ގޮތުންނާއި، މުޅި އެވަގުތުކޮޅުގައި ހިމޭންކަން ޚިޔާރު ކުރަމުން ދިޔަ ގޮތުން ވެސްމެއެވެ. މަލާކް އެތައް ފަހަރެއްގެ މަތިން އަމިއްލައަށް ވާހަކައެއް ފަށަން ޤަޞްދުކުރިއެވެ. އެތައްފަހަރެއްގެ މަތިން އޭނަ އެއްޗެކޭ ބުނުމުން އަޔާޒް ހިނިތުންވުމަކާއެކީ ޖަވާބުދޭނެއޭ ހިތަށްއެރިއެވެ. އެހެނަސް އެހެން ނުވެއްޖެނަމަ އޭނަ މާޔޫސްވާނެވަރު ހިތަށް ގެނެވުމުން މަލާކްވެސް ހިމޭންކަން ޚިޔާރު ކުރިއެވެ.\nދެމީހުން ވެސް ސައިބޮއި ނިމެން ކައިރިވެފައި ވަނިކޮށް ބޮޑުމަންމަ ކޮޓަރިން ނިކުމެގެން އައި މަންޒަރު ފެނުނެވެ. ވަސީމާ އެދެމީހުން ފެނުމާއެކުހެން ހިނިތުންވެލިއެވެ.\n"އަނހަ.....އެއްކަލަ ހީވާގި ދެމީހުން އެހެން މީހުންނަށްވުރެ ކުރިން ތެދުވެފަދޯ މިތިބީ؟ ހެހެ...." ވަސީމާ ސަމާސާ ރާގަކަށް އެހެން ބުނަމުން ކާމޭޒުގެ ވަށައިގެން ގޮސް މަލާކްގެ ކައިރީގައި ހުއްޓި މަލާކްގެ ބޮލުގައި ފިރުމާލިއެވެ. މަލާކް އޭނައަށް ބަލައި ހިނިތުންވެލުމުން ވަސީމާ އަޔާޒަށް ވެސް ބަލާލިއެވެ. އަޔާޒްގެ މޫނުމަތިން އޭނަ ކަމަކާ ފިކުރު ބޮޑުވެފައި ހުރިހެން ހީވުމުން ވަސީމާއަށް އެއްޗެކޭ ނުބުނެ ނުހުރެވުނެވެ.\n"އަޔާޒް ކިހިނެއްތަވީ؟ ކޮންމެވެސް ކަމަކާ ވަރަށް ބޯ ބޮޑުވެފަ ހުރިހެން ހީވަނީ..." ވަސީމާ ބުނެލިއެވެ. އެއާއެކު އަޔާޒް އޭނަގެ ބޮޑުމަންމައަށް ބަލާލިއެވެ. އެއަށްފަހު މަލާކަށް ވެސް ނަޒަރެއް ދީފައި އަނެއްކާވެސް ބޮޑުމަންމައަށް ސަމާލުކަން ދެމުން ލުއި ހިނިތުންވުމެއް ދައްކާލިއެވެ.\n"މާ ބޮޑު ކަމެއްނުވޭ އަނެއްހެން...ކޮންމެވެސް ކަމެއް ކުރަން މި ޚިޔާލުކުރަނީ..." އަޔާޒް އެއްދިމާލަކަށް ނަޒަރު ހުއްޓައިގެން އިނދެ ބުނެލިއެވެ.\n"ކޮން ކަމެއްތަ އަނެއްކާ؟" ވަސީމާ ކޮށްލީ މަލާކްވެސް ކުރަން ބޭނުންވެގެން ހުރި ސުވާލެވެ. އެއާއެކު މިފަހަރު އަޔާޒްގެ ނަޒަރު އަމާޒުވީ މަލާކަށެވެ. އެ ހިނދު މަލާކްގެ އަތްފައި ފިނިވެގެން ދިޔައިރު އަޔާޒްގެ ޖަވާބު އަޑުއަހަން އޭނަގެ ހިތް ކެތްމަދުވެފައިވިއެވެ.\n"މި ވިސްނަނީ.....މަލާކްއާއެކީ ރަޝިޔާއަށް ދާން ކުޑަ ދުވަސްކޮޅަކަށް." އަޔާޒް ހަމަ އެ ސީރިއަސް ނަޒަރުގައި މަލާކަށް ބަލަން އިނދެ ބުނެލި ވާހަކައިން މަލާކަށް ފުރަތަމަ ހިނދުކޮޅުގައި އިޙްސާސް ކުރަންވީ ގޮތެއް ނޭނގިފައި އިނދެވުނެވެ. އެހެނަސް އޭގެ ދެވަނަ ސިކުންތުގައި އަޔާޒް ދެންމެ އެ ބުނެލީ އޭނައަށް އަޔާޒާއެކީ ގިނަ ވަގުތު ހޭދަކުރެވިދާނެ ގޮތެއްކަން އެނގުންވި ހިނދު އޭނަގެ ހިތް އުފަލުން ނަށައިގަތެވެ. އެ އުފާވެރިކަމާމެދު ޤަބޫލުކުރަން ވެސް ދަތިވުމުން މަލާކަށް ހިނިތުންވާން ނޭނގިފައި އިނދެވުނެވެ. އޭނަ ފެނި ގެއްލެމުން ދިޔަ ހިނިތުންވުމެއްގައި އިންދާ ވަސީމާ ވާހަކަ ދެއްކިއެވެ.\n"މާ ޝާ ﷲ! ވަރަށް ރަނގަޅު ނިންމުމެއްތީ! ތިއީ އަނެއްހެން ބުނަންޏާ ތިދެކުދިންގެ ހަނީމޫން ދޯ؟ ހެހެ....ބޮޑުމަންމަ ހިތުން ތިކުދިންގެ ކައިވެނި ކުރެވުނު ގޮތުން ދެކުދިންވެސް ބޭނުމެއްނުވާނެ އެގޮތަށް ތަނަކަށް ދާކަށް. އެހެންވެ އެކަހަލަ ކަމެއް ނުރާވާ ހުރީވެސް. އަޔާޒް އަމިއްލައަށް ތި ނިންމުން ނިންމީމަ ހަމަ ޙަޤީޤަތުގަ ވެސް ވަރަށް އުފާވެއްޖެ. މާތް ﷲ ތި ދެކުދިންނަށް ބާއްޖަވެރި ޒަވާޖީ ޙަޔާތެއް މިންވަރު ކުރައްވާށި!" ވަސީމާ އުފަލުން ފުރި ބަންޑުންވެގެން ދިޔަ ހިތަކާއެކީ ވާހަކަ ދެއްކިއެވެ. އޭނަ ދެއްކި ވާހަކަތަކުން މަލާކް ލަދުވެސްގަތެވެ. ކޯތާފަތް ރަތްވެގެން ދިޔަ ހިނދު އޭނައަށް އިސްޖަހާލެވުނީ ބޭއިޚްތިޔާރުގައި ހިނިތުންވެސްވަމުންނެވެ. އެ ހިނދު އޭނަގެ ކުރިމަތީގައި ހުރި އަޔާޒްގެ ނަޒަރު އަމާޒުވެފައިވީ އޭނައަށެވެ. އަޔާޒަށް ދުރުން ބަލާ މީހަކަށް އެ މޫނުމަތިން ސީރިއަސްކަން ފެނުނެއްކަމަކު ފަރުވާތެރިކަމާއެކީ ބަލާލި މީހަކަށް އެ ލޯމަތިން ޙަމްދަރުދީއެއް ފެންނާނެއެވެ. އޭނަގެ ކުރިމަތީގައި އިން އަންހެން ކުއްޖާއަށްޓަކައި ވި ޙަމްދަރުދީއެވެ.\nއަޔާޒް އަމިއްލަ ޚިޔާލުތަކުގައި މަލާކަށް ބަލަން އިނދެފައި އަޔާޒް ގޮނޑިން ތެދުވެލީ އާދައިގެ މަތިން އޭނަގެ ތަށްޓާއި އެކީގައެވެ.\nތަށިތައް ދޮވުމަށްފަހު އަޔާޒް ގޮސް އޭނަގެ ކޮޓަރިއަށްވަނީ ބޮޑުމަންމަ މަލާކާއި ކޮންމެވެސް ވާހަކައެއް ދެއްކުމަށްޓަކައި ބޮޑުމަންމަގެ ކޮޓަރިއަށް ގެންދިޔަ ވަގުތެވެ. އަޔާޒް ކޮޓަރީގެ ތެރެއަށް ވަދެގެން ގޮސް އޭނަ ނިދައި އުޅޭ އެތެރޭގެ ކޮޓަރި ތެރެއަށްވަދެ ދޮރު ލައްޕާލިއެވެ. އެއަށްފަހު ދެލޯ މަރާލަމުން ފުން ނޭވައެއް ދޫކޮށްލީ އޭނަގެ ހިތުގައި އުފެދިފައިވި ހައިޖާނެއްގެ ސަބަބުންނެވެ. އެ ހިނދު ލައްޕާލެވިފައިވި އެސްފިޔައިގެ ދޭތެރެއިން އޭނައަށް ސިފަވަމުން ދިޔައީ މަލާކްގެ ސޫރައެވެ. އިއްޔެ އޭނައާއެކީ ހުރިއިރު މަލާކްގެ މޫނުމަތިން ފެނުނު އުފާވެރިކަމެވެ. އޭނަގެ ހިނިތުންވުން ގެއްލޭ ވަގުތު އެ މޫނުމަތިން ވެސް ހިނިތުންވުން ގެއްލެމުން ދިޔަ ގޮތެވެ. އެއަށްފަހު މިއަދު އޭނަ ދިން ޚަބަރުން އެ މޫނުމައްޗަށް އުޖާލާކަން ވެރިވެގެން ދިޔަ ގޮތެވެ.\nއެ މަންޒަރު ލޮލަށް ސިފަވެގެން ދިޔުމުން އަޔާޒަށް ލޯ ހުޅުވާލެވުނެވެ. އެއަށްފަހު އޭނަ ލަސް ހިނގުމެއްގައި ގޮސް އެނދުގައި އިށީނީ އޭނަގެ ފޯނު ނަގަމުންނެވެ. ފޯނު ހުޅުވައި ކޯލް ލިސްޓަށް ދިޔައިރު އެންމެ މަތީގައި މައުވާގެ ނަން އޮތްތަން ފެނިފައި ރޭ އޭނައާއި މައުވާއާއި ދެމެދު ދެކެވުނު ވާހަކަތައް އޭނަގެ ހަނދާނަށްއައެވެ.\n"ހެލޯ މައު..." އަޔާޒްގެ އެ ބަސްތައް އިވުމާއެކު އެކޮޅުން މައުވާގެ އަސަރެއްނެތް ހީލުމެއްގެ އަޑު އިވުނެވެ. އެ އަޑު އިވިފައި އަޔާޒްގެ ދެބުމަ ކައިރިވިއެވެ.\n"މައު؟ ހެހެ.....ޙައިރާންވެއްޖެ އަހަރެންގެ ނަން ހަނދާން ހުރީތީވެސް. އިމްޕްރެސިވް ދޯ...." މައުވާ ރާގަކަށް އެހެން ބުނެލީ އޭނަ ދެރަވެގެން ހުރި މިންވަރު އަޔާޒަށް އަންގަން އުޅޭ ފަދައަކުންނެވެ. މައުވާގެ އެ ދަންތުރައިގައި މި ފަހަރުވެސް އަޔާޒް ޖެހުނެވެ. އޭނަގެ ދުވަސްވީ ލޯބިވެރިޔާ ދެރަކޮށްލެވުނީތީ އޭނަގެ ހިތުގައި ޖެހުނެވެ.\n"މައު....މައުއަށް އެނގެއެއްނު އަހަރެން ދުވަހަކުވެސް މައު މަތިން ހަނދާން ނުނެތޭނެކަން؟" އަޔާޒް ޖަޒުބާތުން ފުރެން ފެށި ހިތަކާއެކީ ބުނެލިއެވެ. މައުވާއާއި އޭނަ ގުޅިގެން ދިޔަ ފުރަތަމަ ދުވަސްކޮޅު އޭނަ މައުވާއާއެކީ ހޭދަކުރިހާ އުފާވެރި ވަގުތުކޮޅުތަކެއްގެ މަތިން ހަނދާންވުމުންނެވެ.\n"ރައިޓް! އެހެންވެދޯ އަހަރެން ދޫކޮށްލާފަ ނުވެސް ހިނގޭ ކުއްޖަކާ އިނދެގެން ތިއުޅެނީ؟" މައުވާ ހިސާބެއްގެ ނުރުހުންތެރިކަމާއެކީ ބުނެލި އަޑު އިވުނެވެ.\n"އިޓްސް ނޮޓް ވަޓް ޔޫ ތިންކް މައު....އަސްލު ދޮންބެ އަހަރުމެންގެ ގެދޮރާއި ގުޅިގެން ކޯޓުގަ ފައިޓްކުރާ ކޭސްއެއްގެ ސަބަބުން އަހަރެން އެ ކުއްޖާއާއި އިންނަން ޖެހުނީ." އަޔާޒް އެހެން ބުނެލީ އޭނަ މައުވާއަށް ބަދަލެއް ގެނައުމަށް ރޭވި ރޭވުމުގެ ވާހަކަ ފޮރުވަމުންނެވެ.\n"އަހަރެންވީ ހަމަ ތި ވާހަކަ ޤަބޫލުކުރަންތަ އަޔާޒް؟ އަޔާޒް އައި ނޯ ޔޫ ބެޓާރ ދޭން އެނީވަން އެލްސް....އަޔާޒް ބޭނުންވިނަމަ އެކުއްޖާއާއި ނުއިންނަން ގޭގެ ހުރިހާ އެންމެންނާވެސް ދެކޮޅު ހެދީސް. އަޔާޒްއަށް ވަރަށް ޓްރަސްޓްކޮށްފަ އަހަރެން ތިކޮޅަށް ނުދިޔައީ. ހިތަށްއެރީ މިއީ އަހަރެން ދެކެ ލޯބިވާ އަޔާޒްއޭ. އަހަންނަށް ސިއްރުން އަހަންނަށް ދެރައެއް ނުދޭނެއޭ އަޔާޒް....އެކަމަކު....." މައުވާގެ އެ ވާހަކައިގެ ފަހުކޮޅަށް ދިޔަދިޔަހެން އެ އަޑުން އިވުނު ކުރަކިކަމުން އަޔާޒްގެ މޭގައި ރިހުމެއް އުފެދުނެވެ. މައުވާގެ ފަހު ބަހަށްފަހު މައުވާގެ ގިސްލުމުގެ އަޑު އިވެން ފެށުމުން އަޔާޒްގެ ލޮލުން ވެސް ދިލަނެގިއެވެ. މައުވާގެ ވާހަކައިން އޭނައަށް މަލާކްއާއި އިނދެގެން ޙަޤީޤަތުގައި ވެސް މި ހެދުނީ ވަރަށް ބޮޑު ގޯހެއްކަމަށް އޭނައަށް ނިންމުނެވެ. ކޮންމެ ފަދަ ނިޔަތެއްގައި ވެސް އޭނައަށް މައުވާއަށް މި ދެވުނީ ކިހާ ބޮޑު ދެރައެއް ހެއްޔެވެ؟ މައުވާއަށް އެންގުމެއްނެތި އެހެން މީހަކާ އިނުމުން އޭނައަށް މައުވާއަށް ބޭވަފާތެރި ވެވުނީ ނޫންހެއްޔެވެ؟ އަދި އެއީ ވެސް މައުވާ އޭނައަށްޓަކައި ރަނގަޅުވާން މަސައްކަތް ކުރަމުން ދަނިކޮށެވެ. ހިތަށް ވެރިވަމުން ދިޔަ ޚިޔާލުތަކުން އަމިއްލަ ނަފްސު ކުށްވެރި ކުރެވިގެން ދިޔަދިޔަހެން އަޔާޒަށް ވާހަކަ ދެކެވުނެވެ.\n"އައިމް ސޮރީ މައު.....އައިމް ރިއަލީ ސޮރީ. ބަޓް އައި ޕްރޯމިސް މައު. އައި ސްޓިލް ލަވް ޔޫ. އަހަރެން ޤަޞްދެއް ނުކުރަން އެކުއްޖާއާއެކީ މުޅި ޢުމުރު ހޭދަ ކުރާކަށް. އެކުއްޖާއަކީ ދުވަހަކުވެސް މައުއަށް ނުވާނެ އަހަރެންގެ ނަޒަރުގަ. އަހަރެން އަހަންނަށް ވީހާވެސް އަވަހަކަށް އެކުއްޖާއާއި ވަކިވެވޭތޯ ބަލާނަން. އެގޮތަށް ނިންމައިގެން އެންމެ ކުރިން ހުރީ ވެސް. އެކުއްޖާއާއި ވަކިވެވުނުހާ އަވަހަކަށް އަހަރެން މައު ކައިރިއަށް އަންނާނަން." އަޔާޒް އެހެން ބުނެލީ އަނެއްކާވެސް މައުވާގެ ދަޅަތަކަށް މުޅިން ހެއްލެމުންނެވެ.\n"އަހަރެން ކިހިނެއް ތިވާހަކަ ޤަބޫލުކުރާނީ އަޔާޒް؟ އަހަރެން އަމިއްލަ ލޮލުން ދުށީމޭ އަޔާޒް ރޯމާ ދުވާލު މަގުމަތިން އެކުއްޖާ އަތްމައްޗަށް އުފުލައިގެން ގެންދިޔަ މަންޒަރު!" މައުވާ ރޮވިފައިވާ އަޑަކުން ބުނެލި ވާހަކައިން އަޔާޒްގެ ދެލޯ ބޮޑުވިއެވެ.\n"މް...މައު ހުރީތަ މިކޮޅުގަ؟ ކޮންތާކު ތިހިރީ؟ އަހަރެން ހަމަ މި ވަގުތު...." އަޔާޒް އަވަސްއަވަހަށް ބުނަން އުޅުނު ވާހަކަ މެދުކެނޑުނެވެ.\n"ތީގެ ބޭނުމެއްނެތް އަޔާޒް. އަހަރެން މިހިރީ އަނބުރާ ރަޝިޔާއަށް ދާން ފުރަން އައިއްސަ. އަޔާޒް ދެންވެސް އަހަރެން ދެކެ ލޯބިވަންޏާ އަހަރެން ކައިރިއަށް ވީހާވެސް އަވަހަކަށް އަންނަންވީ. އެހެންނޫނީ އަހަންނަށް އަހަރެންގެ ފުރަތަމަ ލޯބި މުޅިން ގެއްލުނީކަމަށް އަހަރެން ނިންމާނަން." މައުވާ ހަމަ އެ ރޮވިފައިވާ އަޑުން އެހެން ބުނެ ފޯނު ކަނޑާލީ އަޔާޒަށް އިތުރު އެއްޗެކޭ ބުނުމުގެ ފުރުޞަތެއް ނުދީއެވެ. ފޯނު ކެނޑިގެން ދިޔުމުން ވެސް އަޔާޒަށް ހެލޯއޭ ކިޔައި ދެވަނަ ފަހަރަށް ވެސް އެ ނަންބަރަށް ގުޅުނެވެ. އޭނަ ގުޅި ފުރަތަމަ ފަހަރު ނަންބަރު ބިޒީކަމަށް އިވެން ފެށިއިރު ދެން ގުޅިއިރު އިވެން ފެށީ ފޯނު ނިވާލެވިފައިވި ވާހަކައެވެ.\nމައުވާއަށް ދެން ގުޅޭނެ ގޮތެއް ނުވުމުން އަޔާޒަށް އަމިއްލަ ނަފްސު އިތުރަށް ކުށްވެރި ކުރެވުނެވެ. އޭނަ ވީހާވެސް އަވަހަކަށް މައުވާ އެދޭ ގޮތަށް މައުވާ ހުރިތަނަށް ދާން ޖެހޭ ކަމަށް އޭނަގެ ޒަމީރު އަންގައިފިއެވެ. އެކަމަށްޓަކައި އެވަގުތުން ވަގުތަށް ވެސް ފިޔަވަޅު އަޅަން އޭނަ ބޭނުންވިއެވެ. އެހެނަސް އޭގެ ނަތީޖާ ނިކުމެދާނެ ގޮތަކާއިމެދު ވިސްނާލެވުނެވެ. އޭނަ ކުއްލިއަކަށް ރަޝިޔާއަށް ދާ ވާހަކަ އިވުމުން ބޮޑުމަންމައާއި ދޮންބެ ސުވާލު އުފައްދާނެއެވެ. އޭނަގެ ރެޒިޑެންސީ ފެށެން އޮތީ އަދި މަހެއްހާ ދުވަސްފަހުން ކަމަށްވުމުން އެކަން ވެސް ބަހަނާއަކަށް ދެއްކޭކަށްނެތެވެ. އަދި އެހެންނޫނަސް އޭނައަށް ޝައްކުކުރަމުންދާ އޭނަގެ ދޮންބެ ބޭނުންވަނީ ވެސް މިކޮޅުގައި އޭނަގެ ރެޒިޑެންސީ ފުރިހަމަ ކުރާށެވެ. އެހެންކަމުން ރަޝިޔާއަށް އޭނަ ދާންވީ އެހެން ސަބަބަކާމެދު ވިސްނަން އަޔާޒަށް މަޖުބޫރުވިއެވެ.\nއަޔާޒަށް އޭނަގެ ކޮޓަރީގެ ދޮރުގެ ފެންލައިޓާއި ދިމާލަށް ބަލާލެވުނީ އެ ސަބަބާއި މެދު ވިސްނަމުން ދަނިކޮށެވެ. އެއާއެކު އެ ދޮރުގެ އަނެއްފަރާތުގައިވީ ކާކުކަން އެނގުންވުމުން އޭނައަށް އެއްވެސް މީހަކަށް ޝައްކު ނުކުރެވޭނެ ފަދަ ރޭވުމެއް ސިކުނޑީގައި ރާވާލެވުނެވެ. އެ ރޭވުމަށްވުރެ ފުރިހަމަ ރޭވުމެއް އޭނައަށް މި ޙާލަތުގައި ނެތްކަން ވެސް އޭނައަށް އެނގުންވިއެވެ. އެހެނަސް ނޭނގޭ ސަބަބަކާހުރެ އޭނަގެ ހިތް އެ ރޭވުމާއިމެދު ދެކޮޅު ހެދިއެވެ. އެ ރޭވުމުގެ ސަބަބުން އޭނައަށް އެންމެ ބޮޑު ނިކަމެތިކަމެއް ދެވޭނީ ކާކަށްކަން އެނގުންވުމުންނެވެ. އޭނަ އެގޮތަށް ކަންތައް ކޮށްފިނަމަ އެއިން އެ ކުޅެވެނީ މަލާކްގެ ހިތާއިކަން އެނގުންވުމުން އަޔާޒްގެ ހިތްވެސް ހިނދުކޮޅަކަށް ހުއްޓުމަކަށްއައެވެ. އިސާހިތަކު އޭނަގެ ހިތް މަލާކަށްޓަކައި ޙަމްދަރުދީއިން ފުރިގެންއައެވެ. ހިނދުކޮޅަކަށް ނަމަވެސް މައުވާ އެ ބުނާ ގޮތަށް ނަހަދަންވެސް ހިތަށްއެރިއެވެ. އެހެނަސް އިހަކަށް ދުވަހު ދިމާވި އަންހެން ކުއްޖަކާމެދު އޮތް ޙަމްދަރުދީއަކާ ހެދި ތިން އަހަރު އެކީގައި ހޭދަކުރި ލޯބިވެރިޔާ އޭނަ ދޫކޮށްލާނީ ކިހިނެއްހެއްޔެވެ؟ އޭނައަށް އެ ކުއްޖެއްގެ ޒާތް އެނގި ހިތުން ޖާގައެއް ދެވިގެން ދިޔަ ކުއްޖަކީ މައުވާއެވެ. އެހެންކަމުން އޭނައަށް ޙަޤީޤީ ލޯތްބެއް ވެވޭނީ މައުވާދެކެ ނޫން ހެއްޔެވެ؟ އަދި އަމުދުން އޭނަ ޚިޔާރު ކުރަން ޖެހިފައިވި ދެމީހުންގެ ތެރެއިން އޭނަ ވަކިވެއްޖެނަމަ އެންމެ ބޮޑަށް ހިތާމަކުރާނީ ވެސް މައުވާއެވެ. މީގެ4ދުވަސްކުރިން އޭނައާއި ދިމާވި ކުއްޖާއެއް ނޫނެވެ. އަޔާޒް އެ ނިންމުން ނިންމާލި ހިނދު އޭނަ ހަނދާން ނައްތާލީ އޭގެ ތެރެއިން އަމިއްލަ އިޙްސާސްތަކަށް ބާރުފޯރުވަން އެންމެ ދަތިވާނީ ކާކަށްކަމެވެ. އަދި އޭގެ ތެރެއިން އޭނައަށް ދެރައެއްދީ ބޭވަފާތެރިވުމުން އެންމެ ދުރުވާނީ ކާކުކަން ވެސްމެއެވެ.\nކޮންމެ ގޮތެއްވިޔަސް އަޔާޒް ވަނީ އެ ނިންމުން ނިންމާފައެވެ. އޭނަ އެދުވަހު ހެނދުނު ތެދުވީ މަލާކަށް ވީހާވެސް އަވަހަކަށް ޙަޤީޤަތް ކިޔައިދޭން ނިންމަމުންނެވެ. އިއްޔެ އޭނައާއި މަލާކާއި ދެމެދު އެކުވެރިކަން ބަދަހިވެގެން ދިޔަ ގޮތުން މަލާކްގެ އިޙްސާސްތައް ބަދަލުވެގެން ގޮސްފައިވާނެ ގޮތް އޭނައަށް އަންދާޒާ ކުރެވެއެވެ. އޭނަ ވީހާވެސް އަވަހަކަށް މަލާކަށް ޙަޤީޤަތް ކިޔައިދިނުން މުހިއްމުވަނީ އެހެންވެއެވެ. އޭނަގެ ސަބަބުން އިތުރު މީހަކަށް ދެރައެއް ލިބޭކަށް އޭނަ ބޭނުމެއް ނުވެއެވެ. އޭނަ ކޮންމެ ހެނދުނެކޭ އެއްފަދައިން ނަމާދަށްފަހު ކަސްރަތު ކޮށްގެން ކޮޓަރިން ނިކުތީ މަލާކާއި ކުރިމަތިލާން ނުހަނު ހިތްވަރު ކުރަމުންނެވެ. މަލާކަށް ހުރިހާ ވާހަކައެއް އެވަގުތުން ވަގުތަށް ވެސް ކިޔައިދީ ދެމީހުންގެ ދެމެދުގައި ބާއްވަން ބޭނުންވާ ދުރުކަން ވެސް ކިޔައިދޭން ނިންމަމުންނެވެ.\nއެހެނަސް ކީއްވެކަމެއް ނޭނގެއެވެ. އޭނަ ކޮޓަރީގެ ދޮރު ހުޅުވާލި ވަގުތު ފެނުނު އުޖާލާވި ހިނިތުންވުމުން އޭނަގެ ދުލުގައި ތަޅުއެޅުވި އޭނަގެ ނޭވާ މެދުކެނޑުނެވެ. ނުހަނު ޖޯޝާއެކީ މަލާކް އެއްޗެކޭ ބުނަން އުޅެފައިވެސް އެ ޖޯޝު ގެއްލި އެ ހިނިތުންވުން ފޭދިގެން ދިޔަ މަންޒަރު ފެނިފައި އަޔާޒް ފުރަތަމަ ސިކުންތުގައި ޙައިރާންވިއެވެ. ކުއްލިއަކަށް މަލާކްގެ މޫނުމަތި މިލައިގެން ގޮސް އެ މޫނުމަތިން ކަންބޮޑުވުން ފާޅުވީ ކީއްވެތޯ އޭނަގެ ހިތް ސުވާލުކުރިއެވެ. އޭގެ މާ ގިނައިރެއްނުވެ އޭނައަށް ވިސްނުނެވެ. މަލާކް ކަންބޮޑުވީ އޭނަ ކަންބޮޑުވެފައި ހުރިހެން ހީވާތީވެއެވެ. އެކަން އެނގުންވުމުން އަޔާޒްގެ ހިތަށް ދުވަހަކުވެސް ނުލިބޭފަދަ ހިތްހަމަޖެހުމެއް ލިބުނެވެ. އޭނަގެ އިޙްސާސްތަކާމެދު ހިތުގެ ފުން މިނުން އަޅާލާ މީހަކު އެހާ ގާތުގައި ހުރިކަން އެނގުންވުމުންނެވެ.\nއަޔާޒަށް އެވަގުތު މަލާކަށް ޙަޤީޤަތް ކިޔައިނުދެވުނީ އެހެންވެއެވެ. އެ ވާހަކަ ކިޔައިދީގެން އޭނައާއިމެދު އެހާ އަޅާލާ މީހަކު ގެއްލުވާލާކަށް އޭނަ ބޭނުމެއް ނުވީއެވެ. އެހެނަސް އެހެން ހެދުމުން ވެސް އޭނައަށް އެ ވެވެނީ ހާދަ އަމިއްލަ އެދުން ބޮޑު މީހަކަށެވެ. މުޅި ސައި ގަޑީގައި އަޔާޒަށް ސީރިއަސް ނަޒަރެއްގައި އިނދެވުނީ އެ ޚިޔާލުގެ ސަބަބުންނެވެ. އަދި އަމުދުން ބޮޑުމަންމަ ދެއްކި ވާހަކަތަކަށްފަހު މަލާކްގެ މޫނުމަތިން ފެނިގެން ދިޔަ ކުލަވަރުން އޭނަ ދެން ކޮންމެ ގޮތަކަށް ކަންތައް ކުރިޔަސް ވާނީ ނުބައި މީހަކަށްތާއޭ ހިތަށްއެރިއެވެ.\nހިތަށްވެރިވި އެ ޚިޔާލުން އަޔާޒަށް ދެންވެސް އެނދުގައި އިނދެ ފުން ނޭވައެއް ދޫކޮށްލެވުނީ ނަފްސާނީ ގޮތުން އިޙްސާސް ކުރެވުނު ވަރުބަލިކަމުގެ ސަބަބުންނެވެ.\n"މަލާކް....ވަރަށް މުހިއްމު ވާހަކައެއް ދައްކަންވެގެން ބޮޑުމަންމަ މަލާކް މި ގެނައީ." ވަސީމާ ގޮސް ކޮޓަރީގައި ހުރި ސޯފާއެއްގައި އިށީނދެ މަލާކް އައިސް އޭނަގެ ކުރިމަތީގައި ހުއްޓިލިއެވެ.\n"ކޮން ވާހަކައެއް ބޮޑުމަންމާ؟" މަލާކަށް އެހެން ބުނެލެވުނީ ވެސް ލަދުރަކިކޮށް ހިނިތުންވަމުންނެވެ. އޭނައަށް ލިބެން މިއުޅެނީ ފިރިމީހާއާއެކީގައި ހޭދަ ކުރެވޭ ވަގުތުތަކާއި ބެހޭ ނަޞޭޙަތްތަކެއްތޯ ހިތަށްއެރިއެވެ. އެ ޚިޔާލުން އޭނަ ތުރުތުރު އަޅަން އުޅުނެއްކަމަކު ގޮނޑީގެ އަތްގަނޑުގައި ބާރަށް ހިފަހައްޓައިގެން ހުރުމުން އެ ޙަރަކާތް އޭނައަށް ހުއްޓުވުނެވެ.\nވަސީމާ މަލާކަށް ބަލަން އިނދެފައި ހިނިތުންވިޔަސް މަލާކްގެ އެއްއަތް މަތީގައި އަތް އަޅަމުން ވާހަކަ ފެށީ މާޔޫސީ ގޮތަކަށް އެއްދިމާލަކަށް ނަޒަރު ހުއްޓާލަމުންނެވެ.\n"ބޮޑުމަންމައަށް ނޭނގޭ އަޔާޒް މި ވާހަކަ މަލާކަށް ކިޔައިދީފަ އޮތްކަމެއް. އެކަމަކު މިއީ މަލާކަށް އެނގުން މުހިއްމު ވާހަކައެއް....މަލާކްއާ އިނުމުގެ ކުރިން އަޔާޒްގެ ލޯބިވެރިޔެއް ހުރި...މައުވާ އޭނައަށް ކިޔަނީ. މިހާރު އަހަރެއްހާ ދުވަސްވެދާނެ އަޔާޒް އޭނައާއި އިންނަން ބޭނުންވެގެން އުޅޭތާ. އެކަމަކު އެއީ ރާ ބޮއި ފިރިހެނުންނާއެކީ ނާޗަރަންގީ ކުޅެ ހަދާ ނުލަފާ އަންހެނެއް. އޭނަ އަބަދު އަޔާޒްގެ ލޮލުގަ އަނދުން އަޅުވާވަރުން އަޔާޒަށް އޭނަގެ ޙަޤީޤަތް ނުފެންނަފަދަ. އަޔާޒަށް ޤަބޫލުކުރުވާފަ އޮންނަނީ އޭނަ ކޮންމެވެސް އެއްދުވަހަކުން ބަދަލުވާނެ ކަމަށް....3 އަހަރުވެއްޖެ އަޔާޒް މި ގުޅުމުގަ ޤައިދުވެގެން އުޅޭތާ....އަޔާޒް މަލާކްއާ އިންނަން އެއްބަސްވީމަ ބޮޑުމަންމަ އެހާ އުފާވީ އަޔާޒް އެ ޤައިދުން ސަލާމަތްވީ ކަމަށް ހީކޮށް. މަލާކްދެކެ ލޯބިވެގެން ނޫނަސް މަލާކްގެ މަންމައަށް ވީ ވަޢުދު ފުއްދަން ނަމަވެސް އަޔާޒް އެ ގުޅުމާއި ދުރުވިކަމަށް. އެކަމަކު މިއަދު މިއިވުނު ވާހަކައިން އަނެއްކާވެސް ބޮޑުމަންމަ އަޔާޒަށްޓަކައި ބިރުހީވޭ މަލާކް. މަލާކް އަނދިރީގަ ބަހައްޓާކަށް ބޮޑުމަންމަ ބޭނުމެއްނޫން. އެހެންވީމަ މި ވާހަކަ މި ބުނަނީ. އަޔާޒްގެ އެ ލޯބިވެރިޔާ ހުންނަނީ ރަޝިޔާގަ. ހުރިހާ ޤައުމެއްގެ ތެރެއިން މަލާކް ގޮވައިގެން އެތަނަށްދާށޭ ބުނީމަ ބޮޑުމަންމަގެ ހިތުގައި ޝައްކު އުފެދޭ ދަރިފުޅު. ވަކިން ޚާއްޞަކޮށް އިއްޔެ ތި ދެކުދިން ފިހާރައިގަ ތިއްބާ މައުވާ އެތާހުރިހެން ހީވެގެން ބޮޑުމަންމަ ހޯދި ހޯދުމުން. ރޭ ބޮޑުމަންމަ ދިޔައިން މައުވާ އާއްމު ގޮތެއްގަ މާލެއަށް އައިސް އުޅޭ ޢިމާރާތުގެ ކައިރިއަށް. ބޮޑުމަންމަ ހިތުން ދިޔައީ އަޔާޒާއި ދުރުގަ ހުންނަން އޭނައަށް އިންޒާރެއްދޭން. އެކަމަކު އޭނަ ޢިމާރާތުން ނިކުމެގެން އައިއިރު ކޮންމެވެސް މީހަކާ ފޯނުން ވާހަކަ ދެއްކި އަޑު އިވުނު. ބުނީ ކޮންމެ ގޮތެއްވިޔަސް އަޔާޒް އަނބުރާ އަންނާނީ ތިމަންނަ ކައިރިއަށޭ..." ވަސީމާ ހިތާމަވެރި ދެލޮލުން މަލާކަށް ބަލާލަމުން ވާހަކަ ނިންމިއެވެ. އެ ހިނދު މަލާކަށް އިނދެވުނީ ދެލޯ ވަކިވަރަކަށް ބޮޑުކޮށްގެން ހުއްޓުން އަރާފައެވެ. ދެންމެ އެއްފަހަރާ އިވިގެން ދިޔަ ވާހަކަތަކުން އެތައް ހާސް ޖަޒުބާތެއް އޭނަގެ ހިތަށް އަރާ ފައިބަމުން ދިޔައެވެ. އަޔާޒްގެ ލޯބިވެރިޔާއޭ ބުނި ހިސާބުން ވެސް އޭނަގެ ހިތް ގެނބެން ފެށި އިޙްސާސެއް އޭނައަށް ކުރެވުނެވެ. އިސާހިތަކު އަޔާޒާއި އޭނައާއި ދެމެދު ހިނގިހާ ވަގުތުކޮޅުތަކާމެދު ތަފާތު ނަޒަރަކުން ދެކެވެން ފެށިއެވެ. އަޔާޒް ކޮށްދިންހާ ކަމެއްކޮށްދިނީ ހަމައެކަނި ޙަމްދަރުދީގެ ސަބަބުންތާއޭ އޭނަގެ ހިތް ބުނިހިނދު ގެނބިގެން ދިޔުމުން ސަލާމަތްވާން އުޅުނު ފަދައަކުން އޭނައަށް ކުރު ނޭވައެއް ލެވުނެވެ.\nމަލާކަށްވަމުން ދިޔަ ގޮތް ފެނިފައި ބޮޑުމަންމަ ވާހަކަ ދެއްކިއެވެ.\n"މި ވާހަކަތައް އިވުނަސް އުއްމީދު ކަނޑާނުލައްޗޭ ދަރިފުޅު. ހަމަ ވެދާނެ ބޮޑުމަންމައަށް މި ހީވަނީ ކުށްހީއެއް ކަމަށްވެސް. ނިކަން އެއްފަހަރު އަޔާޒްއާ މި ވާހަކަ ދައްކާލަބަލަ. ދުރުދުރުން ފަށައިގެން ސުވާލުކޮށްބަލަ އަޔާޒް އެއްވެސް ލޯބިވެރިޔަކު ގެންގުޅުނުތޯ. މިހާރު އޭނައާއިމެދު ދެކެނީ ކޮން ގޮތަކަށްތޯ. ޢާއްމު ގޮތެއްގަ ކައިވެންޏެއްގަ އެކަކު އަނެކެއްގެ މާޒީއާމެދު ސުވާލުކުރުމަށްވުރެ ނުކުރުން ރަނގަޅީ. އެކަމަކު ދެމަފިރިންގެ ދެމެދުގަ ޝައްކެއް އޮތިއްޔާ ލަސްނުކޮށް ވާހަކަ ދައްކައި އޮޅުން ފިލުވުން ބުއްދިވެރީ. ކައިވެންޏަށްފަހު ދެމަފިރިންގެ ދެމެދުގަ އެއްވެސް ސިއްރެއް އޮވެގެން ނުވާނެ....އެހެންވީމަ އަޔާޒްއާ ވާހަކަ ދައްކާލައްޗޭ މަލާކް. އޭގެ ޖަވާބު އަންނަ ގޮތަކުން މަލާކް ނިންމާ އެއްވެސް ނިންމުމަކަށް ބޮޑުމަންމަމެން ބަހެއް ނުބުނާނަން." ވަސީމާ ބުނެލިއެވެ. ބޮޑުމަންމަ އެ ބުނެލި އުއްމީދީ ބަސްތަކުން މަލާކްގެ ހިތަށް އާރޯކަން ލިބެން އުޅުނެއްކަމަކު އެ ބުނެލި ފަހު ބަސްތަކުން އަނެއްކާވެސް އޭނަގެ ރޫޙު މަރުވިއެވެ.\nމަލާކް ބޮޑުމަންމައާއި ވާހަކަ ދެއްކުމަށްފަހު އެ ކޮޓަރިން ނިކުމެގެން އައީ މުޅިން މިލާފައިވި މޫނަކާއި އެކީގައެވެ. ލަސްލަހުން އޭނަގެ ގޮނޑީގެ ފުރޮޅު އަނބުރަމުން އައިއިރު މަލާކަށް އަމިއްލަ ނަފްސަށް މަލާމާތް ކުރެވެމުން ދިޔައެވެ. އޭނައަށް އަޔާޒާއިމެދު ދެކެވެން ފެށި ގޮތުންނެވެ. އަޔާޒް ކަހަލަ ހުރިހާ ގޮތަކުން ކާމިޔާބު ޒުވާނަކަށް އޭނަ ކަހަލަ ނުކުޅެދުންތެރިއަކު ކަމުދާނެ ކަމަށް އޭނައަށް ހީކުރެވުނީވެސް ކިހިނެއް ހެއްޔެވެ؟ އަޔާޒް ވެސް ބޭނުންވާނީ ދެފައި މައްޗަށް ކޮޅަށް ތެދުވެ އޭނައަށް ކަންތައް ކޮށްދެވޭނެ ފަދަ އަންހެން ކުއްޖެއް ނޫންހެއްޔެވެ؟ އެފަދަ ގޮތަކަށް އެދުމުގައި ވަކި އަޔާޒްގެ ކުށެއްނެތެވެ. އެއީ އިންސާނީ ތަބީޢަތެވެ. ހަމައެކަނި އޭނަގެ މަންމައަށްވީ ވަޢުދު ފުއްދުމަށްޓަކައި އަޔާޒް އޭނައާއި އިނިއްޔާ އެއީ އަޔާޒްގެ ހިތްހެޔޮކަމެވެ. އެ ހިތްހެޔޮކަމުގެ ނާޖާއިޒު ފައިދާ އޭނަ ނަގައިގަނެއް ނުވާނެއެވެ.\nއެ ޚިޔާލު ހިތަށްވެރިވުމުން މަލާކް ފުން ނޭވައެއް އެތެރެއަށް ލައި ލަސްލަހުން އެ ނޭވާ ބޭރުކޮށްލީ އެ ޙަޤީޤަތާއި ކުރިމަތިލާން ނިންމަމުންނެވެ. ތެދެކެވެ. އޭނަގެ ހިތުގައި އަޔާޒަށްޓަކައި އިޙްސާސްތަކެއް އުފަންވެ ކުޑަ ހިނދުކޮޅަކަށް ނަމަވެސް ޒީނަތްތެރިވިއެވެ. މަދު ވަގުތުކޮޅަކަށް ކެއްކުނު އެ ޚިޔާލީ ފޮލާ އޭނައަށް ރީތިވިއެވެ. އެހެނަސް ނަސީބު ރަނގަޅު ކަމުން އެ އިޙްސާސްތަކުގެ މޫތައް އަދިވެސް ބަލިކަށްޓެވެ. މާ ބޮޑު ދައްޗަކާއި ނުލާ އޭނައަށް އެ އިޙްސާސްތައް ހިތުން ފޮހެލެވިދާނެއެވެ. އެހެންނޫނަސް އޭނަ އަޔާޒާއި އިނީ ވަކި ލޯބިން އުޅެން ނޫންކަން އޭނަ ހަނދާންކުރިއެވެ. އެހެނެއްކަމަކު އޭނަ މި ކައިވެނި ކުރުމުގެ މަޤްޞަދަކަށްވީ މައްޗަށް ކިޔެވުމުގެ ފުރުޞަތު ހޯދައި އޭނަގެ މަންމައާއި ބައްޕަގެ ހުވަފެންތައް ފުރިހަމަ ކުރުންކަން ހަނދާންކުރިއެވެ.\nހިތަށް ވެރިވި އެ ޚިޔާލުތަކުން ހިތްވަރު ހޯދަމުން މަލާކް ނުހަނު އަވަހަށް އޭނައާއި އަޔާޒް އުޅޭ ކޮޓަރިއާއި ދިމާލަށް ދާން ގޮނޑި ދުއްވަން ފެށިއެވެ.\nމަލާކް ގޮސް ކޮޓަރިއަށްވަދެ ދޮރު ލައްޕާލި ވަގުތަކީ އަޔާޒް ވެސް އޭނަގެ ކޮޓަރިން ނިކުތް ވަގުތެވެ. ދެމީހުންނަށް އެކަކު އަނެކަކާއި ހަމަ ކުރަމުން އެކަކު އަނެކެއް ނަމުން ގޮވާލެވުނީ އެކުއެކީހެންނެވެ. އެއާއެކު ދެމީހުން ވެސް ހިނދުކޮޅަކަށް ހުއްޓުން އެރިއެވެ. އެހެނަސް މާ ގިނައިރެއް ނުވެ ދެމީހުންވެސް އެކަކު އަނެކަކާއި އަރައި ހަމަ ކުރިއެވެ. މަލާކް އައިސް އޭނަގެ ކުރިމަތީގައި ހުއްޓުމާއެކު އަޔާޒް ކުރުފައިމައްޗަށް ތިރިވިއެވެ. މިފަހަރު ދެމީހުންކުރެ އެންމެ ފުރަތަމަ ވާހަކަ ދެކެވުނީ އަޔާޒަށެވެ.\n"މަލާކް އަހަރެން ވަރަށް ބޮޑު ވާހަކައެއް ދައްކަންވެފަ އެބައޮތް." އަޔާޒް މަލާކަށް ބަލަން އިނދެ ބުނެލިއެވެ. އޭނައަށް އިތުރު އެއްޗެކޭ ނުބުނެވެނީސް މަލާކް ވާހަކަ ދެއްކިއެވެ.\n"އަޔާޒްގެ ގާލްފްރެންޑްގެ ވާހަކަ ކިޔައިދޭންދޯ ތިއުޅެނީ؟" މަލާކް އެ ސުވާލުކޮށްލީ ލުއި ހިނިތުންވުމަކާއި އެކީގައެވެ. އޭނަ ބުނެލި ވާހަކައިން އަޔާޒްގެ ދެލޯ ބޮޑުވެ އެ މޫނުމައްޗަށް ޙައިރާންކަން ވެރިވިއެވެ.\n"ކް....ކިހިނެއް މަލާކަށް އެނގުނީ؟ ކާކު ބުނީ؟!" އަޔާޒަށް އަވަސްއަވަހަށް އަހާލެވުނެވެ.\n"މީހަކު ނުބުންޏަސް ރޭގަނޑުގެ ވަގުތު އެހާ ދިގު ފޯނުކޯލެއް ނުކުރާނެ ކަންނޭނގެދޯ ލޯބިވެރިއެއް ހުރެގެން ނޫނީ؟" މަލާކް އެހެން ބުނެލި ހިނދު މޭތެރެއިން ކުޑަ ރިހުމެއް ހިނގާލިއެވެ. އޭނަ އަޔާޒްގެ އިންތިޒާރުގައި ވީ ހިނދު އަޔާޒް ވާހަކަ ދައްކަމުން ދިޔައީ ކާކާއިކަން އެނގުންވުމުންނެވެ. އެހެނަސް އޭނަ އެ އިޙްސާސުގެ މައްޗަށް ވެސް ފަސްއަޅާލިއެވެ.\nމަލާކްގެ އެ ސުވާލުން އަޔާޒްގެ ނޭވާއަށް ހުއްޓުމެއް އައި ހިނދު ރޭ ކަންތައް ވެފައިވާނެ ގޮތް ޚިޔާލަށް ގެނެވުމުން އަޔާޒަށް އަމިއްލަ ނަފްސަށް ރުޅި އާދެވުނެވެ. އަނތްބަކު ހުއްޓާ ލޯބިވެރިއަކު ގެންގުޅޭ މީހުންނަށް އޭނަ އަންނަނީ އަމަށަކު ރުޅިއެއްނޫނެވެ. ދުވަހެއްގެ ކޮޅުން ވެސް އޭނަ އެފަދަ މީހަކަށް ވެދާނެ ކަމަށް އޭނަ ހިއެއްނުކުރެއެވެ. އެހެނަސް އެދުވަސް މިއޮތީ އައިސްޖެހިފައެވެ. އޭނައަށްވަނީ އޭނަގެ އަނބިމީހާއަށް އެފަދަ ހިތްދަތިކަމެއް ދެވިފައެވެ. މިއަދު ބައްޕަ ދުނިޔޭގައި ހުރިނަމަ އޭނައަށް ނުރުހުންވާނެ މިންވަރު ހިތަށް ގެނެވުމުން އަޔާޒް އިތުރަށް އަމިއްލަ ނަފްސުދެކެ ނުރުހުންވިއެވެ. އެ ވީ ނުރުހުމުގައި އޭނަ އެއްޗެކޭ ބުނަން ވެސް ނުކުޅެދިފައި ވަނިކޮށް މަލާކް ވާހަކަ ދެއްކިއެވެ.\n"އަސްލު.....އަޔާޒް ކައިރި މަލާކް ވެސް ބުނަން ބޭނުން ވާހަކަތައް އެބަހުރި. ބުނެލަން ބޭނުންވަނީ މަލާކްވެސް އަޔާޒާއި އިނީ ވަކި ލޯތްބެއް ލިބޭނެ ކަމުގެ އުއްމީދުގައެއް ނޫނޭ. އެންމެ ކުރިން ވެސް ހީވި މިކަހަލަ ގޮތެއް ވެދާނެއޭ. އެހެންވެ އަސްލު އެންމެ ފުރަތަމަ ކައިވެންޏަށް ނޫނެކޭ ބުނީވެސް. އެކަމަކު އަޔާޒާއި އިންނަން ފަހުން ނިންމީ ބައްޕަ ދެރަ ނުކުރަންވެގެން. މި ގޭގަ އުޅެގެން މަލާކަށް މައްޗަށް ކިޔަވަން ފުރުޞަތު ލިބޭނެ ކަމުގެ އުއްމީދުގަ.....ވަރަށް އަމިއްލަ އެދުން ބޮޑު ދޯ މަލާކް؟" މަލާކް އެ ސުވާލުކޮށްލީ އެއްވެސް އަސަރެއް ނެތް ފަދައަކުންނެވެ. އޭނަގެ މޫނުމަތިން ވެސް އެއްވެސް އަސަރެއް ފާޅުނުވީ އެ ވާހަކަ ދެއްކިދެއްކިހެން އޭނަ އަބަދުވެސް ބޭނުންވި ގޮތަކީ އެއީކަން އޭނަގެ ސިކުނޑި އޭނައަށް ވިސްނައިދިނުމުންނެވެ. ހިނދުކޮޅަކަށް ނަމަވެސް އޭނަގެ ހިތުގައި އަޔާޒަށްޓަކައި އެއްވެސް އިޙްސާސެއްވިކަން ހަނދާން ނެތުނެވެ.\nމަލާކްގެ އެ ވާހަކަ އަޑު އަހާފައި އަޔާޒް އިރުކޮޅަކަށް އިނދެފައި ލުއި ގޮތަކަށް ހީލިއެވެ. އެއަޑަށް މަލާކް އޭނައަށް ބަލާލިއެވެ.\n"އެހެންވީއިރު އަހަރުމެން ދެމީހުން ވެސް މިވީ އަމިއްލަ އެދުން ބޮޑު ދެމީހުންނަށް. އަހަރެން މަލާކްއާ އިނީ މައުވާއަށް ކަމެއް ސާބިތުކޮށްދޭންވެގެން. އެކަން ކާމިޔާބުވުމުން މިހާރު އަނެއްކާ އަހަންނާއި މައުވާ ގުޅެން މިއުޅެނީ...." އަޔާޒް ކިޔައިދިނެވެ. އެއާއެކު މަލާކް ދެބުމަ އަރުވާލަމުން އަނގައަށް ގޮތެއް ހަދާލިއެވެ.\n"އިންޓްރެސްޓިންގް....ދެން އެހެންވެއްޖެއްޔާ ކިހިނެއްބާ މަލާކްއާއި އަޔާޒްއަށް ވާންވީ؟ މި ގެއިން ނިކުމެގެންދާން ވިއްޔާ ނިކަން އަވަހަށް އަންގާލަދީ. އޭރުން މަލާކަށް އެއްޗެހި ޕެކްކުރަން ވެސް އެނގޭނީ." މަލާކް އެ ވާހަކަ ދެއްކީ އޭނަ މި ދައްކަނީ އޭނަގެ މުޅި ދިރިއުޅުން ބަދަލުކޮށްލާނެ ނިންމުމެއްހެން ވެސް ހީނުވާ ފަދައަކުންނެވެ. އެވަގުތު އޭނަގެ ސިކުނޑީގެ ވިސްނުން އެފަދަ ގޮތަކަށް ބައްޓަންވެފައިވުމުންނެވެ. މަލާކް ވާހަކަ ދެއްކި ގޮތުން ޙައިރާންކަމެއް ލިބުނު އަޔާޒަށް އަނެއްކާވެސް ލުއި ގޮތަކަށް ހީލެވުނެވެ. މިއީ ކޮންކަހަލަ އަންހެން ކުއްޖެއްތޯ ހިތަށްއެރިއެވެ.\n"ޔޫ އާރ އަންޕްރިޑިކްޓެބްލް! ހިތަށް އެބައަރާ ކީއްވެބާއޭ އެންމެ ކުރިންވެސް މަލާކް ކައިރި މި ވާހަކަ ނުބުނެ ހުރީ. މަލާކް މިކަމާހެދި ދެރަވާނެއޭ ހިތާ ހާދަ ބޯގޭނީމޭ އަހަރެން..." އަޔާޒް އެހެން ބުނެލީ ދެންވެސް މަލާކްގެ މޫނުމަތިން ކުޑަވެސް ނިޝާނެއް ފެނޭތޯ ބަލަމުންނެވެ. މި ވޭތުވި ދުވަސްކޮޅުގައި މަލާކަށް އޭނަ ކަމުދިޔަހެން އޭނައަށް ހާދަ ހީވިއެވެ. އެހެނަސް....\n"އައްޗި! މަލާކް ފިރިހެނަކާހެދި ދެރަވާ މަންޒަރު ފެނިދާނެ ފަހަރެއްގަ ހުވަފެނަކުން. އެއީ ޙަޤީޤީ ދިރިއުޅުމުގަ ނުވާނެ ކަމެއް. ވަރަށް ފޫހިވޭ މަލާކްގެ ފަހަތުން ރައްޓެހިވާން އަންނަ ފިރިހެނުންދެކެ....މިހާރު އެރަށުގަ އުޅޭނެ އެހެން ރަށަކުން އައިއްސަ ހުރި މަލާކް ލައިކްވާ މީހެއް. ހިޝާމްއެކޯ ކިޔާނީ." މަލާކް ޙަޤީޤަތުގައި ބުނަން އުޅުނީ އޭނަ ކަމުގޮސްގެން އުޅޭ ފިރިހެނެއްގެ ވާހަކައެވެ. އެހެނަސް އޭނައަށް ބަސްތައް އަތުރާލެވުނު ގޮތުން އަޔާޒަށް ނެގުނީ ނުބައި މާނައެކެވެ.\n"އާޗާ! އެހެންވީމަ އެ ހުރިހާ ފޫހިވާ ފިރިހެނުންގެ ތެރެއިން ހިޝާމްދޯ މަލާކް ލައިކްވީ؟ ލަކީ ޑޫޑް! އެހެންވީމަ މިހެން ހަދަމާ.....އަހަރުމެން މި ކައިވެނި ކުރަން ޖެހުނީ ދޮންބެ އަސްލު އަހަރުމެންގެ ގެދޮރުގެ މައްސަލަ ކޯޓަށް ގެންގޮސްގެން އުޅޭތީ. އެ މައްސަލަ ނިމެންދެން އަހަރުމެން މި ގުޅުން ކުރިއަށް ގެންދަމާ. އެނީވޭ އަހަރެން މަލާކްގެ ހެލްޕް ބޭނުން މައުވާ ކައިރިއަށް ދާން. މަލާކްއާއެކީ ހަނީމޫނަށް ދިޔުމުގެ ބަހަނާގަ ވިއްޔާ ދޮންބެމެން އަހަރެން ރަޝިޔާއަށް ފޮނުވާނީ. މަލާކް އަހަންނަށް ހެލްޕްވީމަ އަހަރެންވެސް މަލާކަށް ހެލްޕްވެދޭނަން. ކިޔަވަން ފުރުޞަތު ހޯދަދީ ވަޒީފާ ހޯދުމުގަ ވެސް އެހީވެދޭނަން. އެއަށްފަހު ވީ ގޯ އަވާރ ސެޕަރޭޓް ވޭސް. އަހަރެން މައުވާ ކައިރިއަށް، މަލާކް ހިޝާމް ކައިރިއަށް. ޑީލް؟" އަޔާޒް އޭނަގެ އެއްއަތް ދިއްކޮށްލަމުން ސުވާލުކުރިއެވެ. މަލާކް ވަކި ޖެހިލުންވުމެއްނެތި އެ އަތްމަތީގައި އަތް އެޅީ މި ކުރެވެނީ ކިހާ ބޮޑުކަމެއްކަން ނޭނގިއެވެ. އަމިއްލަ ފިރިމީހާ ލޯބިވެރިޔާ ކައިރިއަށް ދިޔުމަށް އެހީވެދިނުމަކީ ކިހާ ބޮޑު ފާފައެއްކަން ނޭނގިއެވެ. އެދެމީހުން ވެސް އެކަކު އަނެކަކާ އެ ނުބައި ވަޢުދުވީ ކައިވެންޏެއް ވަކި ވަގުތަކަށްފަހު ރޫޅާލުމަށް ޝަރުޠުކުރުމަކީ ވެސް ކިހާ ބޮޑު ގޯހެއްކަން ރޭކާލުމެއްނެތިއެވެ. އަދި އެ ގޯސް އެދެމީހުންނަށް ވެސް އެނގެން ނުހަނު ގާތްވެފައިވިކަމެވެ.\nއެދުވަހުގެ މެންދުރު ވަގުތު ނިޝާން މާފަންނުގައި ހުރި ޢިމާރާތެއްގެ6ވަނަ ފަންގިފިލާއަށް ގޮސް އެ ފަންގިފިލާގައި ހުރި ކޮޓަރީގައި ބެލް އަޅުވާލިއެވެ. އޭގެ މާ ގިނައިރެއްނުވެ އެ ދޮރު ހުޅުވާލުމުން ފެނިގެން ދިޔައީ މި ދުވަސްކޮޅު އޭނަ ވާހަކަ ދައްކަމުންދާ ކްލައިންޓުންގެ ތެރެއިން މެދު ޢުމުރުގެ ކްލައިންޓެކެވެ. 48 އަހަރުގެ ފާރޫޤު މައްސަލަ ހުށަހަޅާފައިވަނީ އޭނަގެ ފެންވަރު ރަނގަޅު ޢިމާރާތުގެ އެންމެ މަތީ ފަންގިފިލާ ހިފައިގެން އުޅޭ އަންހެނަކާއި ގުޅިގެންނެވެ.\n"މިނިސްޓްރީއެއްގަ މަސައްކަތް ކުރައްވާ ކަނބަލެއްތޯއްޗެ! އެކަމަކު ކުލި ނުދައްކާ އެތައް މަހެއް ވޭތުވެގެންދޭ. ގިނަ ފަހަރު އެ ފަންގިފިލާގަ ނުވެސް އުޅޭ. އެކަމަކު މުޅި އަހަރަށް ހިފައިގެން އުޅޭނީ ދޭތެރެ ދޭތެރެއިން މިކޮޅަށް އަންނާތީ. އޭނަ އުޅެނީ އޭނަގެ އަންހެން ދަރިއާއެކީ ރަޝިޔާގަޔޯ މަ އަޑުއެހީ....މަސްތަކެއް ވަންދެން ކުލި ނުދީ ހުރެފަ ކުއްލިއަކަށް ރުފިޔާ އަޅާލާނީ. އެކަމަކު އެއީ ގޮތެއްނޫންދޯ؟ އެއްބަސްވުމުގަ އޮންނަނީ ކޮންމެ މަހަކު ދައްކަން....މިހާރުވެސް6މަސްވެއްޖެ މަ ލާރި ނުލިބިގެން އުޅޭތާ." ފާރޫޤު އޭނަގެ ކުރިމަތީގައި ހުރި ސޯފާގައި އިން ނިޝާނަށް ކިޔައިދިނެވެ.\n"ތި އަންހެން މީހާއަށް ކިޔަނީ ކީކޭތޯ؟ ފޮޓޯއެއް ހުރިއްޔާ ދައްކާލެވިދާނެތޯ؟" ނިޝާން ސުވާލުކުރިއެވެ. އެއާއެކު ފާރޫޤު އޭނަގެ އަތުގައި އޮތް ބޮޑު ފޯނު ހުޅުވާލިއެވެ.\n"މިއީ އެއްކަލަ އަމިއްލައަށް މަޝްހޫރުވެގެން އުޅޭ މަހީރާ އާދަމެއްނު؟ ނިކަން ބަލާލާ!" ފާރޫޤު އޭނަގެ އަތުގައި އޮތް ފޯނު ނިޝާނަށް ދިއްކޮށްލުމުން ނިޝާން އޭގައި ހިފިއެވެ. އެ ނަން އިވިފައިވެސް އެއީ ކާކުކަން ނިޝާނަށް ޔަޤީންވިއެއްކަމަކު އޭނަ އެ ފޯނުގެ ސްކްރީނަށް ބަލާލިއެވެ. ފޯނުން ހުޅުވިފައިވީ މަހީރާގެ ޓުވިޓާ އެކައުންޓެވެ. އޭގެ ތެރެއިން ސްކްރޯލް ކޮށްލުމާއެކު މިއީ ކޮން ގިންތިއަކަށް ނިސްބަތްވާ މީހެއްކަން ނިޝާނަށް އެނގުންވިއެވެ. މަހީރާއަކީ މިއަދު ފާޅުގައި ދީނަށް ފުރައްސާރަ ކުރާ ބައެއް މީހުންގެ ތެރެއިން އެކެކެވެ.


ދިވެހި ::الواقعة - އަލް ވާގިޢަ\n﴿١﴾ إِذَا وَقَعَتِ الْوَاقِعَةُ قيامة ވެއްޖެހިނދެވެ.\n﴿٢﴾ لَيْسَ لِوَقْعَتِهَا كَاذِبَةٌ އެކަންވާނޭކަމާމެދު إنكار ކޮށް ދޮގުކުރާނޭ ފަރާތެއް ނުވެއެވެ.\n﴿٣﴾ خَافِضَةٌ رَّافِعَةٌ އެއްބަޔަކު ދަށްކުރަމުން، އަނެއްބަޔަކު މަތިކުރަމުންނެވެ. (އެބަހީ: އަބާއްޖަވެރިން ދަށްކުރައްވައި، ބާއްޖަވެރިން މަތިވެރިކުރައްވާ ދުވަހެއްގެ ގޮތުގައެވެ.)\n﴿٤﴾ إِذَا رُجَّتِ الْأَرْضُ رَجًّا ބިންގަނޑު ގަދަފަދައަށް ހެލިގެންފިހިނދެވެ.\n﴿٥﴾ وَبُسَّتِ الْجِبَالُ بَسًّا އަދި ފަރުބަދަތައް ފުނޑުފުނޑުވެ، ހިމުންވެއްޖެހިނދެވެ.\n﴿٦﴾ فَكَانَتْ هَبَاءً مُّنبَثًّا ފަހެ، ވަޔާ ބުރަބުރައިގެންދާ ކުނޑިތަކެއްކަމުގައި އެ ފަރުބަދަތައް ވެއްޖެހިނދެވެ.\n﴿٧﴾ وَكُنتُمْ أَزْوَاجًا ثَلَاثَةً އަދި ތިޔަބައިމީހުން (އެދުވަހުން) ތިންބާވަތަކަށް ވެދެއެވެ.\n﴿٨﴾ فَأَصْحَابُ الْمَيْمَنَةِ مَا أَصْحَابُ الْمَيْمَنَةِ ފަހެ، ކަނާތްފަރާތުގެ މީހުންނެވެ. ކަނާތްފަރާތުގެ މީހުންނީ، ކޮންބަޔެއްހެއްޔެވެ؟\n﴿٩﴾ وَأَصْحَابُ الْمَشْأَمَةِ مَا أَصْحَابُ الْمَشْأَمَةِ އަދި ވާތްފަރާތުގެ މީހުންނެވެ. ވާތްފަރާތުގެ މީހުންނީ، (ދަރަޖައިގެގޮތުން) ކޮންބަޔެއްހެއްޔެވެ؟\n﴿١٠﴾ وَالسَّابِقُونَ السَّابِقُونَ އަދި ކުރިއަރައިދިޔަ މީހުންނީ، (ދަރަޖައިގެގޮތުން) ކުރިއަރައިދިޔަ މީހުންނެވެ.\n﴿١١﴾ أُولَٰئِكَ الْمُقَرَّبُونَ ކުއްތަންކުރައްވާފައިވާ މީހުންނީ، އެއުރެންނެވެ.\n﴿١٢﴾ فِي جَنَّاتِ النَّعِيمِ نعمة ގެ ސުވަރުގެތަކުގައެވެ.\n﴿١٣﴾ ثُلَّةٌ مِّنَ الْأَوَّلِينَ އިސްވެދިޔަމީހުންގެ ތެރެއިން (އެބަހީ: އިސްވެދިޔަ أمّة ތަކުގެ މީހުންގެ ތެރެއިން) ގިނަބަޔެކެވެ.\n﴿١٤﴾ وَقَلِيلٌ مِّنَ الْآخِرِينَ އަދި ފަހުގެ މީހުންގެ ތެރެއިން (އެބަހީ: އިސްވެދިޔަ أمّة ތަކާ އަޅައިބަލާއިރު، محمد ނަބިއްޔާގެ أمّة ގެ މީހުންގެ ތެރެއިން) މަދުބަޔެކެވެ.\n﴿١٥﴾ عَلَىٰ سُرُرٍ مَّوْضُونَةٍ ރަނާއި، ޖަވާހިރުން އަތްކަން އަޅުއްވާފައިވާ ދާންތަކެއްގެ މަތީގައެވެ.\n﴿١٦﴾ مُّتَّكِئِينَ عَلَيْهَا مُتَقَابِلِينَ އެ ދާންތަކުގެ މަތީގައި، އެކަކު އަނެކަކާ ކުރިމަތިލައި، ލެނގިގެންވާ حال ގައެވެ.\n﴿١٧﴾ يَطُوفُ عَلَيْهِمْ وِلْدَانٌ مُّخَلَّدُونَ ޒުވާންކަންމަތީ ދެމިތިބޭ ޒުވާން ފިރިހެންކުދިން، އެއުރެންގެ خدمة ގައި ބުރުޖަހާނެތެވެ.\n﴿١٨﴾ بِأَكْوَابٍ وَأَبَارِيقَ وَكَأْسٍ مِّن مَّعِينٍ ތަށިތަކަކާއި، ކުރާތަކަކާއިގެންނެވެ. އަދި ހިނގަހިނގާ ހުންނަ އާރަކުން ނެގޭ ރާތަށިތަކަކާއިގެންނެވެ.\n﴿١٩﴾ لَّا يُصَدَّعُونَ عَنْهَا وَلَا يُنزِفُونَ އޭގެސަބަބުން އެއުރެންނަށް ބޮލުގެ ރިހުމެއް ނުލިބޭނެތެވެ. އަދި މަސްތުވުމެއްވެސް ނުމެލިބޭނޭމެއެވެ.\n﴿٢٠﴾ وَفَاكِهَةٍ مِّمَّا يَتَخَيَّرُونَ އަދި އެއުރެން ބޭނުންގޮތަކަށް ނަގާނޭ މޭވާތަކާއިގެންނެވެ.\n﴿٢١﴾ وَلَحْمِ طَيْرٍ مِّمَّا يَشْتَهُونَ އަދި އެއުރެން ހިތްއެދޭ ބާވަތްތަކުގެ ދޫނިސޫފާސޫފީގެ މަހާއިގެންނެވެ.\n﴿٢٢﴾ وَحُورٌ عِينٌ އަދި ކަޅިރަވަ ރީތި، حورالعين ން ތިބޭނެއެވެ.\n﴿٢٣﴾ كَأَمْثَالِ اللُّؤْلُؤِ الْمَكْنُونِ (އެކަނބަލުން) ރައްކާތެރިކުރައްވާފައިވާ ރަންމުތްތަކަކާ އެއްފަދަވެގެންވެއެވެ.\n﴿٢٤﴾ جَزَاءً بِمَا كَانُوا يَعْمَلُونَ (އެއީ) އެއުރެން ކޮށްއުޅުނު عمل ތަކަށް ޖަޒާއެއް ކަމުގައެވެ.\n﴿٢٥﴾ لَا يَسْمَعُونَ فِيهَا لَغْوًا وَلَا تَأْثِيمًا ބޭކާރު ބަސްތަކެއްވެސް، އަދި ކުށްވެރިކުރަނިވި ބަސްތަކެއްވެސް، އެތާކު އެއުރެންނަކަށް ނީވޭނެތެވެ.\n﴿٢٦﴾ إِلَّا قِيلًا سَلَامًا سَلَامًا އެހެނެއްކަމަކު (އެއުރެންނަށް އިވޭނީ) سلام ހުށްޓޭ، سلام ހުށްޓޭ، ބުނެވޭ އަޑެވެ.\n﴿٢٧﴾ وَأَصْحَابُ الْيَمِينِ مَا أَصْحَابُ الْيَمِينِ ކަނާތްފަރާތުގެ މީހުންނެވެ. ކަނާތްފަރާތުގެ މީހުންނީ، ކޮންބަޔެއްހެއްޔެވެ؟\n﴿٢٨﴾ فِي سِدْرٍ مَّخْضُودٍ (އެއުރެންވަނީ) ކަށިނެތް، ކުންނާރު ގަސްތަކުގެ ތެރޭގައެވެ.\n﴿٢٩﴾ وَطَلْحٍ مَّنضُودٍ ކެޔޮވައްތައް އެތުރިފައިވާ ފަތްކެޔޮ ގަސްތަކުގެ ތެރޭގައެވެ.\n﴿٣٠﴾ وَظِلٍّ مَّمْدُودٍ އަދި ފެތުރިގެންވާ ހިޔަލުގައެވެ.\n﴿٣١﴾ وَمَاءٍ مَّسْكُوبٍ އަދި އަބަދަށް އޮހިއޮހިހުންނަ ފެން، އެއުރެންނަށް ލިބޭނެއެވެ.\n﴿٣٢﴾ وَفَاكِهَةٍ كَثِيرَةٍ އަދި ގިނަގުނަވެގެންވާ މޭވާތައްވެސްމެއެވެ.\n﴿٣٣﴾ لَّا مَقْطُوعَةٍ وَلَا مَمْنُوعَةٍ ހުސްވުމެއްނުވާ، އަދި މަނާވުމެއްނުވާ މޭވާއެވެ.\n﴿٣٤﴾ وَفُرُشٍ مَّرْفُوعَةٍ އަދި އުފުލިގެންވާ ދާންތަކެވެ.\n﴿٣٥﴾ إِنَّا أَنشَأْنَاهُنَّ إِنشَاءً ހަމަކަށަވަރުން، އަލުން އާ އުފެއްދެވުމަކުން ތިމަންރަސްކަލާނގެ އެކަނބަލުން (އެބަހީ: ސުވަރުގޭގެ އަންހެނުން) އުފެއްދެވީމެވެ.\n﴿٣٦﴾ فَجَعَلْنَاهُنَّ أَبْكَارًا ފަހެ، بِكر ވެރި ބަޔަކު ކަމުގައި ތިމަންރަސްކަލާނގެ އެކަނބަލުން ލެއްވީމެވެ.\n﴿٣٧﴾ عُرُبًا أَتْرَابًا ފިރިންދެކެ ލޯބިވާ، އެއްފުރާގެ ބަޔަކު ކަމުގައެވެ.\n﴿٣٨﴾ لِّأَصْحَابِ الْيَمِينِ ކަނާތްފަރާތުގެ މީހުންނަށްޓަކައެވެ.\n﴿٣٩﴾ ثُلَّةٌ مِّنَ الْأَوَّلِينَ އިސްވެދިޔަ މީހުންގެ ތެރެއިން (އެބަހީ: އިސްވެދިޔަ أمّة ތަކުގެ މީހުންގެ ތެރެއިން) ގިނަބަޔެކެވެ.\n﴿٤٠﴾ وَثُلَّةٌ مِّنَ الْآخِرِينَ އަދި ފަހުގެ މީހުންގެ ތެރެއިންވެސް (އެބަހީ: محمد ނަބިއްޔާގެ أمّة ގެ މީހުންގެ ތެރެއިންވެސް) ގިނަބަޔެކެވެ.\n﴿٤١﴾ وَأَصْحَابُ الشِّمَالِ مَا أَصْحَابُ الشِّمَالِ ވާތްފަރާތުގެ މީހުންނެވެ. ވާތްފަރާތުގެ މީހުންނީ، ކޮންބަޔެއްހެއްޔެވެ؟\n﴿٤٢﴾ فِي سَمُومٍ وَحَمِيمٍ (އެއުރެންވަނީ، ލޯލިތަކުގެ ބުޑުތައް ފޫވައްޓައިފަނިވި) ހޫނު ވައިގެތެރޭގައެވެ. އަދި ކެކިކެކިހުންނަ ހޫނުފެނުގެ ތެރޭގައެވެ.\n﴿٤٣﴾ وَظِلٍّ مِّن يَحْمُومٍ އަދި ކަޅުކުލައިގެ ދުމަކުން އުފެދޭ ހިޔަނިގަނޑެއްގެ ތެރޭގައެވެ.\n﴿٤٤﴾ لَّا بَارِدٍ وَلَا كَرِيمٍ ފިންޏެއްވެސް ނޫނެވެ. އަދި އަރާމެއްވެސް ނޫނެވެ.\n﴿٤٥﴾ إِنَّهُمْ كَانُوا قَبْلَ ذَٰلِكَ مُتْرَفِينَ ހަމަކަށަވަރުން، އޭގެކުރިން އެއުރެންވީ، ތަނަވަސްކަމުގައި ހައްދުފަހަނަޅައިފައިވާ ބަޔަކު ކަމުގައެވެ.\n﴿٤٦﴾ وَكَانُوا يُصِرُّونَ عَلَى الْحِنثِ الْعَظِيمِ އަދި ބޮޑުވެގެންވާ ފާފަވެރިކަމުގެ މަތީގައި ދެމިތިބޭ ބަޔަކުކަމުގައި އެއުރެންވޫއެވެ.\n﴿٤٧﴾ وَكَانُوا يَقُولُونَ أَئِذَا مِتْنَا وَكُنَّا تُرَابًا وَعِظَامًا أَإِنَّا لَمَبْعُوثُونَ އަދި އެއުރެން ބުނާކަމުގައިވިއެވެ. ތިމަންމެން މަރުވެ، ވެއްޔަށާއި ކަށިތަކަކަށް ވެއްޖެހިނދު، އަލުން ދިރުމަކަށް ފޮނުއްވާނޭ ބަޔަކުކަމުގައި ހަމަކަށަވަރުން، ތިމަންމެން ވޭހެއްޔެވެ؟\n﴿٤٨﴾ أَوَآبَاؤُنَا الْأَوَّلُونَ އަދި ތިމަންމެންގެ އިސްވެދިޔަ ކާބަފައިންވެސް ހެއްޔެވެ؟\n﴿٤٩﴾ قُلْ إِنَّ الْأَوَّلِينَ وَالْآخِرِينَ އަދި ތިމަންމެންގެ އިސްވެދިޔަ ކާބަފައިންވެސް ހެއްޔެވެ؟\n﴿٥٠﴾ لَمَجْمُوعُونَ إِلَىٰ مِيقَاتِ يَوْمٍ مَّعْلُومٍ ކަލޭގެފާނު ވިދާޅުވާށެވެ! ހަމަކަށަވަރުން، އިސްވެދިޔަ މީހުންނާއި، ފަހުން އަންނާނޭ މީހުންނީ، އެނގިގެންވާ ދުވަހެއްގެ ކަނޑައަޅުއްވާފައިވާ ވަގުތަކަށް އެއްކުރައްވާނޭ ބަޔަކުކަން ކަށަވަރެވެ.\n﴿٥١﴾ ثُمَّ إِنَّكُمْ أَيُّهَا الضَّالُّونَ الْمُكَذِّبُونَ ކަލޭގެފާނު ވިދާޅުވާށެވެ! ހަމަކަށަވަރުން، އިސްވެދިޔަ މީހުންނާއި، ފަހުން އަންނާނޭ މީހުންނީ، އެނގިގެންވާ ދުވަހެއްގެ ކަނޑައަޅުއްވާފައިވާ ވަގުތަކަށް އެއްކުރައްވާނޭ ބަޔަކުކަން ކަށަވަރެވެ.\n﴿٥٢﴾ لَآكِلُونَ مِن شَجَرٍ مِّن زَقُّومٍ އޭ މަގުފުރެދިގެންވާ، އަދި ދޮގުކުރާ މީހުންނޭވެ! ދެން ހަމަކަށަވަރުން، ތިޔަބައިމީހުން زقّوم ގަހުން ކާނޭކަން ކަށަވަރެވެ.\n﴿٥٣﴾ فَمَالِئُونَ مِنْهَا الْبُطُونَ ފަހެ، އެއިން ބަނޑުތައް ފުރައިލާނޭމެއެވެ.\n﴿٥٤﴾ فَشَارِبُونَ عَلَيْهِ مِنَ الْحَمِيمِ ފަހެ، އޭގަމައްޗަށް ކެކިކެކިހުންނަ ހޫނުފެން ބޯނޭމެއެވެ.\n﴿٥٥﴾ فَشَارِبُونَ شُرْبَ الْهِيمِ ފަހެ، ފެންބޮވައިގެންފައިވާ جمل ތައް ފެންބޯފަދައިންނެވެ.\n﴿٥٦﴾ هَٰذَا نُزُلُهُمْ يَوْمَ الدِّينِ قيامة ދުވަހުން އެއުރެންގެ މެހުމާންދާރީއަކީ މިއެވެ.\n﴿٥٧﴾ نَحْنُ خَلَقْنَاكُمْ فَلَوْلَا تُصَدِّقُونَ ތިޔަބައިމީހުން ހެއްދެވީ ތިމަންރަސްކަލާނގެއެވެ. ފަހެ ތިޔަބައިމީހުން ތެދުނުކުރަނީ ކީއްވެހެއްޔެވެ؟\n﴿٥٨﴾ أَفَرَأَيْتُم مَّا تُمْنُونَ ތިޔަބައިމީހުން ބޭރުކުރާ މަންޏާމެދު، ތިޔަބައިމީހުން ފަހެ، ވިސްނައި ބެލީމުހެއްޔެވެ؟\n﴿٥٩﴾ أَأَنتُمْ تَخْلُقُونَهُ أَمْ نَحْنُ الْخَالِقُونَ އެތަކެތި ހަދަނީ، ތިޔަބައިމީހުން ހެއްޔެވެ؟ ނުވަތަ ހައްދަވާ ފަރާތަކީ ތިމަންރަސްކަލާނގެ ހެއްޔެވެ؟\n﴿٦٠﴾ نَحْنُ قَدَّرْنَا بَيْنَكُمُ الْمَوْتَ وَمَا نَحْنُ بِمَسْبُوقِينَ އެތަކެތި ހަދަނީ، ތިޔަބައިމީހުން ހެއްޔެވެ؟ ނުވަތަ ހައްދަވާ ފަރާތަކީ ތިމަންރަސްކަލާނގެ ހެއްޔެވެ؟\n﴿٦١﴾ عَلَىٰ أَن نُّبَدِّلَ أَمْثَالَكُمْ وَنُنشِئَكُمْ فِي مَا لَا تَعْلَمُونَ ތިޔަބައިމީހުންގެ މެދުގައި ތިމަންރަސްކަލާނގެ މަރު، މިންވަރުކުރެއްވީމެވެ. ތިޔަބައިމީހުންގެ ބަދަލުގައި، ތިޔަބައިމީހުންފަދަ އެހެންބަޔަކު ގެންނެވުމުގެ މައްޗަށާއި، ތިޔަބައިމީހުން ނުދަންނަ ސިފައެއްގައި، ތިޔަބައިމީހުން އަލުން އުފެއްދެވުމަށް ނުކުޅެދިގެންވާ ކަލަކުކަމުގައި ތިމަންރަސްކަލާނގެ ނުވަމެވެ.\n﴿٦٢﴾ وَلَقَدْ عَلِمْتُمُ النَّشْأَةَ الْأُولَىٰ فَلَوْلَا تَذَكَّرُونَ ހަމަކަށަވަރުން، ފުރަތަމަ އުފެއްދެވުން ތިޔަބައިމީހުންނަށް އެނގިފައިވެއެވެ. ފަހެ، ތިޔަބައިމީހުން ހަނދުމަނުކުރަނީ ކީއްވެހެއްޔެވެ؟\n﴿٦٣﴾ أَفَرَأَيْتُم مَّا تَحْرُثُونَ ތިޔަބައިމީހުން ގޮވާންކުރާ ތަކެއްޗާމެދު، ފަހެ، ތިޔަބައިމީހުން ވިސްނައި ބެލީމުހެއްޔެވެ؟\n﴿٦٤﴾ أَأَنتُمْ تَزْرَعُونَهُ أَمْ نَحْنُ الزَّارِعُونَ އެތަކެތި ބިމުން ފަޅުވަނީ، ތިޔަބައިމީހުންހެއްޔެވެ؟ ނުވަތަ އެތަކެތި ބިމުން ފަޅުއްވާ ފަރާތަކީ، ތިމަންރަސްކަލާނގެ ހެއްޔެވެ؟\n﴿٦٥﴾ لَوْ نَشَاءُ لَجَعَلْنَاهُ حُطَامًا فَظَلْتُمْ تَفَكَّهُونَ ތިމަންރަސްކަލާނގެ އިރާދަކުރައްވާނަމަ، ހިކި ކުނޑި ހުއިތަކެއް ކަމުގައި އެތަކެތި ލައްވައިފީމުސްކަން ކަށަވަރެވެ. ދެން އެކަމާމެދު ތިޔަބައިމީހުން حيران ވެފައި ތިބެއްޖައީހެވެ.\n﴿٦٦﴾ إِنَّا لَمُغْرَمُونَ (ތިޔަބައިމީހުން ބުނާނޫއެވެ.) ހަމަކަށަވަރުން، ތިމަންމެންނީ، ގެއްލުންވެގެންވާ ބަޔަކީމުއެވެ.\n﴿٦٧﴾ بَلْ نَحْنُ مَحْرُومُونَ އަދި ކިއެއްތަ! ތިމަންމެންނީ (އެތަކެތިން) محروم ވެގެންވާ ބަޔަކީމުއެވެ.\n﴿٦٨﴾ أَفَرَأَيْتُمُ الْمَاءَ الَّذِي تَشْرَبُونَ ތިޔަބައިމީހުން ބޯ ފެނާމެދު، ތިޔަބައިމީހުން ފަހެ ވިސްނާ ބެލީމުހެއްޔެވެ؟\n﴿٦٩﴾ أَأَنتُمْ أَنزَلْتُمُوهُ مِنَ الْمُزْنِ أَمْ نَحْنُ الْمُنزِلُونَ ވާރޭވިލާތަކުން އެ ފެން ވެއްސީ، ތިޔަބައިމީހުންހެއްޔެވެ؟ ނުވަތަ އެެ ފެން ބާވައިލެއްވި ފަރާތަކީ، ތިމަންރަސްކަލާނގެ ހެއްޔެވެ؟\n﴿٧٠﴾ لَوْ نَشَاءُ جَعَلْنَاهُ أُجَاجًا فَلَوْلَا تَشْكُرُونَ ތިމަންރަސްކަލާނގެ އިރާދަކުރައްވާނަމަ، އެ ފެން ބޯން ނުކެރޭފަދަ ލޮނު ފެނެއް ކަމުގައި ލައްވައިފީމުހެވެ. ފަހެ، ތިޔަބައިމީހުން شكر ނުކުރަނީ ކީއްވެހެއްޔެވެ؟\n﴿٧١﴾ أَفَرَأَيْتُمُ النَّارَ الَّتِي تُورُونَ ތިޔަބައިމީހުން ރޯކުރާ އަލިފާނާމެދު، ތިޔަބައިމީހުން ފަހެ، ވިސްނައި ބެލީމުހެއްޔެވެ؟\n﴿٧٢﴾ أَأَنتُمْ أَنشَأْتُمْ شَجَرَتَهَا أَمْ نَحْنُ الْمُنشِئُونَ އޭގެ ގަސް އުފެއްދީ ތިޔަބައިމީހުން ހެއްޔެވެ؟ ނުވަތަ އެ އުފެއްދެވި ފަރާތަކީ ތިމަންރަސްކަލާނގެ ހެއްޔެވެ؟\n﴿٧٣﴾ نَحْنُ جَعَلْنَاهَا تَذْكِرَةً وَمَتَاعًا لِّلْمُقْوِينَ ހަނދުމަކުރުމެއް ކަމުގައްޔާއި، ދަތުރުފަތުރުކުރާ މީހުންނަށާއި، ދަތުރުނުކޮށް قائم ވެތިބޭ މީހުންނަށް ބޭނުންހިފޭ އެއްޗެއްކަމުގައި، ތިމަންރަސްކަލާނގެ އެ އަލިފާން ލެއްވީމެވެ.\n﴿٧٤﴾ فَسَبِّحْ بِاسْمِ رَبِّكَ الْعَظِيمِ ފަހެ، ކަލޭގެފާނުގެ ވެރި، މާތްވަންތަ ރަސްކަލާނގެ اسم ފުޅުން ކަލޭގެފާނު تسبيح ވިދާޅުވާށެވެ!\n﴿٧٥﴾ ۞ فَلَا أُقْسِمُ بِمَوَاقِعِ النُّجُومِ ފަހެ، ހަމަކަށަވަރުން، ތަރިތައް އޮސްފުހޭ ތަންތަން ގަންދެއްވައި ތިމަންރަސްކަލާނގެ ހުވާ وحى ކުރައްވަމެވެ.\n﴿٧٦﴾ وَإِنَّهُ لَقَسَمٌ لَّوْ تَعْلَمُونَ عَظِيمٌ އަދި ތިޔަބައިމީހުން ދަންނަނީނަމަ، ހަމަކަށަވަރުން، އެއީ ބޮޑުވެގެންވާ ހުވަޔެއްކަން ކަށަވަރެވެ.\n﴿٧٧﴾ إِنَّهُ لَقُرْآنٌ كَرِيمٌ ހަމަކަށަވަރުން، އެއީ މާތްވެގެންވާ قرآن ކަން ކަށަވަރެވެ.\n﴿٧٨﴾ فِي كِتَابٍ مَّكْنُونٍ ރައްކާތެރިކުރައްވާފައިވާ ފޮތެއްގައެވެ.\n﴿٧٩﴾ لَّا يَمَسُّهُ إِلَّا الْمُطَهَّرُونَ طاهر ވެގެންވާ މީހުން މެނުވީ، އެ ފޮތުގައި ނުބީހޭނެތެވެ.\n﴿٨٠﴾ تَنزِيلٌ مِّن رَّبِّ الْعَالَمِينَ (އެއީ) عالم ތަކުގެ ވެރިރަސްކަލާނގެ حضرة ން ބާވައިލެއްވި ފޮތެކެވެ.\n﴿٨١﴾ أَفَبِهَٰذَا الْحَدِيثِ أَنتُم مُّدْهِنُونَ ތިޔަބައިމީހުން ދޮގުކޮށް ފަރުވާކުޑަކުރަނީ، މިވާހަކައާމެދުގައި (އެބަހީ: މި قرآن އާ މެދުގައި) ހެއްޔެވެ؟\n﴿٨٢﴾ وَتَجْعَلُونَ رِزْقَكُمْ أَنَّكُمْ تُكَذِّبُونَ އަދި ތިޔަބައިމީހުންނަށް رزق ދެއްވިކަމުގެ މައްޗަށްކުރާ شكر އަކީ (އެ رزق ދެއްވި ރަސްކަލާނގެ) ދޮގުކުރުން ކަމުގައި ތިޔަބައިމީހުން ހަދަމުއެވެ.\n﴿٨٣﴾ فَلَوْلَا إِذَا بَلَغَتِ الْحُلْقُومَ ފަހެ، މަރުވުމުގެ ވަގުތުގައި، ކަރާހަމަޔަށް ފުރާނައައިސް ނޭވާހޮޅިޔަށް އެޅިއްޖެހިނދެވެ.\n﴿٨٤﴾ وَأَنتُمْ حِينَئِذٍ تَنظُرُونَ އަދި އެހިނދު، ތިޔަބައިމީހުން ބަލަބަލައި ތިބެމުއެވެ.\n﴿٨٥﴾ وَنَحْنُ أَقْرَبُ إِلَيْهِ مِنكُمْ وَلَٰكِن لَّا تُبْصِرُونَ އަދި ތިޔަބައިމީހުންނަށްވުރެ އެމީހާއާ (އެބަހީ: މަރުވާ މީހާއާ) ގާތްކަންބޮޑީ، ތިމަންރަސްކަލާނގެއެވެ. އެހެނެއްކަމަކު، ތިޔަބައިމީހުންނަކަށް ނުފެނެތެވެ.\n﴿٨٦﴾ فَلَوْلَا إِن كُنتُمْ غَيْرَ مَدِينِينَ އަދި ތިޔަބައިމީހުންނަށްވުރެ އެމީހާއާ (އެބަހީ: މަރުވާ މީހާއާ) ގާތްކަންބޮޑީ، ތިމަންރަސްކަލާނގެއެވެ. އެހެނެއްކަމަކު، ތިޔަބައިމީހުންނަކަށް ނުފެނެތެވެ.\n﴿٨٧﴾ تَرْجِعُونَهَا إِن كُنتُمْ صَادِقِينَ ފަހެ، ތިޔަބައިމީހުންނީ، عمل ތަކަށް ޖަޒާ ނުލިބޭނެ ބަޔަކުކަމުގައިވާނަމަ، ތިޔަބައިމީހުން އެ ފުރާނަ އަނބުރައި ނުގެންނަނީ ކީއްވެގެން ހެއްޔެވެ؟ ތިޔަބައިމީހުންނީ، ތެދުވެރިން ކަމުގައިވާނަމައެވެ.\n﴿٨٨﴾ فَأَمَّا إِن كَانَ مِنَ الْمُقَرَّبِينَ ފަހެ، އެ (މަރުވި) މީހާ ކުއްތަންކުރައްވާފައިވާ މީހުންގެ ތެރެއިންވާނަމަ، ދަންނާށެވެ!\n﴿٨٩﴾ فَرَوْحٌ وَرَيْحَانٌ وَجَنَّتُ نَعِيمٍ ފަހެ، އެމީހަކަށް އަރާމާއި، ތަނަވަސްވެގެންވާ رزق އާއި، نعمة ގެ ސުވަރުގެ ހުށްޓެވެ.\n﴿٩٠﴾ وَأَمَّا إِن كَانَ مِنْ أَصْحَابِ الْيَمِينِ އަދި އެމީހަކު ކަނާތްފަރާތުގެ މީހުންގެ ތެރެއިންވާނަމަ، ދަންނާށެވެ!\n﴿٩١﴾ فَسَلَامٌ لَّكَ مِنْ أَصْحَابِ الْيَمِينِ ފަހެ، (އެމީހަކަށް އަންގަވާނެތެވެ.) ކަނާތްފަރާތުގެ މީހުންގެ ކިބައިން ތިބާޔަށް سلام ހުށްޓެވެ.\n﴿٩٢﴾ وَأَمَّا إِن كَانَ مِنَ الْمُكَذِّبِينَ الضَّالِّينَ އަދި ދޮގުކޮށް، މަގުފުރެދޭ މީހުންގެ ތެރެއިން އެމީހަކުވާނަމަ، ދަންނާށެވެ!\n﴿٩٣﴾ فَنُزُلٌ مِّنْ حَمِيمٍ ފަހެ، އެމީހަކަށްހުރީ، ކެކިކެކިހުންނަ ހޫނުފެނުގެ މެހުމާންދާރީއެކެވެ.\n﴿٩٤﴾ وَتَصْلِيَةُ جَحِيمٍ އަދި ނަރަކަޔަށް ވެއްދެވުމެކެވެ.\n﴿٩٥﴾ إِنَّ هَٰذَا لَهُوَ حَقُّ الْيَقِينِ ހަމަކަށަވަރުން، މިއީ يقين ވެގެންވާ حق ތެދުކަން ކަށަވަރެވެ.\n﴿٩٦﴾ فَسَبِّحْ بِاسْمِ رَبِّكَ الْعَظِيمِ ފަހެ، ކަލޭގެފާނު ގެ ވެރި، މާތްވަންތަ ރަސްކަލާނގެ اسم ފުޅުން ކަލޭގެފާނު تسبيح ވިދާޅުވާށެވެ!


ކުނި އުފުލުމަށް ޕިކަޕެއް ކުއްޔަށް ހޯދުން2- R. Fainu Council\nކުނި އުފުލުމަށް ޕިކަޕެއް ކުއްޔަށް ހޯދުން 2\nފައިނު ކައުންސިލް އިދާރާ 12:47 AM އިޢުލާން\nކުނިކޮށްޓަށް ކުނި ގެންގޮސްދޭނެ ޕިކަޕެއް ހޯދުމަށްކުރި ނަމްބަރ (IUL)311/311/2019/4 (28 ޖަނަވަރީ 2019) ގެ އިޢުލާނާއި ގުޅިގެން އަގު ހުށަހަޅުއްވާފައިވަނީ އެންމެ ފަރާތަކުން ކަމަށްވާތީ، އެއިޢުލާނު ބާޠިލްކޮށް ގޭގެއިން އުކާލުމަށް ނެރޭ ކުނި، ކޮންމެ ހަފްތާއެއްގެވެސް ހޯމަ އަދި ބުދަ މިދެދުވަހު ކަނޑައެޅިފައިވާ ވަގުތުތަކެއްގައި ކުނިކޮށްޓަށް ގެންދިޔުމުގެ މަސައްކަތް ކުރުމަށް 31 ޑިސެމްބަރ 2019 ގެ ނިޔަލަށް ޕިކަޕެއް ކުއްޔަށް ހިފުމަށް ބޭނުންވެއެވެ. އިސްވެ ދެންނެވުނު2ދުވަހުގެ ތެރެއިން ކޮންމެ ދުވަހެއްގައިވެސް ކުނި އުކާލުމުގެ މަސައްކަތުގައި ހޭދަކުރުމަށް ހަމަޖެހިފައިވަނީ2ގަޑިއިރެވެ. އެހެންނަމަވެސް މަސައްކަތް ނުނިމި އިތުރު ވަގުތު ހިނގައިފިނަމަ އިތުރަށް ހިނގި ވަގުތަށްވާ ފައިސާ ދެވޭނެއެވެ. ޕިކަޕަށް ކުނި އެރުވުމާއި ކުނި ކޮށްޓަށް ކުނިތައް ބޭލުމުގެ މަސައްކަތް ކުރާނީ އެކަމަށް ހަމަޖެއްސިފައިވާ މުވައްޒަފުންނެވެ.\nވީމާ، މިކަމަށް ޝަޢުޤުވެރިވާ ފަރާތްތަކުން، 13 ފެބްރުއަރީ 2019 ވާ ބުދަ ދުވަހުގެ 14:00 ގެ ކުރިން ސިޓީއަކުން އަގު ހުށަހެޅުއްވުން އެދެމެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nތާރީޚް ހ: ޖުމާދުލްއާޚިރު 1440 ތާރީޚް މ: 10 ފެބުރުއަރީ 2019\nގުޅުންހުރި ފައިލް: *****\nކުނި އުފުލުމަށް ޕިކަޕެއް ކުއްޔަށް ހޯދުން2Reviewed by ފައިނު ކައުންސިލް އިދާރާ on 12:47 AM Rating: 5


ހީވޭ ކަލާވާހެން-27 – Esfiya\nހިތާމަ ލޯބި2mins ago\nގަސްތަކުގެ ކައިރިން ހިނގަމުން ދިޔަ ލިލިއަންގެ ހިތްފުރެމުން ދިޔަ އިހްސާސެއް ކުރެވުނެވެ. މަލުގެ މީރުވަހާއި އެކުވެގެން ވައިގެ ތެރޭގައި ހިފާފައިވާ ލުއިލުއި ތާޒާވަސް އޭނާއަށް ކަމުދިޔައެވެ. އެ ހިތްހަމަޖެހުމާއެކު ތުންފަތުގައިވީ ލުއި ހިނިތުންވުމާއެކު ލިލިއަން ހިނގަމުން ދިޔައެވެ. ގަސްތަކަށް ބަލަމުން ދިޔަ ލިލިއަންގެ ފިޔަވަޅުތައް ކުއްލިއަކަށް ހުއްޓުނެވެ. ފެހިކަން ގަދަ ގަސްތަކާއި ވަކިން އިން ކުޑަ ހުސްބިމުގައި އެކަނިމައި އެކަނި އިން ކުޑަ ކުޑަ ކުޑަ ގަހަށް ލިލިއަންގެ ނަޒަރު އަމާޒުވިއެވެ. އަނަރޫފަވެފައިވާ އެގަހުގައި އަޅާފައި އިން ލިލީމާ ވަނީ މިލާ މޯޅިވެ ފިޔަތަކުގެ ކުލަ ބަދަލުވެފައެވެ. ބޭއިޙްތިޔާރުގައި އެގަހާ ދިމާއަށް ލިލިއަންގެ ފިޔަވަޅުތައް އަމާޒުވިއެވެ.\n” ތިއީ އާ މާ ގަސްތަކެއް ރުވަން ވެގެން ސާފުކޮށްފައި އޮތް ބިންކޮޅެއް.. ތި ލިލީމާ ގަސް އެއްގޮތަކަށްވެސް ހެދޭގޮތެއް ނުވި.. ނޭނގެ ވީ ގޮތެއް.. ކުރީކޮޅު ވަރަށް ވަރުގަދަޔަށް ހެދުން.. ފަހުން އެކީ މިލާ މޯޅިވީ.. މެޑަމް ގަސްތައް ބަލަހައްޓާހެން އެކަން ކުރަން ނޭނގެނީކަންނޭނގެ..” ލިލިއަންގެ ނަޒަރު ލިލީމާ ގަހަށް އަމާޒުވެފައިވާތަން ފެނުމުން ސޯފީ ކިޔައިދިނެެވެ.\n“މެޑަމް..؟” ލިލިއަން އަށް ސުވާލު ކޮށްލެވުނީ ސޯފީ އެދައްކަނީ ކާކުގެ ވާހަކައެއްކަން ނޭނގުމުންނެވެ.\n” ޔެސް.. ޔަންގް މާސްޓަރގެ މަންމަ.. މެޑަމް ވަރަށް ލޯބި ކުރާނެ ގަސް އިންދުމަށް.. މީ ހުސް މެޑަމް ހައްދާފަ ހުރި ގަސްތައް..” ސޯފީ އެގޭގެ ދެފަރާތުގައި ހުރި މާބަގީޗާ ދައްކާލަމުން ބުނެލިއެވެ. ލިލިއަން އެހެންހޭ ބުނެލިއެވެ. އިތުރަށް ދިޔާންގެ މަންމައާ މެދު ހިތުގައި ޝައުޤުވެރިކަން އުފެދުނެވެ. ނަމަވެސް ސޯފީ ކުރެން އިތުރު ސުވާލެއް ލިލިއަން ނުކުރެއެވެ.\nސޯފީ އިތުރު ވާހަކަތައް ދައްކަމުން ލިލިއަން ގޮވައިގެން އައިސް ހުއްޓުނީ ބަގީޗާތައް ކައިރީ ފެހި ވިނަ ހައްދާފައި އޮތް ސަރަހައްދުގައެވެ. އެތާނގައި ހުރި ހުދު ވައް މޭޒުގެ ވަށައިގެން ގޮނޑިތައް ޖަހާފައި ހުރި އިރު ކައިރި ސަރަހައްދުގައި ހައްދާފައި ހުރި ބިޔަ ގަސްތަކުން އެތަނަށް ހިޔާއެޅިފައިވިއެވެ.\n” މިއީ މެޑަމް އާއި މާސްޓަރ ވަރަށް ގިނައިން ސައިފޮދު ބައްލަވަން ނުވަތަ ކޮފީ ބައްލަވަން އައިސް ތިބޭ ތަނެއް..” އެހިތްފަސޭހަ މާހައުލު ދައްކާލަމުން ސޯފީ ބުންޏެވެ.\n” ވަރުބަލި ވެއްޖެދޯ މިހާރު..” ސޯފީ ކަންބޮޑު ވުމާއެކު ސުވާލު ކުރިއެވެ. ލިލިއަންގެ ސިއްހަތު ދަށަށް ގޮސްދާނެތީ ސޯފީ ބިރުގަތެވެ.\n” ނޫން.. މިހާރު އެއްވެސް އުނދަގުލެއް ނުވޭ..” ލިލިއަން ޖަވާބުދިނީ ސޯފީ ބިރުން އެއުޅެނީ އޭނާ ހޭނެތުނީމަކަން އެނގިހުރެ އެކަމާ ގުޅުވާފައެވެ.\n” ހިނގާ ދެން އެތެރެއަށް ވަންނަން..” ސޯފީ ބުނުމުން ލިލިއަން އިންކާރު ކުރާކަށް ނަހަދައެވެ. ގެއާ ދިމާއަށް އަނބުރާލި ލިލިއަންގެ ފިޔަވަޅުތައް ހުއްޓުނީ ގޭޓުން ވަދެގެން އަންނަ ކާރު ފެނުމުންނެވެ. ކާރު ގޭކައިރި މަޑުކޮށްލުމާއެކު ފޭބީ ދިޔާން އެވެ. ދިޔާންގެ ނަޒަރު ވަޤުތުން ލިލިއަން އަށް އަމާޒުވިއެވެ. އެހިނދު އޭނާގެ ފިޔަވަޅުތައް އަމާޒުވީ ލިލިއަން އާ ދިމާއަށެވެ.\n” މިހާރު ކިހިނެއް..؟” ދިޔާން ލިލިއަން ކައިރީ ހުއްޓެމުން އޭނާއަށް ރަނގަޅަށް ނަޒަރު ހިންގާލިއެވެ.\n” އޯކޭ މިހާރު..” ލިލިއަން ތެދު ތެދަށް ޖަވާބު ދިނެވެ.\n” އެއްވެސް އުނދަގުލެއް ވަންޏާ ބުނައްޗޭ.. އޭރުން އަހަރެން ޑޮކްޓަރ ގެންނާނަން.. ” ދިޔާންގެ މޫނުމަތިން އަދިވެސް ނުތަނަވަސްކަން ފެންނަމުންދިޔަހެން ލިލިއަން އަށް ހީވިއެވެ. އެ ނުތަނަވަސްކަން ފިލުވައިދޭން ބޭނުންވެފައި ހުރި ލިލިއަން ހިނިތުންވެލަމުން އަވަސް އަވަހަށް ބޯ ޖަހާލިއެވެ. އެއާއެކު ދިޔާން ފަޒާގެ ތެރެއަށް ފިނި ނޭވާއެއް ދޫކޮށްލިއެވެ.\n” ކެއުން ތައްޔާރު ކުރަންވީތޯ..؟” ސޯފީ ދިޔާން ކުރެން ސުވާލު ކުރިއެވެ. ލިލިއަން އަށް ސޯފީއާ ދިޔާން އަށް ވަކި ވަކިން ބަލާލެވުނެވެ. ސޯފީ އެފަދަ އަދަބުވެރިކޮށް މީހަކާ މުޢާމަލާތު ކުރާތަން އެފެނުނީ އަލަށެވެ. ދެމީހުންގެ ދެމެދުގައި ބަދަލު ކުރެވުނު އެންމެ ޖުމްލަ އަކުންވެސް ޙާދިމަކާއި އޭނާގެ ސާހިބުމީހާގެ ދެމެދުގައި އޮންނަ ދަރަޖަ ލިލިއަން އަށް އިޙްސާސް ކުރެވުނެވެ. އެފަދަ ކަަންކަމަށް ހޭނިފައި ނެތް ލިލިއަން އަށް އެކަން މާ ހިތްއެދޭ ތަޖުރިބާއަކަށް ނުވިއެވެ.\n“ނޫން.. ރޭގަނޑުގެ ކެއުން ތައްޔާރުކުރޭ.. އާންމުކޮށް ތައްޔާރުކުރާ ކެއުންތައް ހެދީމަ ރަނގަޅުވާނެ.. ލިލިއަން ވަކި އެއްޗެއް ކާން ބޭނުން ނަމަ އެ އެއްޗެއް ހިމެނީމަ ރަނގަޅުވާނެ..” ދިޔާން ވާހަކައިގެ ތެރެއިން ލިލިއަން އަށް ނަޒަރު ހިންގާލަމުން ބުނެލިއެވެ.\n” ކޮޓަރިއަށް ގޮސް ތާޒާ ވެލައިގެން އެބަ އަންނަން..” ދިޔާން ހިނގައިގަތުމުގެ ކުރިން ލިލިއަން އަށް ބަލާލަމުން ބުނެލިއެވެ. ލިލިއަން ބޯ ޖަހާލުމާއެކު ދިޔާން ގޭތެރެއަށް ވަންނަން ހިނގައިގަތެވެ. އެހެނަސް ކުއްލިއަކަށް ހިނގުން މަޑުޖައްސާލަމުން ދިޔާަން ސޯފީއަށް ބަލައިލިއެވެ.\n” ލިލިއަން ކޮޓަރިއަށް ލައިފަ އަހަރެންގެ ކޮޓަރިއަށް އާދޭ..” ދިޔާން އެހެން ބުނަމުން އަވަސް ހިނގުމުގައި އެތެރެއަށް ވަދެގެން ދިޔައެވެ. ދިޔާން ދިޔަ ދިމާއަށް ބަލަން ހުރި ލިލިއަން އަށް ސޯފީ ބަލާލަމުން އެތެރެއަށް ވަނުމަށް އިޝާރާތް ކޮށްލިއެވެ.\nލިލިއަން ކޮޓަރިއަށް ވަނުމުން ސޯފީ އެނބުރި ހިނގައިގަތެވެ. ލިވިންގް ރޫމުގައި ހުރި ސިޑިން ސޯފީ މިސްރާބުޖެހީ ދެބުރިއަށް ހެދިފައި ހުރި އެގޭގެ މަތީ ފަންގިފިލާއަށެވެ.. ސިޑިން އަރައިގެން ގޮސް ދިޔާންގެ ކޮޓަރީގައި ސޯފީ ޓަކި ދިނެވެ.\n“ވަދޭ..!” ދިޔާންގެ އަޑު އިވުމާއެކު ސޯފީ މަޑު މަޑުން ދޮރު ހުޅުވާލުމަށްފަހު އެތެރެއަށް ވަނެވެ.\n” އަހަރެން މާދަން ފަތިހު ސިންގަޕޯރ އަށް ދާން ފުރަން.. ގާތް ގަނޑަކަށް ހަފްތާއަކަށް.. އެއަރޕޯޓަށް ދާން ވާއިރަށް ފޮށި ތައްޔާރު ކޮށްފަ ބަހައްޓާތި.. ” ދިޔާން ސޯފީ ކައިރީ އޭނާގެ ބޭނުން ބުންޏެވެ. ސޯފީ އަދަބުވެރިކަމާއެކު ބޯޖަހާލިއެވެ.\n” ދެން.. އަހަރެން ނެތަސް ލިލިއަންގެ ހުރިހާ ކަމެއް ގާތުން ބަލާތި..” ދިޔާން އޭނާގެ ނިއްކުރި މައްޗަށްވެރިވި ރޫތަކާއެކު ބުނެލިއެވެ. ދިޔާން ލިލިއަން ބަހައްޓާފައިދާން ނުތަނަވަސްވަނީ ކަންނޭނގެއެވެ. އެހެނަސް ދިޔާންގެ ވާހަކަތަކުން އޭނާއާއެކު ލިލިއަން ގެންދިޔުމުގެ އެއްވެސް ވިސްނުމެއް ނެތްކަން ހާމަވެއެވެ.\nސޯފީ އޭނާ ލިލިއަން ރަނގަޅަށް ބަލަހައްޓާނެކަމުގެ ޔަޤީންކަން ދިޔާން އަށް ދިނެވެ. އެވާހަކަތަކުން ހިތްހަމަޖެހި ހުރެ ދިޔާން ސޯފީ ފޮނުވާލިއެވެ.\nސޯފީ ދިޔުމާއެކު ދިޔާން އޭނާގެ ކަރުގައި އަޅާފައި އޮތް ޓައީ ދޫކޮށް ފުންނޭވާއެއް ދޫކޮށްލިއެވެ. ދިގު ދަތުރަކަށްފަހު އަރާމު ކުރަންވެސް ވަޤުތެއްް ނުލިބި އޮފީހުގައި ގިނަ ވަޤުތު ތަކެއް ހޭދަކުރުމުން ހަށިގަނޑަށް ވަނީ ލޮޑުކަން ލިބިފައެވެ. އެހެނަސް ފުރުމުގެ ކުރިން ލިލިއަން އާ ބައްދަލުކޮށް އޭނާ ފުރަން އުޅޭކަން ކޮންމެހެންވެސް ހާމަކުރަން ޖެހޭނެކަން ދިޔާން އަށް އެނގެއެވެ.\nފެންވަރާލައިގެން ނިކުމެ ދިޔާން މިސްރާބު ޖެހީ ލިލިއަންގެ ކޮޓަރިއާ ދިމާއަށެވެ. ކޮޓަރީގެ ދޮރުގައި ޓަކި ޖަހާލުމާއެކު ލިލިއަން ދޮރު ހުޅުވާލިއެވެ. ދޮރު ކުރިމަތީ ހުރި ދިޔާން ފެނުމުން ލިލިއަންގެ ތުންފަތަށް ހިތްހަމަޖެހުމުގެ ހިނިތުންވުމެއް ވެރިވެގެން ދިޔައެވެ.\n“ހިނގާ.. ޓެރަސް އަށް.. އަހަރެން އެބައޮތް ވާހަކައެއް ބުނަން ވެފަ..” ދިޔާން އެހެން ބުނުމާއެކު ލިލިއަންގެ ހިތް ތެޅިގަތެވެ. ދިޔާން އޭނާއާ ދައްކަން އެއުޅޭ ވާހަކަ އަކާ މެދު ހިތުގައި ޝައުޤުވެރިކަން އުފެދުނު އިރު ނުތަނަވަސްކަންވެސް އިޙްސާސް ކުރެވެމުން ދިޔައެވެ.\nއަވަސް ވެފައިވާ ހިތަކާއެކު ދިޔާންގެ ފަހަތުން ހާމަފެންޑާއަށް އަރާ ލިލިއަން ހުއްޓުނެވެ. އޭރު ދުނިޔެ މައްޗަށް ވަނީ ރަތްވިލާގެ އަސަރު ވެރިވެފައެވެ.\nޓެމްޕާރޑް ގްލާސް އިން ހެދިފައިވާ ރެއިލިންގް ގައި އަތް އަޅުވާލައިގެން ހުއްޓުނު ދިޔާންގެ ކަނާއަތް ފަރާތުގައި ލިލިއަން އައިސް ހުއްޓުނެވެ. ހުޅުމާލޭގެ އުސްއިމާރާތްތަކަށް ލިލިއަން ނަޒަރު ހިންގާލެވުނެވެ.\n” އަހަރެން މިއުޅެނީ މާދަން ފަތިހު ފުރަން..” ދިޔާން ބޭރަށް ބަލަން ހުރެ އިއްވާލިއެވެ. ލިލިއަން އަށް ސިހިފައި ދިޔާންގެ މޫނަށް ބަލާލެވުނެވެ.\nފުރުމުގެ އެ ލަފްޒުވެސް ލިލިއަންގެ ކަންފަތައް މިހާރު އިވެމުންދަނީ ހޮނު ގުގުރިއެއްގެ ސިފައިގައެވެ.\n” ކޮ.. ކޮންތާކަށް..” ލިލިއަން އަކަށް ނުވިސްނުނެވެ. އޭނާ ގޮވައިގެން ދިޔާން އައިތާ އަދި އެއް ދުވަސް ނުވެއެވެ. އަނެއްކާވެސް ދިޔާން އޭނާގެ ލޯ ކުރިމަތިން ގެއްލެން އުޅެނީ ހެއްޔެވެ؟ ދިޔާން އަންނަންދެން އޭނާ އަނެއްކާވެސް ނިމުމެއް ނެތް އިންތިޒާރެއް ކުރަން ފަށަންވީ ހެއްޔެވެ.\n” ސިންގަޕޯރ އަށް.. އަހަރެންގެ މަންމަ މެންވެސް ވީ އެ ގައުމުގަ.. ލިން އާ ބައްދަލުކުރަން މަންމަ މެންވެސް ގޮވައިގެން އަހަރެން އަންނާނީ..” ދިޔާން ލިލިއަން އަށް ނަޒަރު ހިންގާލަމުން އިތުރަށް ހާމަކުރިއެވެ.\nލިލިއަން އަށް ބުނާނެ އިތުރު އެއްޗެއް ނުވިސްނުނެވެ. ދިޔާން އެހާ އަވަހަށް ފުރައިގެންދާތީ ހިތްނުތަނަވަސް ވީ ނަމަވެސް ދިޔާން ހުއްޓުވާކަށް ލިލިއަން ބޭނުމެއް ނުވިއެވެ. އަނެއްކޮޅުން ލިލިއަން އާ ބައްދަލުކުރަން ދިޔާން މައިން ބަފައިން ގޮވައިގެން އަންނާނެ ވާހަކަ ބުނުމުން ލިލިަަން އަށް ދިޔާންގެ ވާހަކަތައް ޤަބޫލުކުރަން ފަސޭހަވިއެވެ.\nކޮން އިރަކު އަނބުރާ އަންނަނީ..؟” ލިލިއަން ހަމަޖެހެން މަސައްކަތް ކުރަމުން ސުވާލު ކޮށްލިއެވެ.\n” ހަފްތާއެއް ވަރު ވާނެހެން ހީވަނީ..” ދިޔާން ބުނުމުން ލިލިއަން ބޯ ޖަހާލިއެވެ.\n” އަހަރެން ނެތަސް ލިން ހާސްވާކަށް ނުޖެހޭނެ.. ސޯފީ ލިން ރަނގަޅަށް ބަލަހައްޓާނެ.. ބޭނުންވާ ކަމެއް އޮތަސް އޭނަ ކައިރީ ބުނީމަ އެކަމެއް ކޮށްދޭނެ..” ދިޔާން ލިލިއަން ހިތްހަމަ ޖައްސައިދިނުމުގެ ގޮތުން އިތުރު ކޮށްލިއެވެ. ބަދަލުގައި ލިލިއަން ބޯ ޖަހާލިއެވެ. ލިލިއަންގެ ހިތް އެތަކެއް ޝުއޫރުތަކުން ފުރި ބާރުވަމުން ދިޔަ ނަމަވެސް އެކަން ބޭރުކުރަން ނުކުޅެދިފައިވިއެވެ. ދިޔާން ހައްތަހާ އޭނާއާ ދުރަށް ހިނގައިދާހެން ލިލިއަން އަށް އަބަދުމެ ހީވަނީއެވެ.\nރޭގަނޑު ކެއުން ލިލިއަން ނިންމާލީ ދިޔާން އާއެކުއެވެ. ދެމެދުގައި މާގިނަ ވާހަކަތަކެއް ނުދެކެވެއެވެ. ދިޔާންގެ ފުރުމާއި، ދެމެދުގައިވާ ނޭނގޭ ދުރުކަމާމެދު ވިސްނަން އިން ލިލިއަން އަށް ރަނގަޅަށް ކެވޭ ގޮތެއްވެސް ނުވިއެވެ. މެންދުރުގެ ކެއުން ލަހުން ކެއުމުން ބަނޑުހައި ނުވީ ކަމުގައި ބުނެ ލިލިއަން އުޒުރެއް ދައްކާލިއެވެ. ނިދަން އެނދަށް އަރާ އޮތް ލިލިއަން އަށް އެނދުގެ ދެފަރާތަށް ފުރޮޅި ފުރޮޅި އޮތް އިރުވެސް ނިދީގެ އަސަރު ވެރިވާ ގޮތެއް ނުވިއެވެ.\nނުހަނު ލަހުން ނިދުނު ނަމަވެސް ލިލިއއަން ފަތިސް ވުމުގެ ކުރިން ހޭލެވުނެވެ. ފުންމައިގެން ތެދުވެ ގަޑިން ވީވަރު ބަލާލެވުނެވެ. ދިޔާން ފަތިހު ފުރާވާހަކަ ބުނިނަމަވެސް ސީދާ ކަނޑައެޅިގެން ގަޑިއެެއް ނުބުނެއެވެ. ދޮރު ފޮތިގަނޑު ކަހާލަމުން ބިއްލޫރި ދޮރުން ލިލިއަން ބޭރު ބަލައިލިއެވެ. އޭރު ކާރު ޑްރައިވަރު ކާރުގެ ކައިރީ މަޑުކޮށްލައިގެން ހުރިތަން ލިލިއަންގެ ލޮލުގައި އަޅައިގަތެވެ. ފުރަން އުޅެނީކަން ޔަޤީންވެ ލިލިއަން އަވަސް އަވަހަށް މޫނު ދޮވެލައިގެން އެއްޗެހި ބަދަލުކޮށްލުމަށްފަހު ކޮޓަރިން ބޭރަށް ނުކުތެވެ. ކޮނޑުގައި ދަބަސް އަޅައިގެން ތިރިއަށް ފޭބި ދިޔާން އަށް ލިލިއަން ފެނުމާއެކު ހުއްޓުނެވެ.\n” ހާދަ އަވަހަކަށް ތި ތެދުވީ..؟ ނުނިދުނީތަ..؟” ދިޔާން ލިލިއަންގެ މޫނަށް ބަލާލަމުން ސުވާލު ކޮށްލިއެވެ. ލިލިއަން އަށް ހިނދުކޮޅަކު ދިޔާންގެ މޫނަށް ބަލަހައްޓައިގެން ހުރެވުނެވެ.\nހޭލެހުނީ އަވަހަށް.. ޔާން ފުރާތީ މިނިކުތީ….” ލިލިއަން އިސްޖަހާލަމުން ބުންޏެވެ. ހިނދުކޮޅެއްގެ ހަމަހިމޭންކަމަކަށްފަހު ދިޔާން ފުންނޭވާއެއް ބޭރުކޮށްލިއެވެ. އެއާއެކު ދިޔާންގެ ފިޔަވަަޅުތަކުގެ އަޑުއިވިގެން ދިޔައެވެ. ދެވަނަ ސިކުންތުގައި ލިލިއަން އަށް އިޙްސާސްވީ ދިޔާންގެ ހަށިގަނޑުގެ ހޫނުކަމެވެ.\n” އަހަރެން ވަރަށް އަވަހަށް އަންނާނަން.. ޓޭކް ކެއަރ..” ދިޔާން ލިލިއަންގެ ގައިގާ ބައްދާލައިގެން ހުރެ މަޑުމަޑުން ބުނެލިއެވެ. ދިޔާންގެ ޢަމަލުން\nހިތުގައިވީ އިޙްސާސްތައް ފުންވެގެން ދިޔަ ލިލިއަން ދެލޯ މަރާލަމުން ބޯޖަހާލިއެވެ. އެހިނދު ދިޔާން ލިލިއަން އާ ދުރުވެލަމުން ލިލިއަން ފަސްދީ ދާން ހިނގައިގަތެވެ. ގޭޓުން ނިކުމެގެން ކާރު ދަންދެން ލިލިއަން އަށް ބަލަހައްޓައިގެން ހުރެވުނެވެ. ހިތާއި ހިތުން ދިޔާން ވަރަށް އަވަހަށް އޭނާގެ ކައިރިއަށް އެނބުރި އައުމަށް އެދި ދުޢާ ކުރެވެމުން ދިޔައެވެ.\nހިތާމަ ބިރުވެރި November 27, 2019\nއަންނަންދެން ހުންނާނަން ލޯބިން 35\nހިތާމަ މަޖާ ލޯބި May 2, 2021\nމަޢާފް (ދެވަނަ ބައި)\nހިތާމަ އެހެނިހެން November 16, 2019\nހިތާމަ އުފެއްދުންތެރި ލިޔުން އެހެނިހެން މަޖާ ލޯބި June 4, 2021\nހާދަ ލޯބިންނޭ… (23)\nލޯބި March 29, 2016\nވާނޭހެ ދުނިޔޭގާ (6)\nލޯބި May 30, 2016


Kiyevun online koh, ekamaku internet akah nuvadhevey | Mihaaru\nކިޔެވުން އޮންލައިންކޮށް، އެކަމަކު އިންޓަނެޓަކަށް ނުވަދެވޭ\nދަރިވަރަކު ޓެބްލެޓު ބޭނުންކޮށްގެން ކިޔަވަނީ.-- ފޮޓޯ: ހުސެއިން ވަހީދު/ މިހާރު\n20 އޯގަސްޓް 2020 - 09:03\nޓެކްނޮލޮޖީގެ ގޮތުން ކުރިއަރާފައިވާ ޒަމާނެވެ. މި ގަރުނުގެ ހުރިހާ ކަމެއް ވެސް ބަރޯސާވަނީ އިންޓަނެޓަށެވެ. އިންޓަނެޓުގެ ބޭނުންތެރިކަން އެންމެ ބޮޑުވެގެން ދިޔައީ މުޅި ދުނިޔެއަށް ކުރިމަތިވެފައިވާ ކޮވިޑް-19 ގެ މި ބޮޑު ބަލިމަޑުކަމުން ރައްކާތެރިކަން ހޯދަން ގޭ ބަންދުގައި ތިބެން ޖެހުމުންނެވެ؛ ސްކޫލުތަކާއި އޮފީސްތައް ވެސް ބަންދުކޮށްގެންނެވެ. އެގޮތުން މިއީ ރާއްޖޭގައި އޮންލައިންކޮށް ކިޔަވައިދިނުމުގައި ކުރި ފުރަތަމަ ތަޖުރިބާ އެވެ. ނަތީޖާ އަދި ފެންނަނީ ވަރަށް ދެރަކޮށެވެ.\nމާޗު 12ގައި ސްކޫލުތައް ބަންދުކުރުމަށް ފަހު އެންމެ ފުރަތަމަ ކިޔަވައިދޭން ފެށީ އިންޓަނެޓު ބޭނުންކޮށްގެންނެވެ. އޭގެ ސަބަބެއް ކަމަށް ވެސް އެޑިއުކޭޝަން މިނިސްޓަރު ޑރ. އައިޝަތު އަލީ އޭރު ވިދާޅުވީ ވީހާ ވެސް ގިނަ ދަރިވަރުންނަށް ފިލާވަޅުތައް ފޯރުކޮށްދިނުމެވެ. އެކަމަކު ކޮވިޑްގެ ހާލަތު ގޯސްވާން ފެށުމުން މިނިސްޓްރީގެ އިތުރުން ޔުނިސެފްގެ އެންމެ ބޮޑު ކަންބޮޑުވުމަކަށް ވެގެންދިޔައީ، ނާޒުކު ހާލަތުގައި ތިބި ދަރިވަރުން އިތުރަށް ނިކަމެތިވެ ކިޔެވުމުގެ ހައްގުން މަހުރޫމްވެގެން ދިއުމުގެ ބިރު އޮތުމެވެ.\nމެއި7ގައި ބޭއްވި އެކި ގައުމުތަކުގެ މިނިސްޓަރުންގެ އޮންލައިން ފޯރަމެއްގައި ޑރ. އައިޝަތު ވިދާޅުވިގޮތުގައި ސްކޫލުތައް ބަންދުކޮށް ދަރިވަރުންނަށް ފިލާވަޅުތައް ހަވާލުނުކުރެވި، ސްކޫލުން ވަކިވާ ދަރިވަރުންގެ އަދަދު ގިނަވުމުގެ ފުރުސަތު އޮތުމަކީ ކަންބޮޑުވެވަޑައިގަންނަވާ ކަމެކެވެ. އެކަން ހަނިކުރުމަށް އޮންލައިންކޮށް ކިޔަވައިދިނުން މުހިއްމުކަން ފާހަގަކުރައްވައި އޭނާ ވިދާޅުވީ އެގޮތަށް ކިޔަވައިދިނުމުގައި ވެސް ދިމާވާ އެންމެ ބޮޑު ގޮންޖެހުމަކީ އިންޓަނެޓުގެ މައްސަލަތައް ކަމަށެވެ.\nދަރުމަވަންތަ ސްކޫލުގެ ދަރިވަރުންތަކެއް ހޯލުގައި މަޑުކޮށްލައިގެން.-- ފޮޓޯ: ހުސެއިން ވަހީދު/މިހާރު\n"ދުރުގައި ތިބެގެން ކިޔަވައިދޭން ބޭނުންވާނެ ވަސީލަތް ނެތް ގޭގެ ވެސް އެބަހުރި. އިންޓަނެޓު އަގުބޮޑުވެފައި އޭގެ ކަނެކްޝަން ދަށް. ހާއްސަކޮށް ރަށްރަށުގައި. އޮންލައިންކޮށް ކިޔަވައިދިނުމުގެ ކޮންޓެންޓް ތައްޔާރުކުރުމަށް ޓީޗަރުން ތަމްރީނުކުރަން ޖެހޭ،" މިނިސްޓަރު ވިދާޅުވި އެވެ.\nތިން މަހަށް ފަހު، މިދިޔަ މަހުގެ އެކެއްގައި ސްކޫލުތައް ހުޅުވި ނަމަވެސް މެދުނުކެނޑި ރަނގަޅަށް ކިޔަވައިދެވެމުން އަންނަނީ ރަށްރަށުގެ ސްކޫލުތަކުގަ އެވެ. މާލެ ސަރަހައްދުގައި އޭރު ވެސް ކިޔަވައިދޭން ފެށީ ގްރޭޑު9ން ފެށިގެން މަތީގެ ގްރޭޑުތަކަށެވެ. އެއަށްވުރެ ދަށުން ކިޔަވާ ދަރިވަރުންނަށް، ޓެލިކިލާސް އަދި އޮންލައިންކޮށް އަންނަނީ ކިޔަވައިދެމުންނެވެ.\nކޮވިޑް-19 ގެ ކޭސްތައް އިތުރުވަމުން ދިއުމާއެކު، މި މަހުގެ 4ގައި މިނިސްޓްރީން ވަނީ ސްކޫލުތައް އަނެއްކާވެސް ބަންދުކޮށްފަ އެވެ.\nSchool thah bandhu koh kiyavai nudheveythee kanboduvey: Minister\nމާލެ ސަރަހައްދުގެ ސްކޫލެއްގެ ބެލެނިވެރިއަކު ބުނީ، މިދިޔަ މާޗު މަހު އޮންލައިންކޮށް ކިޔަވައިދޭން ފެށިއިރު އޭނާގެ 10 އަހަރުގެ ދަރިފުޅުގެ ފިލާވަޅުތައް ކުރިއަށްގެންދިއުން ވީ ބޮޑު ވޭނަކަށް ކަމަށެވެ. ޓީޗަރު ފޮނުވާ ކޯޑަކުން، ކްލާސް ނިމޭއިރު ވެސް ގިނަ ފަހަރު ނުވަދެވޭ ކަމަށާއި ވަދެވުނަސް އެ ޓީޗަރެއް ދައްކާ ވާހަކައެއް ރަނގަޅަށް އަޑުނީވޭ ކަމަށް، ނަން ނުޖެހުމަށް ޝަރުތުކޮށް ވާހަކަދެއްކި ބެލެނިވެރިޔާ ބުންޏެވެ.\nއޮންލައިން ކްލާސްތަކުގައި މިހާރު ބައިވެރިވެވުނަސް، އިންޓަނެޓު ލަސްވުމުން އުނދަގޫތަކާ ދިމާވާ ކަމަށް އޭނާ ބުންޏެވެ.\n"މިދިޔަ މަހު އެހެން ބެލެނިވެރިއަކު ބުނި އޮންލައިން ސިސްޓަމަށް ވަންނަން ކޮންމެ ދުވަހަކު ވެސް އެތައް ވަގުތެއް ހޭދަކުރާ ކަމަށް. އެކަމަކު ވަދެވެނީ މަދު ދުވަހެއްގައި ވަރަށް ހާލުންނޭ. އެހެން ކިޔާފައި އޭނަ ބުނީ ދެން ކިޔަވައި ނުދެވުނަސް އޮންލައިން ކުލާހުގައި ބައިވެރިނުވާނަމޭ،" އެ ބެލެނިވެރިއާ ބުންޏެވެ.\nއެ އަންހެން މީހާ ބުނީ އޭނާގެ ދަރިފުޅަށް ކިޔަވައިދޭ ޓީޗަރުން ވެސް އިންޓަނެޓް ލަސްވުމުގެ ޝަކުވާތައް ކުރާ ކަމަށެވެ. އިންޓަނެޓު ލަސްވުމުގެ މައްސަލަތަކާ ހެދި ކިޔެވުން ކުރިއަށް ނުގެންދެވިގެން ބައެއް ފަހަރު ކްލާސްތައް ހުއްޓާލާފައި ވެސް އެބަހުރި ކަމަށާއި ޕްރެޒެންޓޭޝަނެއް ދެއްކިއަސް އެ އެއްޗެހި ސާފުނުވާ ދުވަސްތައް ދާ ކަމަށް ބުންޏެވެ.\n"ކްލާސް ނިމޭއިރު ވެސް ނުވަދެވޭ ބައެއް ބެލެނިވެރިންނަށް. ކުރިއާ އަޅާބަލާއިރު އެ މައްސަލަތައް މިހާރު ވަރަށް މަދު. އެކަމަކު ވެސް ވަރަށް އުނދަގޫވާ ފަހަރުތައް އާދޭ،" އޭނާ ބުންޏެވެ.\nއޭނާގެ ދޮށީ ދަރިފުޅު ކިޔަވަނީ ކީ ސްޓޭޖް ހަތަރެއްގައި ކަމަށް ވުމުން، ދެ ކުދިންގެ ކްލާސްތައް އެއްފަހަރާ ނަގަން ނުޖެހުމަކީ ވެސް ނަސީބެއް ކަމަށް އެ ބެލެނިވެރިޔާ ބުންޏެވެ.\nއެހެން ސްކޫލެއްގެ ބެލެނިވެރިއަކު ވެސް ވަނީ އޮންލައިން ކްލާހުގެ ތެރެއިން އޭނާއަށް ދިމާވި ކަމެއް ހިއްސާކޮށްފަ އެވެ.\n"ދަރިފުޅު ކައިރީގައި އާއްމުކޮށް އިންނަން އޮންލައިން ކްލާސްތައް ގެންދާއިރު. އެއް ދުވަހު ކްލާހެއްގައި މިސް ބުނީ، ޖުމްލަކޮށް ރަނގަޅޭ އެ ކްލާސް ކުދިން އެސައިންމަންޓް ހަދާފައި ހުރި ވަރު. އެކަމަކު އެއް ކުއްޖެއްގެ ނަން ބުނެފައި މިސް ބުނީ އެ ކުއްޖާގެ އެސައިމަންޓްތައް ވަރަށް މަދޭ. ބުނީމަ އޭނަ ބުނީ އަސްލު އެސައިމަންޓުތައް ހަދަމޭ އެކަމަކު ބައްޕަގެ ފޯނުން އިންޓަނެޓް ވަރަށް ސްލޯވީމަ ނުފޮނުވެނީއޭ. ވަރަށް ދެރަވި،" އެ އަންހެން މީހާ ބުންޏެވެ.\nކީ ސްޓޭޖް ހަތަރަކަށް ކިޔަވައިދޭ ޓީޗަރަކު ބުނީ އޮންލައިންކޮށް ކިޔަވައިދިނުމަކީ ރަނގަޅު ސިސްޓަމެއް ކަމަށެވެ. އެކަމަކު އިންޓަނެޓް ނުލިބިގެން ބައެއް ކުދިންނަށް ކްލާސްތަކުގައި ބައިވެރިނުވެވޭއިރު މިއީ ޓީޗަރުންގެ އެހީތެރިކަން އިތުރަށް ބޭނުންވާ ކުދިން އިތުރަށް ނިކަމެތިވެގެންދާ ކަމެއް ކަމަށް ބުންޏެވެ.\nކިޔެވުމަށް އިންޓަނެޓް ފޯރުކޮށްދޭ ފަރާތްތަކާއެކު ކުރި މަޝްވަރާއިން ވަނީ ކޮންމެ މަހަކު ވެސް ދަރިވަރުންނަށް ފަސް ޖީބީ ޑޭޓާ ދޭން ނިންމައިފަ އެވެ. ޓީޗަރުންނަށް 10 ޖީބީގެ އެލަވަންސް ލިބެ އެވެ. އެކަމަކު އެ ޓީޗަރު ބުނިގޮތުގައި، މަހުގެ ފުރަތަމަ ދެ ތިން ދުވަހުން އެ އެލަވަންސް ހުސްވެ އެވެ. އެހެންވެ ގޭގައި އިންޓަނެޓް ނުހުންނަށް ކުދިންނަށް އޮންލައިން ކްލާސްތަކުގައި ބައިވެރިނުވެވޭ ކަން ފާހަގަކުރި އެވެ.\n"ކްލާހަށް ނުވަންނާތީ ބެލެނިވެރިޔާއަށް ގުޅީމަ ބުނާނެ އިންޓަނެޓެއް ނެތޭ ގެއަކު. ބެލެނިވެރިން ވެސް މިވަގުތު ތިބޭނީ އަތްމަތި ދަތިވެފައި، ބުނާނެ ރުފިޔާއެއް ނެތޭ ޑާޓާ އަޅާކަށް ވެސް. އެހެންވެއޭ ކްލާހަށް ނުވަދެވެނީ. ހަގީގަތުގައި ވަރަށް ދެރަވާ ކަމެއް އެއީ. އެއްވެސް ކުއްޖަކު ބާކީ ވެގެންދާކަށް ބޭނުމެއް ނުވޭ. އެކަމަކު އެންމެ އެއްޗަކާ ހެދި އެ ފުރުސަތު ގެއްލިގެން މި ދަނީ،" އެ ޓީޗަރު ބުންޏެވެ.\nއޭނާ ބުނީ ފަސޭހައިން ފިލާވަޅުތައް ގެންދެވެނީ ގޫގުލް މީޓުން ކަމަށެވެ. ދަރިވަރުންނާ ވާޗުއަލްކޮށް ބައްދަލުވެ އެ ކުދިންގެ ކަންކަން ބަލައިލަން ބޭނުންވިއަސް ގޫގުލް މީޓުގެ ކެމެރާ ޖައްސައިފިނަމަ އިތުރު ޑޭޓާ ދާތީ އެކަން ވެސް ނުކުރެވޭ ކަމަށް ބުންޏެވެ.\nކޮވިޑް-19 އާ ގުޅިގެން ސްކޫލުތައް ބަންދުކުރުމަށްފަހު، އޮންލައިންކޮށް ކިޔަވައިދޭން ފަށައި އެކަމުގެ މައުލޫމާތު ދިނުމަށް ބޭއްވި ނިއުސް ކޮންފަރެންސްގައި އެޑިއުކޭޝަން މިނިސްޓަރު ޑރ. އައިޝަތު އަލީ (މ) އާއި ޑެޕިއުޓީ މިނިސްޓަރު އިހުސާން (ވ) އަދި ސީނިއާ ޕޮޮލިސީ ޑިރެކްޓަރު މޫސަ ބައިވެރިވެވަޑައިގަންނަވަނީ.-- ފޮޓޯ: އަހުމަދު އަވްޝަން އިލްޔާސް/ މިހާރު\n"މިހާ ގިނަ ދުވަސްވީމަ އެ ކުދިން ފެނިލަން ވެސް ބޭނުންވޭ. އެކަމަކު އިންޓަނެޓްގެ މައްސަލަތައް މި އުޅެނީ،" ޓީޗަރު ބުންޏެވެ.\nއޭނާ ބުނީ ޓީޗަރެއްގެ ހައިސިއްޔަތުން، ނުރައްކަލަށް ހުށަހެޅިފައިވާ ދަރިވަރުން މިފަދަ ހާލަތުގައި ބާކިވެގެންދާތަން ފެނުމަކީ ވަރަށް ކަންބޮޑުވާ ކަމެކެވެ. މީގެ ކުރިން ސްކޫލަށް ގެންގޮސް އެ ފަދަ ކުދިންނަށް ކިޔަވައިދިން ނަމަވެސް މިހާރު އެކަމަށް ރައްކާތެރި މާހައުލެއް ނެތުމުން އެ ފުރުސަތު ފަހިކޮށްދެވޭކަށް ނެތެވެ. ނަމަވެސް ކްލާހަށް ވަދެވިއްޖެނަމަ އެ ހުރިހާ ކުދިންގެ ފުރިހަމަ ބައިވެރިވުން އޮންނަކަން އެ ޓީޗަރު ފާހަގަކުރެ އެވެ.\n"ރަނގަޅަށް އިންޓަނެޓް ލިބޭއިރު ކުދިން ވަރަށް ރަނގަޅަށް އެންޖޯއިކުރޭ ކިޔަވައިދިނުން. ޓައިމް ޓޭބަލްއާ އެއްގޮތަށް ކިޔަވައިދެވޭ. މިހާރު އެ ރޫޓިންއަށް ގެންދެވޭ. އެކަމަކު ޑިސްއެޑްވޭންޓޭޖް ކުދިން މިހާރު ވެސް އެ ދަނީ. ކޮވިޑް ނެތްއިރު އިތުރު އެހީ ދެން އެ ކުދިންނަށް. އެކަމަކު އިންޓަނެޓް ނުލިބެންޏާ ކުރެވޭނެ ކަމެއް ނެތް،" އޭނާ ބުންޏެވެ.\nނިއު ނޯމަލްގައި އިސްކަންދަރުގެ ކްލާހެއްގައި ދަރިވަރުންތަކެއް ކިޔަވަނީ.-- ފޮޓޯ: އަހުމަދު އަވްޝަން/ މިހާރު\nއެ ސްކޫލުގައި ކީ ސްޓޭޖް ހަތަރެއްގެ ދަރިވަރުންނަށް މިދިޔަ ހަފުތާގެ ހަތަރު ދުވަހު އޮތީ ތިން ގަޑިއިރާއި 35 މިނެޓުގެ ކްލާސްތަކެވެ. އެކަމަކު މި ހަފުތާގައި އެއް ގަޑިއިރު މަދުކޮށް ކިޔަވައިދޭން ނިންމީ ވެސް އިންޓަނެޓުގެ މައްސަލަތަކާ ހެދި ކަމަށް ބުންޏެވެ.\nދަރިވަރަކު ބުނީ އިންޓަނެޓު ދަށްވުމުން ގިނަ ފަހަރަށް ދޭ ފިލާވަޅުތައް ރަނގަޅަށް ނުނެގޭ ކަމަށެވެ. ކްލާސް ވެސް ނިމެނީ ޓިޗަރުން ފޮނުވާ އެއްޗެހި ގިނަ ފަހަރަށް ލޯޑު ނުވެ ކަމަށް ބުންޏެވެ.\n"ގިނައިން ކްލާސްތައް ތަންކޮޅެއް ލަސްކޮށްލަން ވެސް ޖެހޭ އިންޓަނެޓް ކަނެކްޝަންގެ ސަބަބުން. މިހެން ކިޔަވާއިރު ސަމާލުކަން ދޭން ވެސް އުނދަގޫ،" އޮންލައިންކޮށް ކިޔެވުމުގެ ކަންބޮޑުވުންތައް ހިއްސާކުރަމުން ދަރިވަރަކު ބުންޏެވެ.\nމިދިޔަ ދިރާސީ އަހަރުގެ ކިޔެވުން ނިންމައި ދަރިވަރުންނަށް ރިޕޯޓުފޮތް ދިނުން.-- ފޮޓޯ: ހުސެން ވަހީދު /މިހާރު\nއޮންލައިންކޮށް ކިޔަވައިދިނުމުގެ ކަންކަމާ ގުޅޭގޮތުން އެޑިއުކޭޝަން މިނިސްޓްރީގެ ސީނިއާ ޕޮލިސީ ޑިރެކްޓަރު މޫސާ އާދަމް ވިދާޅުވީ މޫސަ ވިދާޅުވީ އިންޓަނެޓް ނުލިބޭ ކުދިން ފާހަގަކުރަން ސްކޫލުތަކަށް އަންގާފައިވާ ކަމަށެވެ. އެފަދަ ކުދިންނަށް އެހީތެރިކަން ދިނުމާ ގުޅޭ ކަންކަން ހަމަޖައްސަމުންދާ ކަމަށް އޭނާ ވިދާޅުވި އެވެ. "މިހާތަނަށް ރަސްމީކޮށް ނެތް ޝަކުވާއެއް ލިބިފައެއް. އެކަމަކު ބައެއް ބެލެނިވެރިންގެ ކަންބޮޑުވުންތައް އެބަހުރި އިންޓަނެޓް ޕެކޭޖާއި އިންޓަނެޓްގެ ސްޕީޑާ ގުޅޭގޮތުން ކޮށްފައި،" މޫސަ ވިދާޅުވި އެވެ.\nއިންޓަނެޓް ނުލިބުމާއި އޭގެ ސްޕީޑު ދަށްވުމާއެކު އާއްމުންގެ ހޭލުންތެރިކަމާއި އޮންލައިން ލާނިން ޕްލެޓްފޯމްތަކަށް އެހާ ބޮޑަށް އަހުލުވެރިވެފައި ނެތުމަކީ ވެސް ގޮންޖެހުމެއްކަން އޭނާ ފާހަގަކުރެއްވި އެވެ. މޫސަ ވިދާޅުވީ މި ހާލަތުގައި ދިމާވާ އެންމެ ބޮޑު ގޮންޖެހުމަކީ ދުނިޔޭގެ އެހެން ގައުމުތަކެކޭ ވެސް އެއްގޮތަށް ހުރިހާ ކުދިންނާ ހަމައަށް ވާސިލްވެ ރަނގަޅަށް ކިޔެވޭކަން ކަށަވަރުކުރުން ކަމަށެވެ.\nއޮންލައިންކޮށް ކިޔަވައިދިނުމަށް ޓީޗަރުން ކުރިން ތިބީ ތަމްރީނުވެގެންނެއް ވެސް ނޫނެވެ. އެހެންވެ ދަރިވަރުން ޝައުގުވެރިވާނެ ފަދަ ގޮތްތަކަށް ކިޔަވައިދިނުމަށް މިނިސްޓްރީން ވަނީ ގޫގުލް ސެޓިފައިޑް ޓީޗަރުންނަށް ވުމަށް ތަމްރީނުތައް ދީފަ އެވެ. އޭގެ އިތުރުން އޮންލައިން ލާނިން ޕްލެޓްފޯމް، "ފިލާ" ވެސް އިތުރު ފީޗާތަކާއެކު އަޕްގްރޭޑު ކުރާނެ ކަމަށް މޫސަ ވިދާޅުވި އެވެ.\nސްކޫލް ތައުލީމް އިންޓަނެޓް އެޑިއުކޭޝަން މިނިސްޓްރީ ބެލެނިވެރިން ކިޔަވާކުދިން ޑރ. އާއިޝަތު އަލީ، އެޑިއުކޭޝަން މިނިސްޓަރު\n48 ކޮމެންޓް, 42 ރިއެކްޝަންސް\nނަމުގަ އިންޓަނެޓް ފެކޭޖްވެސް ދަރިވަރުންނައްދޭ، އެޔަކުން ކުރެވޭ އެއްކަމެއްވެސްނެތް ، އަމިއްލަ ފޯނައްއަޅައިފައިވާ އިންޓަނެޓް ޕެކޭޖް ހުސްވީމާ ދަރިވަރުންގެ ޕެކޭޖުން އިންޓަނެޓައްއެއްޗެއް ކަޑަނީވެސް ، ކޮންމެކަމެއްގައިވެސް ހިދުމަތްދޭ ދެކުންފުނިން ހަދަނީ މަކަރާ އޮޅުވާލުން .. ރަައްޔިތުންނައް މިނޫ ދުވަހެއްފެންނާނެބާއޭ ހިތަތްއަރާ...\nކޮވިޑާ ހެދި ކުރިން ޚަރަދުވާ ބައެއް ކަންކަމުން ފައިސާ ސޭވްވެސް ވޭ. ކުދިން ބޭރަށް ފޮނުވަންނުޖެހުމުން ކުދިން ލާ ތަކެއްޗަށް ހޭދަވާ އެއްޗެއް ކުޑަވޭ. ސްކޫލަށް ނުދިއުމުން އިންޓަވަލްއަށާ ސްކޫލަށް ދިއައިރު ގަންނަން ޖެހޭފަދަ ތަކެއްޗަށް ހޭދަވި އެއްޗެއް މިހާރު ސޭވްވޭ. ކޮވިޑާހެދި ބައެއް ކަންކަމުން ޚަރަދުކުޑަވެފައި ހުންނާނެ. އެފައިސާ ދެން ބޭނުންވާ އެހެން ކަމަކަށް ޚަރަދުކުރެވޭނެ. ސްކޫލްތަކަށް ކުދިން ނުދިއުމުން ސްކޫލަށް ސޭވްވާ ބައެއްވެސް އޮވެދާނެ.\nމިއީ ރައްޔިތުންގެ މަޖިލީހުން ބަލަން ޖެހޭނެ ކަންކަން. ދިރާގާއި އުރީދޫއާއި އެހެންވެސް ނެޓް ދޭ މީހުންނަށް މިއީ އަމިއްލަ ޕޯޓަލްއަކުން ކޭބަލެއް އަޅައިގެން ދޭނަމަ ހިލޭވެސް ދެވޭނެ ކަމެއް ވަރަށް ކުޑަ ހަރަދަކުން. މިސާލަކަށް ދިރާގު ޓީވީ، މީޑިޔާ ނެޓް މިއީ ޕޯޓަލްތައް. މި ގައުމުގަ މިކަން ކުރެވޭނެ އައިޓީ މީހުން އެބަތިބި. މިސާލަކަށް ދިރާގު އަމިއްލަ އެޕް ޕޯޓަލްއަކުން ކިޔަވައިދޭނަމަ ކުއްޖާގެ ލެޕްޓޮޕް، ދިރާގް، މިސްގެ ލެޕްޓޮޕް އެކަނި އިންވޯލްވް ވާނީ. ނޯ ޑާޓާ ޓްރެފިކް\nވާނެ ކުރެވޭނެ ނިޔަތް ބޭނުމީ\nކޮންމެ ދަރިވަރެއްގެ ގޫގުލް ކްލާސް ރޫމް ބޭނުންކުރެވޭނެ ޑޭޓާ ހިލޭ ނުވަތަ ދިރާގާއެކު އެމްއޯޔޫ އެއްގެ ދަށުން ސަރުކާރުން އަޅާ ދިނީމާ ތިކަން ހައްލުވާނެ. އީގަވަރމަންޓް ގޮތަށް އީއެޑިއުކޭޝަން ނެޓްވޯރކެއް ލައިވްކޮށް ބޭންޑްވިތް ސްޓޫޑެންޓް ޑިވައިސްތަކަށް މޮބައިލް ނެޓްވޯރކް މެދުވެރިކޮށް ޑިސްޓްރިބިއުޓް ކުރައްވާ! އޭރުންވެސް ވާނެ. ޓެކްނޮލޮޖީގަ ނުވާނީ ގުދްރަތީ ކަންކަން އެކަނި!\nޅަދަރިންނަށް ކިޔެވޭނެގޮތް ހަމަޖެއްސުމާއި އިންޓަރނެޓްގެ އަގުހެޔޮކުރުމަކީ މި ސަރުކާރުން އިސްކަން ދޭ ކަމެއް ނޫން. ސަރުކާރުގެ އިސް ސަފުގައި ތިއްބެވި ބޭފުޅުންގެ ނަޒަރު ހުއްޓިފައިވަނީ ދައުލަތުގެ މާލިއްޔާއިން ވައްކަން ކުރެވޭނެ ގޮތަކާއި މެދުގައި. ހިޔާނާތް ވެވޭނެ ގޮތަކާއި މެދުގައި. އަމިއްލަ ޖީބަށް ފައިސާ ވަންނާނެ ގޮތަކާއި މެދުގައި. ރައީސަކަށް ހުންނެވި ބޭފުޅާ ބޭނުންފުޅުވަނީ5އަހަރުގެ ދައުރެއް ނިންމަވާލަން.\nޑރ.އައިސްތު ޝިހާމް ފެއްޓެވި ވަރަށް ރަނގަޅު3ކަމެއް. 1. ދަސްވާރު 2.ފަރުކޮއި 3. ޓެބްލެޓް ބެހުން. އެހުރިހާ ކަމެއް ހުއްޓުވާފަ އައިސްތު އަލީ އުޅުއްވީ ބްރޭކްފާސްޓް ދެވޭތޯ. މާޗް 10އަކުން ފެށިގެން ކުދިންނަށް ބްރޭކްފާސްޓް ނުލިބޭ. ކުދިންނަށް އޮންލައިންކޮށް ވެސް ނުކިޔެވޭ ބްރޭކްފާސްޓް ނުނަގާތީ. ވެރިކަން ބަދަލުވީއްސުރެ މިނިސްޓްރީން ކުދިންގެ ބްރޭކްފާސްޓާ ހަވާލުވެލެއްވީމަ ބެލެނިވެރިން ތިއްބެވީ އެ ޒިންމާއިން ބަރީއަވެގެން. ބައްލަވާ! ކުދިން ވަރަށް އަނަރޫފަވެއްޖެ.\nކުއްޖަކު ޕޮޒިޓިވް ވީމަ ކުލާހުގެ އެހެން ޕޭރަންޓްސްއަށް ނޭންގީމަ، ޑައިރެކްޓް ކޮންޓެކްޓް ވިކަން ނޭނގި ކުދިން ޕާކުތަކަށް ނެރިލާ، މާމަމެންނަށް ވިޒިޓްކޮށްލާ ހަދާ. ޑައިރެކްޓް ކޮންޓެކްޓްވިކަން ސިއްރު ކުރަން މިނިސްޓްރީން އަންގަނީ ކުދިން ސްކޫލަށް ނެރެން. ސްކޫލަށް ނެރެނީ އޮންލައިންކޮށް ކިޔެވޭވަރަށް ފްރީ ޑާޓާގެ އިންތިޒާމު ހަމަޖައްސަން ނޭނގިގެން. އެޑިއުކޭޝަންގެ ބޭފުޅުން އިސްތިއުފާ ދެއްވުން ރަނގަޅުވާނީ. އެހާވެސް ނާގާބިލް\nމަހުގެ ފުރަތަމަ ދުވަހު ދޭންޖެހޭ ޑާޓާ މަސް ދެބައިވާއިރުވެސް ނުލިބޭ ފިނިހަކަ ދިރާގު\nޢެއްޗެއް ފެންނަ އިރަށް ނުކިޔާ ކޮމެންޓަ ކުރަން ދަންނަ ބައެއް ސާބަހޭ. ދިރާގާއި އުރީދޫއިން ދޭ އިންޓަނެޓްގެ ސްޕީޑް ގެ ވާހަކަ މީގައި މިއޮތީ. ސްޕީޑް ދަށް ކަމުން 30 ކުދިންގެ ކްލާހެއް ކުރިއަށް ދާއިރު ޕްރެސެންޓޭޝަން ލޯޑްނުވޭ އެވެސް މީޑިއޯ އަދި އޯޑިއޯ އޮފްކޮށްގެން ހުރިހާ ކުދިން ތިބޭ އިރު. ކޮމެން ކުރެވޭތޯ ބަލާތި\nސުކުރިއްޔާ ރައީސް ޔާމީން ... ޓެބުލެޓުނެއްނަމަ ކޮންފަދަހާލެއްގަ އަހަރެމެން އުޅޭނީ ....2023....2028 އޮތީ އޮތީ ގަދަ ހިއްވަރު ގެދޮރުވެރިކަން .. ވަޒީފާ .. ކުޅިވަރު ފުރުސަތުތައް ..މެދުފަންތީގެ.. ހުރިހާވިޔަފާރިއެއް ދިވެހިންނައް ހާއްސަ.... ހޯޕް ފޯ ޔޫތް...


ކޮންމެ ހާހަކުން 999 މީހުން ނަރަކަށް! - ކުރެވޭ ހެޔޮ ކަންތައް ގިނަވެ ފުދިގެން އުޅޭއިރު ތިބާ ކޮބާ؟: ޝައިޚް ސިރާޖް ވައްހާޖް\nޤިޔާމަތް ދުވަހު ﷲ ތަޢާލާ އާދަމްގެފާނަށް އަމުރުފުޅު ކުރއްވަވާނީ ހުރިހާ މީސްތަކުން ނަރަކައަށް ލެއްވެވުމަށެވެ. ނަރަކައަށް ލައްވަވަންވީ ކިތައް މީހުންތޯ ސުވާލު ދެންނެވުމުން ﷲ ތަޢާލާ ވަޙީ ކުރައްވަވާނީ ކޮންމެ 1000 އަކުން 999 މީހުން ކަމަށެވެ.\nރަސޫލް (ޞޢވ) މި ޙަދީޘް ބަޔާން ކުރެއްވެވުމުން ޞަހާބީންގެ ހަތަރު އުދަރެސް ފެނުގައި ޖެހުނެވެ. ފިނިވެ ގަނޑުވިއެވެ. ބިރުން ކީރިތި ކުރެއްވެވުނެވެ. އެބޭކަލުންގެ ހާލާއިމެދު ކަންބޮޑުވެވަޑައިގަތުމުންނެވެ.\nއެބޭކަލުންނަށް އުންމީދެއްވެސް ލިބިވަޑައިގަތީ "ތިމަންކަލޭގެފާނުގެ އުންމަތުގެ ދެބައިކުޅަ އެއްބައި މީހުން ސުވަރުގެ ވައްދަވާނެ ކަމަށް އުންމީދު ކުރައްވަވާ" ކަމަށް ޙަދީޘްފުޅު ކުރެއްވެވުމުންނެވެ. އެބޭކަލުންނަށް ސުވަރުގެ ވަދެވަޑައިގަތުމުގެ ފުރުޞަތު ލިބިވަޑައިގެންފާނެ ކަމުގެ އުންމީދު ލިބިވަޑައިގަތުމުންނެވެ.\nމިއަދު މިފެންނަނީ މުޅިން ތަފާތު މަންޒަރެކެވެ. ކިރިޔާ ހެޔޮ އަމަލެއް ކޮށްލެވޭއިރަށް ޤަބޫލުކުރެވެނީ މިހިރީ ސުވަރުގެ ވަދެވިފައި ކަމަށެވެ. ފަރުޟު5ނަމާދު ކޮށްލެވުމުން ފުދޭނެ ކަމަށެވެ. ރަވާތިބު ސުންނަތް ނަމާދެއް ކުރަންވެސް ނުޖެހޭނެ ކަމަށެވެ. ދަމުނަމާދެއް އަމުދުން ކުރަން ނުޖެހޭނެ ކަމަށެވެ. ކީރިތި ޤްރްއާން ކިޔެވުމަކީވެސް އަދި ކީރިތި ޤްރްއާނަށް ފުރިހަމައަށް އަމަލުކުރުމަކީވެސް ކޮންމެހެން ކުރަންޖެހޭ ވެސް ކަމެއް ނޫން ކަމަށެވެ.\nމީސްތަކުންނޭވެ! ސުވަރުގެ ލިބިދާނެކަމުގެ އުންމީދެއް ކިރިޔާވެސް ކިރިޔާވެސް ލިބެން މިއޮތީ ހާދަ ގިނަ މަސައްކަތްތަކެއް ކޮށްގެންނެވެ. ވީމާ ސުވަރުގެ ލިބިގަތުމަކީ އެހައި ފަސޭހައިން ޙާޞިލުކުރެވެން އޮތް ކަމެއް ކަމަށް ހީނުކުރާށެވެ! ފަރުވާ ކުޑަނުކުރާށެވެ! ކުރެވެން އޮތް ކިތަންމެ ކުޑަ ކަމެއް ނަމަވެސް ނުކޮށް ދޫކޮށް ނުލާށެވެ!\n- ޝައިޚް ސިރާޖް ވައްހާޖްގެ ދަރުސަކުން


Thimaavesheege Dhuvas Faahaga Kuran Kangana Bolah Kothalheh Mahaifi - Vaguthu\nތިމާވެށީގެ ދުވަސް ފާހަގަ ކުރަން ކަންގަނާ ބޮލަށް ކޮތަޅެއް މަހައިފި\nތިމާވެށީގެ ދުވަސް ފާހަގަ ކުރުމުގެ ގޮތުން ބޮލީވްޑްގެ އެކްޓްރެސް ކަންގަނާ ރަނައުޓް އިއްޔެ ވަރުގަދަ މެސެޖެއް ދީފިއެވެ. ޕްލާސްޓިކްގެ ސަބަބުން އަހަރެމެންގެ ދިރިއުޅުމަށް ކުރަމުން ގެންދާ އަސަރުތައް މީހުންނަށް ވިސްނައިދިނުމުގެ ގޮތުން ކަންގަނާ އިއްޔެ ވަނީ އޭނާގެ ބޮލަށް ޕްލާސްޓިކް ކޮތަޅެއް މަހާފައެވެ.\nޕްލާސްޓިކް މަދު ކުރުމަށް އިސްކަން ދިނުމަށް ގޮވާލާ އިއްޔެ މުޅި ދުނިޔޭގައި ތިމާވެށީގެ ދުވަސް ފާހަގަ ކުރިއިރު ތިމާވެށީގެ ދުވަސް ފާހަގަ ކުރުމުގެ އެންމެ ގިނަ ހަރަކާތްތައް އިއްޔެ ކުރިއަށް ގެންދިޔައީ އިންޑިއާ ގައެވެ.\nތިމާވެށީގެ މައްސަލަތަކަކީ ހަމައެކަނި ތިއަރީއެއް ކަމަށް ބައެއް މީހުން ގަބޫލުކުރި ޒަމާން ފާއިތުވެގެން ގޮސް މިހާރު ތިމާވެށީގެ މައްސަލަތަކަކީ ހަޤީޤަތެއްކަން އެއްބަސްވުން މަޖުބޫރުވާ ހިސާބަށް ކަންތައްތައް މިވަނީ ގޮސްފައެވެ.\nއިއްޔެ ތިމާވެށީގެ ދުވަސް ފާހަގަ ކުރުމުގެ ގޮތުން އާލިއާ ބަޓް އާއި ރަންބީރް ކަޕޫރް ފަދަ ބޮލީވްޑްގެ މަޝްހޫރު ފަންނާނުން ވަނީ ތަފާތު މެސެޖްތައް ދީފައެވެ. ނަމަވެސް އެންމެ ތަފާތު މެސެޖެއް ދިނީ ކަންގަނާ އެވެ.\nކަންގަނާ މިހާރު ގެންދަނީ އޭނާގެ އާ ފިލްމް މެންޓަލް ހައި ކަޔާގެ ޝޫޓިން ކުރިއަށް ގެންދަމުންނެވެ. ކަންގަނާ އަކީ މީގެ ކުރިން ވެސް ވަރަށް މުހިންމު މެސެޖްތައް ފޯރުކޮށްދީފައިވާ ފަންނާނެކެވެ.\nކުޑަކުއްޖަކު ރޭޕް ކުރުމުން ކަންގާނާގެ ހެއާ ސްޓައިލިސްޓް ހައްޔަރުކޮށްފި\nކަންގަނާގެ ބޮޑު އެހީތެރިކަމެއް ހާލުގައި ޖެހިފައިވާ ފަރާތްތަކަށް\nކަންގަނާ ބޭނުންވަނީ މޯދީ އިތުރު ދައުރަކަށް ބޮޑުވަޒީރު ކަމުގައި ހުންނަން\nޕްރިޔަންކާ މީހަކާ އިންނާތީ ދެރަވީ ކަންގާނާ


Covid jehigen Hospitalgai faruvaa dhemun anna meehunge adhadhuthah dhashah! | Jazeera\tކޮވިޑް ޖެހިގެން ހޮސްޕިޓަލުގައި ފަރުވާދެމުން އަންނަ މީހުންގެ އަދަދުތައް ދަށަށް! - Jazeera\nކޮވިޑް ޖެހިގެން ހޮސްޕިޓަލުގައި ފަރުވާދެމުން އަންނަ މީހުންގެ އަދަދުތައް ދަށަށް!\nއަބްދުﷲ ނަސީރު އިބްރާހިމް December 30, 2020 147 views0\nކޮވިޑް-19 އަށް ޕްޒިޓިވްވާ މީހުންގެ އަދަދު އިތުރުވާން ފެށުމުން އޭރުގައި ސަރުކާރުގެ އެންމެ ބޮޑު ކަންބޮޑުވުމަކަށްވީ ހޮސްޕިޓަލުތަކުގައި ފަރުވާދޭންޖެހޭ މީހުންގެ އަދަދުތައް އިތުރުވުމެވެ. އަދި ރާއްޖޭގެ ސިއްހީ ނިޒާމަށް ނުކަތާވަރުގެ ހާލަތެއް މެދުވެރިވެދާނެކަމަށް ލަފާކޮށް، ފުރަތަމަ ދުވަހުން ފެށިގެންވެސް ސަރުކާރުން އައި އަވަސް ފިޔަވަޅުތަކެއް އަޅަމުންނެވެ.\nހެލްތު ޕްރޮޓެކްޝަން އެޖެންސީީ (ޢެޗްޕީއޭ) އިން އެންމެފަހުން އާންމުކޮށްފައިވާ ތަފާސް ހިސާބުތައް ދައްކާގޮތުން ކޮވިޑް-19 ޖެހިގެން މިވަގުތު ހޮސްޕިޓަލުގައި ފަރުވާދެމުން އަންނަނީ 29 މީހަކަށެވެ. ނިމުނު ހަފްތާގައި މި އަދަދު ހުރީ އެވްރެޖްކޮށް 30 އިން މަތީގަ އެވެ. އަދި ކޮވިޑްގެ ހާލަތު ގޯސްވި ދުވަސްވަރު 100 އިންވެސް މައްޗަށް އެރި އެވެ.\nއެޗްޕީއޭގެ މައުލޫމާތުތައް ދައްކާގޮތުން ކޮވިޑަށް ޕޮޒިޓިވްވެފައިވާ ޖުމްލަ 527 މީހަކު މިވަގުތު އެބަތިބި އެވެ. އަދި ނިމުނު 24 ގަޑިއިރުގެ ތެރޭގައި 31 މީހަކަށް ކޮވިޑް ޖެހިފައިވެއެވެ. މިޔާއެކު ރާއްޖެއިން ބައްޔަށް ޕޮޒިޓިވްވި ޖުމްލަ މީހުންގެ އަދަދު ވަނީ 13،691 އަށް އަރާފަ އެވެ.


Vaccine campaign ah ehee vumah Bangladesh ge team eh rajje annanee\n"ކޮވިޑް-19 ދިފާއު" ވެކްސިން ކެމްޕޭނަށް އެހީތެރިކަން ފޯރުކޮށްދިނުމަށް ބަންގްލަދޭޝްގެ ޓީމެއް ރާއްޖެ ގެންނަން ނިންމައިފި އެވެެ. ރާއްޖެ އައުމަށް ހަމަޖެހިފައިވަނީ ބަގްލަދޭޝްގެ އެއާފޯސްގެ ސިއްހީ އެހީތެރިންގެ ޓީމެކެވެ.\nރައީސް އޮފީހުން ބުނީ އެ ޓީމަކީ ރާއްޖޭގެ ވެކްސިން ފޯރުކޮށްދިނުމުގެ ކެމްޕޭނަށް އެހީތެރިވުމުގެ ގޮތުން އަންނަ ބައެއް ކަމަށާއި، އެ މީހުން މާލެ އާއި އަތޮޅު ތެރޭގެ ހޮސްޕިޓަލުތަކުގެ އިތުރުން ހެލްތު ސެންޓަރުތަކުގައިވެސް ހަރަކާތްތެރިވާނެ ކަމަށެވެ.\nބަންގްލަދޭޝް އެއާފޯސްގެ 23 މީހުންގެ ޓީމު ރާއްޖެ އަންނާނީ މިއަދު އެވެ. އެ ޓީމުގައި ހިމެނެނީ 11 ނަރުހުންނާއި، 10 މެޑިކަލް އެސިސްޓެންޓުންނާއި އެނެސްތީސިއޮލޮޖިސްޓެއް ކަމަށާއި އެ މީހުން މަސައްކަތް ކުރާނީ ރާއްޖޭގެ ސިއްހީ މަސައްކަތްތެރިންނާ ގުޅިގެން ކަމަށް ރައީސް އޮފީހުން މައުލޫމާތު ދެއެވެ.\nބަންގްލަދޭޝްގެ ސިއްހީ އެހީތެރިން ރާއްޖެ އަންނަނީ، ރައީސް ސޯލިހުގެ އެދިވަޑައިގަތުމުގެ މަތިންނެވެ. އެމަނިކުފާނުގެ ފަރާތްޕުޅުން ބަންގްލަދޭޝް ސަރުކާރުގައި އެކަމަށް އެދިވަޑައިގަތީ ފޮރިން މިނިސްޓަރު އަބްދުﷲ ޝާހިދެވެ. އެއީ މިނިސްޓަރު ޝާހިދު ފެބްރުއަރީ 10 ވަނަ ދުވަހު އެ ގައުމަށް ކުރެއްވި ޒިޔާރަތުގަ އެވެ.


ރީމާ –4– Esfiya\nރީމާ – 4\nހިޔާލުތައް ފުނިޖެހި ބޮލަށް ބަރުވާން ފަށައިފިއެވެ. ހިސާބަކަށް ބޮލުގާވެސް ރިއްސަން ފަށައިފިއެވެ. މެންދުރުގެ ކެއުމަށް އިންސާފުކުރެވުމުން ދިޔައީ ރިމާ، ރަޒީނާ އަދި ބައްޕަ ރިޔާޒެވެ. މާހައުލަށް ވެރިވެފާވާ ހިމޭންކަން ފޫއަޅުވާލީ ބައްޕަ ރިޔާޒެވެ. “ކޮބާ ދަރިފުޅާ ރީމް، މިހާރު ދަރިފުޅު ކިޔަވަން ބޭނުންވާ އެއްޗެކާ ދޭތެރޭ ވިސްނައިފިންތަ؟” ނޫން ބައްޕާ! އަޅުގަނޑު ބޭނުންވަނީ ބައްޕަމެން ކައިރީ ރަށުގަ އަދި ކުޑަ ދުވަސްކޮޅަކު މަޑުކޮއްލަން. އަޅުގަނޑަށް ބައްޕަމެންނާ ދުރުގަ އުޅެން ވަރަށް އުނދަގުވާނެ. ޅަވެލާފާ ރީމާގެ ބައްޕަގެ ސުވާލަށް ޖަވާބުދިނެވެ.\nހަވީރު ފިނިޖެހުމުން މަގުތަކުގާ މީހުން ހަލަބޮލިވާން ފަށައިފިއެވެ. ތުއްތުކުދިން ގޮވައިގެން އެކުދިންގެ މައިން ގޭން ބޭރަށް ނުކުމެ މަގުގެ ކޮޅުކޮޅު މައްޗަށް ދާން ފަށައިފިއެވެ. ރީމާ ލޯގަނޑު ކުރިމާތީ ހުރެ ފަރި ހެދެމުން ދިޔައީ ހަވީރު ފިންޏަށް އަތިރިމައްޗަށް އިރުއޮއްސޭ މަންޒަރު ބަލާލަން ދިއުމަށެވެ. އެއީ ރީމާގެ ކޮންމެ ދުވަހެއްގެވެސް އާދައެވެ. ލޯގަނޑު ކުރިމަތީ ހުރެ އަރިއަރިޔަށް އެނބުރި ފަރިބަލަމުން ދިޔައެވެ. ލަގެންހުރީ ހުދު ކުލައިގެ އަތްކުރު ކަކުލާ ހިސާބަށް އަރާހެދުމެކެވެ. ކުރު އެއްޗެހި ލުމަށް ލޯބިކުރާ ރީމާއަކީ ޒަމާނީ ގޮތަށް އުޅޭކުއްޖެކެވެ. ފަން ދިގު އިސްތަށިގަނޑު ވަނީ ނިއުޅުވާލާ ފަހަތަށް ވައްޓާލާފައެވެ. ތުންފަތުގާ ގަދަރަތް ކުލައިގެ ލިޕްސްޓިކެއް ކާއްތާލަމުން ލޯގަނޑާ ކައިރިވެ ތުންފަތުން ބޭރުގާ ހެކިފާވާ ކުލަތައް ކަނާތު ޝަހާދަތް އިނގިލިން ފޮހެލިއެވެ. ކޮޓަރިން ނުކުތުމުގެ ކުރިން ލޯގަނޑު ކުރިމައްޗަށް އަރާ އަމިއްލަ ސޫރަ ބަލާލުމައްފަހު ހިނިތުން ވެލިއެވެ.\nސިޓިންގް ރޫމަށް ނުކުތްއިރު މަންމަ ރަޒީނާ ސޯފާގާ އޮށޯވެގެން ޓިވީ ބަލަން އޮތެވެ. ގޭން ނުކުތުމުގެ ކުރިން ދޮރުކައިރީ ހުރި ފައިވާން އަޅާ ހަރުން ހުދުކުލައިގެ ފައިވާނެއް ނަގާ ފަޔަށް ހެޔޮވަރު ކޮއްލިއެވެ. މަންޒަރު ބަލަން ސޯފާގައޮތް ރަޒީނާ ހިނިތުންވެލިއެވެ. “ދަރިފުޅާ ރީމް! މިޔަދުވެސް ތިދަނީ އަތިރިމައްޗަށް ދޯ؟ ރީމް ކައިރީ މަންމަ ކިތައް ދުވަހުތަ ބުނަންވީ ތިގޮތަށް ކޮންމެ ދުވަހަކު އެއް ގަނޑިއަކަށް އަތިރިމައްޗަށް ނުދާން! އެހެން ނޫނަސް އިރުއޮއްސޭ ގަޑީގަ އަންހެނުން ދާން އެހާ ރަނގަޅު ތަނެއްވެސް ނޫނެއްނު އެއީ!” ރަޒީނާ ލޯތްބާއެކު ބުނެލިއެވެ. ދެން މަންމާ! ރީމް އަންނާނަމޭ މާ ލަސް ނުވަނީސް. މަންމައަށް އެނގެއެއްނު ރީމް ނުލާހިކު ބަލާހިތްވާ މަންޒަރެއްކަން އެއީ. އެހެން ނޫނަސް ރީމް އެކަނިއެއް ނޫނެއްނު މި ދަނީވެސް. މަޑުމައިތިރި ކަމާއެކު ރީމާ ބުނެލިއެވެ. ހޫން ދެން އެންމެ ރަނގަޅު. ލަސްނުކޮށް އަވަހަށް ގެޔަށް އަންނާތި! ރީމާގެ މޫނުމައްޗަށް ހިނިތުން ވުމެއް ވެރިވިއެވެ.\nބޭރު ދޮރުކައިރީ މަޑުކޮއްގެން ހުރި ރީމާ އިރު އިރު ކޮޅުން މަގުމަައްޗަށް ބޯދިއްކޮށް މަގުގެ ދެކޮޅުބަލާލައެވެ. ހީވަނީ މީހެއްގެ އިންތިޒާރުގާ ހުރެ ލަސްވެގެން އުޅޭހެންނެވެ. ރީމާގެ މޫނުމައްޗަށް ހިނިތުންވުމެއް ވެރިވީ ލޮލުގެ ހިމަކޮޅަށް މަގުގެ އެއްކޮޅުން ދައްކާލި ނަޖުދާ ފެނުމުންނެވެ. އަވަހަށް ދާން ބޭނުންވެފާ ހުރިވަރުން ގޭގެ ދޮރު ލައްޕާލެވުނީ ފުދޭވަރަކަށް ބާރަށެވެ. އަވަސް ފިޅަވަޅުތަކެއް އަޅަމުން ނަޖުދާ ކައިރިޔަށްދާން ހިނގައިގަތީ މޫނުމައްޗަށް ހިނިތުންވުމެއް ވެރިކުރުވަމުންނެވެ.\nނަޖޫ ހާދަ ލަހުން ތިއައީ. ރީމް ހާދަ އިރެއް ވެއްޖެއޭ ރެޑީވެގެން މިތާ ބޭރުގަ ހުންނަތާ. ރީމް ބުނީމެއްނު ފަހެއްޖަހަންވާ އިރަށް އަންނަން ވާނެއޭ. ނަޖޫއަށް އެނގެެއެއްނު ރީމް މަންމަ ގެ ގޮތް. ހަމަ ކިރިޔާ މިޔަދު މި ނުކުމެވުނީ. މަންމަ ވަރަށް ޝަކުވާކުރި މިޔަދުވެސް. ނަޖުދާއާ އަރާހަމަވުން ރީމާގެ ޝަކުވާބޮޑި އޮއްސާލިއެވެ. އެކަމަކު ވާ ރީމް، ވަރެއްވެފަތާ ތިހުރީ! އަދި ލަސްތަކެއްވި ނަމަ ކޮބާ ސަލާމަތް ދޯ! ގައިމު އަދި ފަސްގަޑި ދިހައެއް ނުވޭ ވިއްޔަ. ނުލަފާ ފާޑަކަށް ހިނިގަނޑެއް ޖަހާލަމުން ރީމާގެ ގައިގާ ނަޖުދާ ޖަހާލީ މާޖަވެލާފައެވެ. އެއްކަލަ ނަޖޫ، ދެން ވަރަށް ފޫހިވޭ!\nނަޖުދާއަކީ ރީމާގެ އެންމެ ގާތް އެކުވެރިޔާއެވެ. ދެކުދީންގެ ރަހުމަތްތެރިކަން ފެށުނީ ސްކޫލުންނެވެ. ކިޔަވަން އުޅުނީ އެއް ގްރޭޑެއްގައެވެ. އެއް ކުލާހެއްގައެވެ. ކިޔަވާ ނިމުނީވެސް އެކު އެކީއެވެ. އަދިވެސް ދެ ކުދިންގެ ގުޅުމަކަށް ކުޑަވެސް ބަދަލެއް ނާދެއެވެ. ދެކުދިންގެ ދޭތެރޭ ނުދެއްކޭ ވާހަކައެއް ނޯވެއެވެ. ކޮންމެ ވާހަކައެއްވެސް ޖެހިލުމެއްނެތި އެކަކު އަނެކަކާ ދައްކާލެވޭނެއެވެ. ވާނީވެސް އެހެންތާއެވެ. ވިހި އަހަރުގެ ދުވަސްވީ އެކުވެރި ކަމެކެވެ.\nއެކި އެކި ވާހަކަތައް ދައްކަމުން މަޑު ހިނގުމެއްގާ ދެ ކުދިން އެދަނީ އިރުއޮއްސޭ މަންޒަރު ބާލަން އަތިރިމައްޗަށެވެ. ފަނަރަވަރަަކަށް މިނެޓު ހިނގުމައްފަހު އަތިރިމައްޗަށް ނުކުމެވިއްޖެއެވެ. މާހައުލަށް ވެރިވެފާ ވަނީ ހަލަބޮލިކަމެކެވެ. އެކި އުމުރު އުމުރު ފުރައިގެ މީހުންތަކުން އަތިރިމަތި ވަނީ ފުރިފައެވެ. އެހެން ދުވަސްތަކާ ހިލާފަށް މިޔަދު މީހުން ވަކިން ގިނަހެންވެސް ހީވެއެވެ. އެހެންކަމުން ރީމާ އާއި ނަޖުދާ މިސްރާބު ބަދަލުކޮއްލީ ރަށުގެ ފުއްޓަރު ފަރާތު ތުނޑިއާ ދިމާލަށެވެ. މާ ގިނައިރަކު ހިނގަން ނުޖެހި ދާން ބޭނުންވި މަންޒިލަށް ދެވިއްޖެއެވެ.\nވަށައިގެން ރީމާ ނަޒަރު ހިންގާލި ވަގުތު ލޮލުގާ އަޅައިގަތީ ވަލުފަރާތުގެ ގަސްތަކުގެ މަތިން ފެންނަން ހުރި ނިކަ ގަހަށެވެ. ދުރުން އެގަސް ފެންނަން ހުރިއިރު ބަލާ މީހަކަށް ގަހުގެ ބިޔަކަން އިހުސާސް ކުރެވޭނެއެވެ. ރީމާގެ ހިތަށް ރޭގެ މަންޒަރު ސިފަވި ކަހަލައެވެ. ހިތަށް ބިރުވެރިކަން ވަތްނަމަވެސް އެކަން ރަހުމަތްތެރީޔާއަށް ދަންކަން ބޭނުމެއް ނުވިއެވެ. ހިނިތުން ވެލަމުން އަރައިގެން ހުރި ފައިވާން ބޭލުމައްފަހު ކައިރީ ބަހައްޓަމުން ހުދު ދޮންވެލި ފަސްގަނޑު މާތީ އިށީނީ ކައިރީ ހުރި ނަޖުދާގެ އަތަށް ދަމާލަމުންނެވެ.\nއިރު އޭގެ ވާޖިބު އަދާ ކުރުމަށް ފަހު އުދަރެހާ ނިވާވަނީއެވެ. މުޅި އުޑުމަތީ ހީވަނީ ރަތް، އޮރެންޖު، ރީދޫ ކުލައިގެ ސާލެއް ލެވިފާވާ ހެންނެވެ. ކަނޑު މަޑު އުޑުމަތި ސާފު ދުވަހެއްކަމުން މަންޒަރު ވަރަށްވެސް ރީއްޗެވެ. މަޑުވައި ރޯޅިތައް ގައިގާ ބީހެމުން ދިޔައިރު ހާވާލެވިފާވާ ރީމާގެ ދިގު އިސްތަށިގަނގު ވައިގެ ތެރޭ އެކި ގޮތްގޮތަށް ނަށަމުން ދިޔައެވެ. މަންޒަރަށް ގެއްލިފާއިން ރީމާ ސިއްސައިގެން ދިޔައީ ކައިރީ އިށީދެއިން ނަޖުދާ ރީމާގެ ގައިގާ ކޮއްޓާލުމުންނެވެ. ހިނގާ ދެން ގެޔަށް ދާން! މިހާރު ބަންގި ގޮވަން އުޅޭނެ. ނަޖޫގެ މޮމް ވެސް ނޭންގެ މިހާރު ނުފެނިގެން ހޯދަން ނުނިކުންނާނެ ކަމެއް. އެހެން ބުނި އިރު ނަޖުދާ ހުރީ ކޮޅަށް ތެދުވެ ގެއަށްދާން ތައްޔާރު ވެގެންނެވެ. ނަޖޫ ދޭ! ރީމް ދާނީ އަދި އިރުކޮޅަކުން. މިޔަދު އެހާ އަވަހަށް ގެޔަށް ދާކަށް ބޭނުމެއް ނޫން. ނަޖުދާ އާ ދިމާލާށް މޫނު އުފުލާލަމުން ރީމާ ޖަވާބު ދިނެވެ. އެހާ ލަސްވަންދެން އެތާ ނުއިނުމަށް ބުނަމުން ނަޖުދާ ގެއަށް ދިއުމަށް ހިނގައިގަތެވެ. އޭރު އެދިމާ އަތިރިމަތީ މީހުން ވަނީ އެއްކޮންހެން ހުސްވެފައެވެ. އުމުރުން ދުވަސްވީ ދެތިން މީހަކު ފިޔަވާ އެހިސާބުން އިތުރު މީހަކު ފެންނާކަށް ނެތެވެ.\nނަޖުދާ ގޮސް ގެއްލެންދެން ރީމާ އެދިމާލަށް ބަލަންއިނެވެ. ނަޖުދާ ނުފެންނަ ހިސާބަށްގޮސް ރީމާގެ ލޯމައްޗަށް ގެއްލުމުން އެބުރި އޮއްސެމުންދިޔަ އިރާ ދިމާލަށް ރީމާގެ ނަޒަރު ހުއްޓުވާލިއެވެ. ގުދުރަތީ އެ ރީތި މަންޒަރުގެ ތެރެއަށް ރީމާ ގެނބެމުން ދިޔައީ އޭނާގެ ބާރަކާ ނުލައެވެ. އިރުއޮށްސޭ މަންޒަރުން ރީމާގެ ހިތަށް ހިތްހަމަ ޖެހުން ގެނުވަދެމުން ދިޔައެވެ.\nރީމާއަށް ސިހުމެއްވީ ކައިރީ މީހަކު ހުރިކަމުގެ އިހުސާސެއް ކުރެވުމުންނެވެ. ވަށައިގެން ބަލާލީ ޖެހިލުންވެ އިނދެއެވެ. މުޅިމާހަުލަށް ވަނީ ކަޅުއަދިރިކަމެއް ވެރިވެފައެވެ. ރީމާގެ ހިތަށް ޒާތެއްގެ ބިރުވެރިކަމެއް ވެރިވިއެވެ. ހީވި ހީވުމެއް ކަމައް ބަލާ ފައިވާން އަތަށް ނަގާ ހިނގައިގަތީ މޫދުގެ ރާޅުހިސާބަށް ދިއުމަށެވެ. މަޑުމަޑުން ގޮނޑުދަށަށް ބީއްސަމުން ދިޔަރާޅު ތަކުން ހީވަނީ މަޑު މިއުޒިކެއް ކުޅެމުން ދާހެންނެވެ. މަޑުފިޔަވަޅު ތަކެއް އަޅަމުން ރީމާ ހިނގައިގަތީ އެއްކޮޅުން ފެންނަން ހުރި ހޮޅިބުރީގެ ފަނޑު އަލި ހުރި ދިމާއަށެވެ. ވަކި ހިސާބަކަށް ދެވުމުން މީހުންގެ ހިލަން ވާން ފަށައިފިއެވެ. އެހެން ކަމުން އިތުރަށް އެތާ މަޑުކޮއްލުމަށް ރީމާގެ ހިތް ބުނަމުން ދިޔައެވެ.\nއެއްގަމާ ވީ ފަޅީގާ ހަދާފާވާ ހިލަ ގޮނޑިއާ ދިމާލަށް ރީމާގެ މިސްރާބު ބަދަލުކޮއްލީ ފައިވާން ބިންމަތީ ބަހައްޓާ އެޔަށް ފަައި ކޮއްޕާލަމުންނެވެ. ހިލަ ގޮނޑީގާ އިށީންނަމުން ދެފަރާތް ބަލާލީ ކައިރި ހިސާބަކުން މީހަކު ފެނޭތޯއެވެ. މާ ދުރު ނޫން ހިސާބެއްގާ ދެތިން މީހަކު އެއްވެ ވާހަކަ ދައްކަން ތިއްބެވެ. ޖެހިލާ މަޑު ވައިރޯޅިތަކަށް ރީމާގެ ހާވާލާފާވާ ދިގު އިސްތަށިގަނޑު މަޑުމަޑުން ނަށަމުން ދެއެވެ. ދޭރެއަކުން މޫނުމައްޗައް ވެއްޓޭ އިސްތަށި ކޮޅޫތައް ކަންފަތް ދަށަށް ލާ ހަރު ކޮއްލައެވެ.\n“ރީމާ” ފަހަތުން މީހަކު ގޮވާލި އަޑުއިވުނެވެ. އެއީ ރީމާއަށް މީގެ ކުރިންވެސް އިވިފާވާ އަޑެކެވެ. ކުރީ ރޭގެ ހަނދާންތައް ހިތަށް ވެރިވުމުން ޖެހިލުންވެ ބިރުގަންނަ ގޮތް ވިއެވެ. ފަހަތް ބަލާލަން ފަސް ޖެހުނެވެ. ތެޅިތެޅި އޮތް ހިތަކާ އެކު ރީމާ ފަހަތަށް ބަލާލީ މޭމަތީ އަތް އަޅާލަމުންނެވެ. ފަހަތުގާ ހުރީ ޒުވާން ރީތި ފިރިހެނެކެވެ. ފަޑު އަލިކަމުގެ ތެރޭންވެސް ރީމާއަށް އެ ޒުވާނާގެ ރީތިކަން ފާހަގަ ވިއެވެ. ކުރުކޮން ކޮށާފާވާ އިސްތަށިގަނޑު ވަނީ ރީތިކޮން ސްޓައިލް ކޮއްފައެވެ. ގައިގެ ހަމުގެ ކުލަ ދޮންވެފާ ލޮލުގެ ކަޅިވަނީ މަޑު މުށި ކުލައެއްގައެވެ. ދިގު އިސްކޮޅެއްގެ ވެރި އެ ޒުވާނާގެ ވަނީ ކަސްރަތީ ހަށިގަނޑެކެވެ.\nކަޅިޖަހާނުލާ ރީމާއަށް އެޒުވާނާއާ ދިމާލަށް ބަލަން އިދެވުނެވެ. ތީ ރީމާތަ؟ އެ ޒުވާނާ ރީމާއަށް ސުވާލެއް ރައްދު ކޮއްލިއެވެ. ރީމާ ބޯޖަހާލީ އާއެކޭ ބުނުމަށެވެ. އަދިވެސް ކަޅިޖަހާނުލާ ރީމާ ބަލަމުން ދިޔައީ އެ ޒުވާނާގެ މޫނަށެވެ. އަހަރެން މިތާ އިށީނަސް އޯކޭތަ؟ މިފަހަރުވެސް ރީމާ ބޯޖަހާލީ އާއެކޭ ބުނުމުގެ ގޮތުންނެވެ. މަށަށް ކިޔަނީ ޒާން. ޒާން އަމިއްލައަށް ތައާރަފް ވެލިއެވެ. ވާހަކަ ނުދައްކަންތަ ތި އިނީ؟ ޒާންއާ ހެދި ރީމާ އަށް އުނދަގޫވަންޏާ ޒާން ގޮސްދާނަން. އިސްޖަހާލައިގެން އިން ރީމާގެ މޫނަށް ބަލަން މަސައްކަތް ކުރަމުން ޒާން ބުނެލިއެވެ. ނޫން، އުނދަގުލެއް ނުވޭ! ކިހިނެއް އަހަރެން ދަންނަނީ؟ މީގެ ކުރިން ދުވަހަކުވެސް އަހަރެން ނުދެކެން މި ރަށަކުން ޒާންއެއް! އިސްއުފުލާލާ ޒާންއާ ދިމާލަށް ބަލާލަމުން ރީމާ ސުވާލުތައް ބަންޑުން ކޮއްލިއެވެ. އޭރުވެސް ޒާން އިނީ ރީމާއާ ދިމާލަށް ބަލާށެވެ. އެ ބެލުމުގާ ތޫނުކަމެއް ހުއްޓެވެ. ޒާންގެ އެބެލުމުން ރީމާ ލަދުގަންނަ ގޮތް ވުމުން އިސްދަށަށް ޖަހާލިއެވެ.\nހީވޭ ހިތް ބުނާހެން 28\nމަންޝާ (އެއްތިރީސްވަނަ ބައި)\nއެހެނިހެން ދީނީ ލޯބި June 19, 2018\nހިތާމަ އެހެނިހެން ލޯބި October 4, 2019\nލޯބި ނުވިޔަސް ފިރުމާލަދީ….32\nޒަވާ – 3\nހަޤީޤީ ލޯބި April 13, 2019


"GTA" Style Gai 18 Vana Burin Meehaku Funmaala Manzaru... - Vaguthu\n"ޖީޓީއޭ" ސްޓައިލުގައި 18 ވަނަ ބުރިން މީހަކު ފުންމާލާ މަންޒަރު...\nއިމާރާތް މަތިން ފުންމާލާ މީހާ\nގްރޭންޑް ތެފްޓް އޮޓޯ ނުވަނަ އާއްމު ނަމުންނަމަ "ޖީޓީއޭ" އަކީ ޒުވާނުންނެ މެދުގައ ވަރަށް މަގުބޫލް އެކްޝަން-އެޑްވެންޗާ ގޭމް ސީރީޒްއެކެވެ. ޖީޓީއޭ ވައިސް ސިޓީ، ސެން އެންޑް ރޭސް ފަދަ ގޭމުތަކަކީ ގިނަ އަދަދެއްގެ ދިވެހިންތަކެއްވެސް ކުޅެފައިވާ ނުުވަތަ މިހާރުވެސް ކުޅެމުންދާ ގޭމުތަކެއްކަން ފާހަގަކޮށްލެވެއެވެ.\nޖީޓީއޭގެ ގޭމުތަކުގައި މީހުން ގެތައް މަތިން ވައިކަޑު އަޅައިގެންވެސް ފުންމާލެވޭނެއެވެ. ނަމަވެސް މިފަދަ މަންޒަރުތައް ފެންނަނީ މުޅިންވެސް ގޭމުންނެވެ. ދާދި ފަހުން އިނގިރޭސިވިލާތުގައި މީހަކު މިވަނީ އެކަން ބަދަލުކޮށްފައެވެ. އޭނާ ގެއެއްގެ 18 ވަނަ ބުރިން ފުންމާލުމާއި އެކު ދުނިޔޭގެ ސަމާލުކަން އޭނާ އަށް ލިބުނީ މާ ގިނައިން ޖީޓީއޭގެ ގޭމުތައް ކުޅޭ މީހެއްގެ ގޮތުގައެވެ.\nޖީޓީއޭ ފަހެއްގައި އިންނަ އިމާރާތް\n18 ވަނަ ބުރިން ލަންޑަނުގެ ގެއްް މަތިން ރޭގަނޑު ފުންމާލި މީހާ ވައިކުޑަ ހުޅުވާފައި ވަނީ5ވަނަ ބުރިއާއި ހަމައިންނެވެ. މިއީ ވަރަށް ނުރައްްކާތެރި ކަމެއް ނަަމަވެސް އެ މީހާ ވަނީ ވަރަށް ފުރިހަމަކަމާއި އެކު ވައިކުޑަ ހުޅުވައި، އޭނާ ފުންމާލި މަންޒަރު ވީޑިއޯ ކުރަންތިބި މީހުން ކައިރިއަށް ޖައްސާފައެވެ. އަދި އެއަށްފަހު އޭނާ ވަނީ އެތަނުން ފިލާފައެވެ.\nއެ މީހާ ފުންމާލާފައި ވަނީ "ޖީޓީއޭ ފައިވް" ގޭމުގައި އިންނަ އިމާރާތަކާއި އެއްފަދަ އިމާރާތެއްގެ މަތިންކަން ފާހަގަކޮށްލެވެއެވެ. މިއާއިއެކު މި ހާދިސާ އާއި ޖީޓީއޭ އާއި ވަނީ ވަރަށް ބޮޑަށް ގުޅިފައެވެ.\nއިމާމަށް ހަމަލާދިން މީހާއަށް އޭނާ މާފު ކޮށްފި\nޑިސެމްބަރު 3, 2019 12:06\n18 ވަނަ ބުރިން ލަންޑަނުގެ ގެއްް މަތިން ރޭގަނޑު ފުންމާލި މީހާ ވައިކުޑަ ހުޅުވާފައި ވަނީ5ވަނަ ބުރިއާއި ހަމައިންނެވެ. ހަމަ ދޮގެއް ހަދައި ނުލައި ނުވީ ދޯ .\nޑިސެމްބަރު 4, 2019 05:42\nމަތިން.ތިރިއަށް 5ވަނަބުރިއޭ އެއީ.....ނޫނީ 13 ވަނަ ބުރި...


އަލިފުށީ ދާއިރާގެ އެމް.ޑީ.ޕީ ޓިކެޓް ބިގޭ އަށް – Ungoofaaru\nބަނޑޭރިގަނޑު/ޙަބަރު/އަލިފުށީ ދާއިރާގެ އެމް.ޑީ.ޕީ ޓިކެޓް ބިގޭ އަށް\nއަލިފުށީ ދާއިރާގެ އެމް.ޑީ.ޕީ ޓިކެޓް ބިގޭ އަށް\nކުރިއަށް އޮތް ރައްޔިތުންގެ މަޖިލީހަށް ތައްޔާރުވުމުގެ ގޮތުން އެމްޑީޕީން ބާއްވާ ޕްރައިމަރީގައި އެންމެ މީހަކު ކުރިމަތިލުމުން ޕްރައިމަރީއަކަށް ނުގޮސް ޓިކެޓް ލިބުނު ފަރާތްތަކުގެ ތެރޭގައި އަލިފުށީ ދާއިރާގެ މެމްބަރު މުޙަންމަދު ރަޝީދު ހުސައިން (ބިގޭ) ހިމެނެއެވެ.\nބިގޭގެ އިތުރުން ޓިކެޓް ކަށަވަރު ކުރި އަނެއް2މެމްބަރުންނަކީ ގަލޮޅު އުތުރު ދާއިރާގެ މެމްބަރު އީވާ އަބްދުﷲ އާއި މައްޗަންގޮޅި އުތުރު ދާއިރާގެ މެމްބަރު އިމްތިޔާޒް ފަހުމީއެވެ.\nއެމްޑީޕީން އިއުލާން ކުރި ނުވަ ދާއިރާގެ ތެރެއިން ދެ ދާއިރާއެއްގެ ޓިކެޓް ކަށަވަރު ކުރައްވާފައި ވަނީ ކުރިން މަޖިލިސް މެމްބަރުކަން ކުރައްވާފައިވާ ދެ ބޭފުޅެކެވެ. އެއީ ބާރަށު ދާއިރާއަށް ކުރިމަތިލެއްވި ކުރީގެ އިހަވަންދޫ ދާއިރާގެ މެމްބަރު އަހްމަދު އަބްދުﷲ އާއި މިލަންދޫ ދާއިރާއަށް ކުރިމަތިލެއްވި އެދާއިރާގެ ކުރީގެ މެމްބަރު އަލީ ރިޒާއެވެ.\nEmme Candidate eh laafavumun Primary neiy Dhaaira thah\n— MDP Secretariat (@MDPSecretariat) December 20, 2018\nއޭގެ އިތުރަށް ރާއްޖެ ޓީވީގެ އެމްޑީ އަހްމަދު ސަލީމް (ކުޑަ ސައްލޭ)އަށް ހޯރަފުށި ދާއިރާގެ ޓިކެޓާއި، ދިއްދޫ ދާއިރާއަށް އަބްދުﷲ ވަހީދުއާއި މަހިބަދޫ ދާއިރާއަށް އަލީ އަހްމަދުގެ އިތުރަށް ފުވައްމުލަކު އުތުރު ދާއިރާއަށް މުހައްމަދު ރަޝީދެވެ.\nއެމްޑީޕީގެ ޕްރައިމަރީ 86 ދާއިރާއަކަށް މީހުން ކުރިމަތިލާފައިވާއިރު، އޭގެ ތެރެއިން މަތީގައި ބުނެވުނު ނުވަ ކެންޑިޑޭޓުންނާއެކު 280 ކެންޑިޑޭޓަކު ވަނީ ޕްރައިމަރީއަށް ކުރިމަތިލައްވާފައެވެ.\nއެމްޑީޕީގެ ޕްރައިމަރީއާއި ދިމާކޮށް އެޕާޓީއަށް ވަނީ ގިނަ އަދަދަކަށް އަލަށް މެމްބަރުން ވައްދާފައެވެ. އެގޮތުން އަލަށް ވެއްދި މެމްބަރުންނާއެކު 81 ހާސް މީހުން އެމްޑީޕީ ޕްރައިމަރީގައި ވޯޓް އެޅުމުގެ ހައްގު ލިބިގެންދާނެއެވެ. އެޕާޓީއަށް އަލަށް ގުޅުނު މެމްބަރުންގެ އަދަދު 33 ހާހަށްވުރެ މައްޗަސް ވަނީ ގޮސްފައެވެ.\nMDP Primary ga R.Alifushi Dhaaira ah vaadha kurevvumah @Bigeym @MDPSecretariat ah Form husha’alhuvvaifi pic.twitter.com/wB81gH2U79\n— MDP Secretariat (@MDPSecretariat) December 17, 2018\nއިިނގުރައިދޫ ކައުންސިލުން ޅެން ހަދަން ދަސްކޮށްދޭ ކޯހެއް ބާއްވަނީ\n"ދުވާފަރު ޓީން ކަޕް 2018" މިއަދު ހަވީރު ފެށިއްޖެ


Juventus 11 point ge lead eh nagaifi | Mihaaru\nކްރިސްޓިއާނޯ ރޮނާލްޑޯ ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\nޔުވެންޓަސް 11 ޕޮއިންޓުގެ ލީޑެއް ނަގައިފި\n11 ފެބުރުއަރީ 2019 - 09:186comments\nރެޖިއޯ އެމިލިއާ (ފެބްރުއަރީ 11) – ސައުސޮލޯ އަތުން 3-0 އިން މޮޅުވެ ޔުވެންޓަސް އިން އިޓާލިއަން ލީގުގެ އެއް ވަނައިގައި 11 ޕޮއިންޓުގެ ލީޑެއް ނަގައިފި އެވެ.\nޔުވެންޓަސް އަށް ލީޑު ފުޅާކުރަން ފުރުސަތު ލިބުނީ ދެ ވަނައިގައި އޮތް ނަޕޯލީ މި ހަފުތާގައި ކުޅުނު މެޗުގައި ފިއޮރެންޓީނާއާ ލަނޑެއް ނުޖެހި އެއްވަރުވުމުންނެވެ. ޔުވެންޓަސް އަށް 63 ޕޮއިންޓް ލިބިފައިވާއިރު ނަޕޯލީ އަށް ލިބިފައިވަނީ 52 ޕޮއިންޓެވެ.\nތާވަލުގެ ތިން ވަނައިގައި 43 ޕޮއިންޓާ އެކު އޮތީ ހޮނިހިރު ދުވަހުގެރޭ ޕާމާ އަތުން 1-0 އިން މޮޅުވި އިންޓަ މިލާނެވެ. އަދި އޭސީ މިލާން ވަނީ ރޭ ކަލިއާރީ އަތުން 3-0 އިން މޮޅުވެ 39 ޕޮއިންޓާ އެކު އަލުން ހަތަރު ވަނަ އަށް އަރައިފަ އެވެ.\nރޭ ޔުވެންޓަސް ރަށުން ބޭރުގައި ކުޅުނު މެޗުގައި އެ ޓީމަށް ފުރަތަމަ ގޯލް ޖަހައިދިނީ ޖަރުމަން މިޑްފީލްޑަރު ސާމީ ކެދީރާ އެވެ. ދެ ވަނަ ގޯލް 70 ވަނަ މިނެޓުގައި ކާމިޔާބުކުރީ ކްރިސްޓިއާނޯ ރޮނާލްޑޯ އެވެ. އަދި އޭނާ ތަނަވަސްކޮށްދިން ފުރުސަތެއްގައި، ތިން ވަނަ ލަނޑު 86 ވަނަ މިނެޓުގައި ޖެހީ އެމްރޭ ޗޭން އެވެ.\nޔުވެންޓަސްގެ އެންމެ މުހިއްމު އެއް ކުޅުންތެރިޔާ ޕައޮލޯ ޑީބަލާ ރޭގެ މެޗު ވެސް އޭނާ ފެށީ ބެންޗުންނެވެ. އެކަމަކު ދެ ވަނަ ހާފުގައި އަރައި، ފަހު ގޯލު ކާމިޔާބުކުރި ހަމަލާ އުފެއްދުމުގައި ދައުރެއް އަދާކުރި އެވެ.\n"ރޮނާލްޑޯ އާއި ޑީބަލާ އަށް ޔަގީނުން ވެސް އެކުގައި ކުޅެވޭނެ. އެކަމަކު ޓީމު ބެލެންސްކުރުމަށްޓަކައި އެންމެން އެބަޖެހޭ ބުރަކޮށް މަސައްކަތްކުރަން. އެކަން ބިނާވާނީ އިދިކޮޅަށް ކުޅޭ ޓީމެއްގެ ގޮތުން. ސަސުއޮލޯގައި އޮތީ ވަރުގަދަ މިޑްފީލްޑް ލައިނެއް. އެހެންވެ އަހަންނަށް ޖެހުނީ ޓީމު އެގޮތަށް ބެލެންސްކުރަން،" ޔުވެންޓަސްގެ ކޯޗު މަސިމިލިއާނޯ އެލެގްރީ ބުންޏެވެ.


ނޫޙުގެފާނުގެ އަނބިކަނބަލުން |\nނޫޙުގެފާނު އަނބިކަނބަލުންގެ ނަންފުޅަކީ "ވާލިހަތު" ކަމަށް ބުނެވެއެވެ. އެހެން ރިވާޔަތެއް ބުނާގޮތުގައި ޖިބްރީލުގެފާނު ކީރިތި ރަސޫލާއަށް ބަޔާންކޮށް ދެއްވިގޮތުގައި ނޫޙުގެފާނުގެ އަނބިކަނބަލުންގެ ނަންފުޅަކީ "ވާޣިލަތު" އެވެ. ލޫޠުގެފާނުގެ އަނބިކަނބަލުންގެ ނަންފުޅަކީ "ވާލިޢަތު" އެވެ.\nމުސްލިމުންނަށް މި ދެ ބޭކަނބަލުންގެ ވާހަކަ ކީރިތި ޤުރްއާނުން ފެނެއެވެ. މާތް ﷲ އައްތަޙްރީމު ސޫރަތުގައި ވަޙީ ކުރެއްވިއެވެ. ((ضَرَبَ اللَّهُ مَثَلًا لِلَّذينَ كَفَرُوا امرَأَتَ نوحٍ وَامرَأَتَ لوطٍ ۖ كانَتا تَحتَ عَبدَينِ مِن عِبادِنا صٰلِحَينِ فَخانَتاهُما فَلَم يُغنِيا عَنهُما مِنَ اللَّهِ شَيـًٔا وَقيلَ ادخُلَا النّارَ مَعَ الدّٰخِلينَ - التحريم : 10- نوح ގެފާނުގެ އަނބިކަނބަލުންނާއި، لوط ގެފާނުގެ އަނބިކަނބަލުންގެ ވާހަކައިން، كافر ވި މީހުންނަށް اللَّه، مثال އެއް ޖެއްސެވިއެވެ. އެ ދެ ބޭކަނބަލުން ތިއްބެވީ ތިމަންރަސްކަލާނގެ صالح އަޅުންގެ ތެރެއިން ދެ އަޅެއްގެ أمرގެ ދަށުގައެވެ. ފަހެ، އެ ދެބޭކަނބަލުން، އެ ދެބޭކަލުންނަށް خيانة ތެރިވިއެވެ. ފަހެ، اللَّه ގެ حضرة ން އެއްވެސްކަމެއް އެ ދެ ބޭކަނބަލުންނަށްޓަކައި، އެ ދެ ބޭކަލުންނަކަށް ފުއްދައެއް ނުދެއްވުނެވެ. އަދި އެ ދެބޭކަނބަލުންނަށް އަންގަވާނެތެވެ. (ނަރަކައަށް) ވަންނަ މީހުނާއެކު، ތިޔަ ދެމީހުންވެސް ނަރަކަޔަށް ވަންނާށެވެ!))\nޤިޔާމަތް ދުވަހުން އެއްވެސް މީހަކަށް އެހެން މީހެއްގެ ފުށުން ފައިދާއެއް ނުކުރާނެތެވެ. މި ކަމުގައި އެއްވެސް އިސްތިސްނާއެއް ނެތެވެ. ފިރިމީހާ މޮޅުވެގެން އަނބިމީހާއަށް އަދި އަނބިމީހާ މޮޅުވެގެން ފިރިމީހާއަށް ފައިދާއެއް ނުކުރާނެއެވެ. އެ ދުވަހުން ކޮންމެ މީހަކަށް ވެސް ފައިދާ ކުރާނީ އެމީހަކު ކުޅަ މަސައްކަތަކުންނެވެ.\nނޫޙުގެފާނަކީ އެންމެ ފުރަތަމަ ރަސޫލާ ކަމަށް ގިނަ ޢިލްމުވެރީން އެއްބަސްވެ ވަޑައިގަންނަވައެވެ. ﷲ ސުބްޙާނަހޫ ވަ ތަޢާލާއަށް އެކަނި އަޅުކަން ޚާލިޞް ކުރުމަށް އެކަލޭގެފާނު އެކަލޭގެފާނުގެ ޤައުމަށް ގޮވައިލެއްވިއެވެ. ބުދަށް އަޅުކަން ކުރުން އީޖާދު ކުރި މި ޤައުމުގެ މީހުންނަށް ﷲއަށް އަޅުކަން ޚާލިޞް ކުރުމަށް ގޮވައިލެއްވުމުގައި ނޫޙުގެފާނު 950 އަހަރު ހޭދަކުރެއްވިއެވެ. ﷲ ތަޢާލާ ވަޙީ ކުރެއްވިއެވެ. ((لَقَد أَرسَلنا نوحًا إِلىٰ قَومِهِ فَقالَ يٰقَومِ اعبُدُوا اللَّهَ ما لَكُم مِن إِلٰهٍ غَيرُهُ إِنّى أَخافُ عَلَيكُم عَذابَ يَومٍ عَظيمٍ- الأعراف: 59- ހަމަކަށަވަރުން، ތިމަންރަސްކަލާނގެ نوح ގެފާނު، އެކަލޭގެފާނުގެ قوم ގެމީހުންގެ ގާތަށް رسول ކަމާއިގެން ފޮނުއްވީމެވެ. ފަހެ، އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން اللَّه އަށް އަޅުކަން ކުރާށެވެ! އެކަލާނގެ ފިޔަވައި އެހެން إله އަކު ތިޔަބައިމީހުންނަކަށް ނުވެތެވެ. ހަމަކަށަވަރުން، ބޮޑުވެގެންވާ ދުވަހެއްގެ عذاب ތިޔަބައިމީހުންނަށް ލިބިދާނެކަމަށް އަހުރެން ބިރުގަނެއެވެ.)) ނޫޙުގެފާނު ވަރަށް ކެތްތެރިކަމާއި ސާބިތުކަމާއެކު ﷲގެ ދީނަށް ގޮވައިލެއްވުމުގައި ކުރިއަށް ވަޑައިގެންނެވިއެވެ. އެކަލޭގެފާނު ދީނަށް ގޮވައިލެއްވި ގޮތްތައް ބަޔާން ކުރައްވައި ﷲ ޖައްލަ ޝައުނުހޫ ވަޙީ ކުރެއްވިއެވެ. ((قالَ رَبِّ إِنّى دَعَوتُ قَومى لَيلًا وَنَهارًا ﴿٥﴾ فَلَم يَزِدهُم دُعاءى إِلّا فِرارًا ﴿٦﴾ وَإِنّى كُلَّما دَعَوتُهُم لِتَغفِرَ لَهُم جَعَلوا أَصٰبِعَهُم فى ءاذانِهِم وَاستَغشَوا ثِيابَهُم وَأَصَرّوا وَاستَكبَرُوا استِكبارًا ﴿٧﴾ ثُمَّ إِنّى دَعَوتُهُم جِهارًا ﴿٨﴾ ثُمَّ إِنّى أَعلَنتُ لَهُم وَأَسرَرتُ لَهُم إِسرارًا- نوح: 5-9- އެކަލޭގެފާނު ވިދާޅުވިއެވެ. އަޅުގެ ވެރިރަސްކަލާކޮ! ހަމަކަށަވަރުން، ތިމަންކަލޭގެފާނުގެ قوم ގެ މީހުންނަށް (إيمان ވުމަށް) ރެއާއި، ދުވާލު ތިމަންކަލޭގެފާނު ގޮވައިލެއްވީމެވެ. ފަހެ، ތިމަންކަލޭގެފާނުގެ ގޮވައިލެއްވުން، ފިލާންދިޔުން ނޫންކަމެއް އެއުރެންނަކަށް އިތުރެއް ނުކުރިއެވެ. (އެބަހީ: އެކަލޭގެފާނު ތެދުމަގަށް ގޮވައިލެއްވިވަރަކަށް، އެއުރެންދަނީ، އެކަލޭގެފާނުގެ دعوة އާ ދުރަށެވެ.) އަދި ހަމަކަށަވަރުން، އިބަރަސްކަލާނގެ އެއުރެންގެ ފާފަފުއްސެވުމަށްޓަކައި، ތިމަންކަލޭގެފާނު އެއުރެންނަށް (إيمان ވުމަށް) ގޮވައިލައްވާ ކޮންމެ ފަހަރަކު، އެއުރެންގެ އިނގިލިތައް، އެއުރެންގެ ކަންފަތްތަކުގައި އަޅަތެވެ. އަދި އެއުރެންގެ ފޭރާމުން، އެއުރެން ނިވާވެގަނެތެވެ. އަދި އެއުރެން (كفر ވެރިކަންމަތީ) ދެމިތިބެތެވެ. އަދި ނުހަނު ބޮޑާވެގަނެތެވެ. ދެން ހަމަކަށަވަރުން، ތިމަންކަލޭގެފާނު އެއުރެންނަށް ހަރުއަޑުން ގޮވައިލެއްވީމެވެ. ދެން ހަމަކަށަވަރުން، ތިމަންކަލޭގެފާނު އެއުރެންނަށް ފާޅުގައި ގޮވައިލެއްވީމެވެ. އަދި ތިމަންކަލޭގެފާނު ވަންހަނާކޮށް ސިއްރުކުރައްވައި، އެއުރެންނަށް ގޮވައިލެއްވީމެވެ.))\nނޫޙޫގެފާނު 950 އަހަރު ރެއާއިދުވާލު ﷲގެ ދީނަށް ގޮވައިލެއްވުމުގައި ހޭދަކުރެއްވިއިރު އެކަލޭގެފާނުގެ އަނބިކަނބަލުންގެ ސިޔާސަތަކީ ކޮބައި ހެއްޔެވެ؟ ނޫޙުގެފާނު ވާލިހަތާ ކާވެނިފުޅު ބައްލަވައިގަތީ ރަސޫލުކަމައިގެން ފޮނުއްވުމުގެ ކުރީންނެވެ. އޭނާއަކީ ނޫޙުގެފާނުގެ ޤައުމުގައި ނަސަބުވެރި ޙަސަބުވެރި ބާރުވެރި އަންހެނެކެވެ. ނޫޙުގެފާނު ﷲގެ ދަޢުވަތު ފެށްޓެވީ އެކަލޭގެފާނުގެ ޢާއިލާއިންނެވެ. ވާލިހަތު މި ދަޢުވަތަށް އިޖާބައެއް ނުދިނެވެ. އޭނާ ހުންނެވީ މަގުފުރެދިފައިވާ މީހުންނާއެކުގައެވެ. ނޫޙުގެފާނުގެ ދަޢުވަތު ޤަބޫލުނުކުރުމުގެ އިތުރަށް އޭނާ މަސައްކަތް ކޮށްފައި ވަނީ ކާފިރުންނާއެކު ނޫޙުގެފާނަށް ގޯނާކޮށް ދުއްތުރާ ކުރުމުގައެވެ. އޭނާ އިސްކަންދިނީ އުޚްރަވީ ޙަޔާތަށްވުރެ ބޮޑަށް ދުނިޔަވީ ޙަޔާތަށެވެ.\nނޫހުގެފާނުގެ އަނބިކަނބަލުން އެކަލޭގެފާނަށް ޚިޔާނަތްވިއެވެ. އެކަލޭގެފާނުގެ ސިއްރުތައް ބޭޒާރު ކުރިއެވެ. އޭނާގެ ހިތްވަނީ ޝިރްކުން ތަޅުލެވިފައެވެ.\nނޫޙުގެފާނުގެ އަނބިކަނބަލުންގެ ނިމުން\nނޫޙޫގެފާނުގެ ދަޢުވަތަށް އިޖާބަ ނުދިނުމުން ﷲ ތަޢާލާ އެކަލޭގެފާނުގެ ޤައުމު ހަލާކު ކުރެއްވީ ވަރުގަދަ ޠޫފާނަކުންނެވެ. ނޫޙުގެފާނާއި އެކަލޭގެފާނަށް އީމާންވި މީހުން ސަލާމަތް ކުރެއްވުމަށް ޓަކައި ﷲގެ އަމުރުފުޅަށް ނޫޙުގެފާނު ނައުކޮޅެއް ބެންނެވިއެވެ. ﷲގެ ޢަޒާބު ފޮނުއްވުމަށް އިރާދަ ކުރެއްވި ހިނދު ނޫޙުގެފާނަށް އެ ނަވަށް އަރާވަޑައިގަތުމަށް އެންގެވިއެވެ. އެކަލޭގެފާނުގެ އަނބިކަނބަލުން މި ނަވަށް އެރުމާ ދެކޮޅު ހެދިއެވެ. އޭނަ ސާބިތުވެ ހުރީ ކާފިރުންނާއެކުގައެވެ. އޭނާ ކާފިރުންނާއެކު ޣަރަޤުވެގެން ހަލާކުވެގެން ދިޔައީއެވެ. މާތްﷲ އަންގަވާފައިވާ ފަދައިން އޭނާއަކީ ނަރަކަވަންތަ ވެރިއެކެވެ.\nނޫޙުގެފާނުގެ އަނބިކަނބަލުންނަކީ ހެވާއި ޙައްޤުފެނި އެކަމާ ދެކޮޅު ހެދި މީހެކެވެ. އެއީ މާތްﷲގެ ނިޢުމަތްތަކަށް ޙަރާންކޯރުވި މީހެކެވެ.\nނޫޙުގެފާނުގެ އަނބިކަނބަލުން ޚިޔާނަތްތެރިވެފައި ވަނީ އެކަލޭގެފާނުގެ ދަޢުވަތަށެވެ. އޭނާއަކީ ނޫޙުގެފާނުގެ ޒަވާޖީ ޙަޔާތަށް ޚިޔާނަތްތެރިވި އަންހެނެއް ނޫނެވެ. ފާޙިޝް ޢަމަލުތަކަށް އަރައިގެން މީހެއްނޫނެވެ. އޭނާއަކީ ﷲގެ ރިސާލަތާ ދެކޮޅުހެދި މީހެކެވެ. ﷲގެ ރަސުލާއަށް ފުރައްސާރަކޮށް ﷲގެ ދަޢުވަތަށް ފުރަގަސްދިން މީހެކެވެ.\nﷲ ސުބްޙާނަހޫ ވަ ތަޢާލާ ނޫޙުގެފާނުގެ ޚިޔާނަތުގެ ވާހަކަ ކީރިތި ޤުރްއާނުގައި ބަޔާންކުރައްވާފައި ވެއެވެ. ﷲގެ ރަސޫލުބޭކަލުންނަށް ޚިޔާނަތްތެރިވި ދެ މީހެއްގެ ވާހަކަ ބަޔާން ކުރެއްވި ބަސްފުޅުގައެވެ. މީސްތަކުންނަށް ޖައްސަވާފައިވާ މިސާލެއްގެގޮތުގައެވެ. ﷲ ތަޢާލާ ވަޙީ ކުރެއްވިއެވެ. ((ضَرَبَ اللهُ مَثَلًا لِلَّذِينَ كَفَرُوا امْرَأَتَ نُوحٍ وَامْرَأَتَ لُوطٍ كَانَتَا تَحْتَ عَبْدَيْنِ مِنْ عِبَادِنَا صَالِحَيْنِ فَخَانَتَاهُمَا فَلَمْ يُغْنِيَا عَنْهُمَا مِنَ اللهِ شَيْئًا وَقِيلَ ادْخُلَا النَّارَ مَعَ الدَّاخِلِينَ- التحريم: 10 - نوح ގެފާނުގެ އަނބިކަނބަލުންނާއި، لوط ގެފާނުގެ އަނބިކަނބަލުންގެ ވާހަކައިން، كافر ވިމީހުންނަށް اللَّه، مثال އެއް ޖެއްސެވިއެވެ. އެ ދެބޭކަނބަލުން ތިއްބެވީ ތިމަންރަސްކަލާނގެ صالح އަޅުންގެ ތެރެއިން ދެ އަޅެއްގެ أمر ގެ ދަށުގައެވެ. ފަހެ، އެ ދެބޭކަނބަލުން، އެ ދެބޭކަލުންނަށް خيانة ތެރިވިއެވެ. ފަހެ، اللَّه ގެ حضرة ން އެއްވެސްކަމެއް އެ ދެބޭކަނބަލުންނަށްޓަކައި، އެ ދެބޭކަލުންނަކަށް ފުއްދައެއް ނުދެއްވުނެވެ. އަދި އެ ދެބޭކަނބަލުންނަށް އަންގަވާނެތެވެ. (ނަރަކައަށް) ވަންނަމީހުނާއެކު، ތިޔަ ދެމީހުންވެސް ނަރަކަޔަށް ވަންނާށެވެ!))\nނޫޙުގެފާނުގެ އަނބިކަނބަލުންނަކީ ކާފިރެކެވެ. ބައެއް މުފައްސިރުން ވިދާޅުވާގޮތުގައި ނޫޙުގެފާނަކީ މޮޔަ ބޭކަލެކޭ ކިޔައިން މި އަންހެނާ ވާހަކަތައް ފަތުރަމުން އެކަލޭގެފާނާ މީސްތަކުންނާ ދެމެދަށް ހުރަސްއަޅަމުން ދިޔައެވެ. މި ބަސްފުޅުން އެނގެނީ ޤިޔާމަތް ދުވަހުން ޞާލިޙު ނަބީބޭކަލުންގެ ސަބަބުން ވެސް އެހެން މީހުންނަށް ފައިދާއެއް ނުލިބޭނެކަމެވެ. ކޮންމެ އިންސާނަކީ ވެސް މުސްތަޤިއްލު މީހެއްކަމެވެ. އެމީހަކު ކުރި ކަމަކަށް މެނުވީ ޒިންމާވާކަށް ނުޖެހޭނެއެވެ. މުފައްސިރުން ވިދާޅުވާގޮތުގައި މައްކާގެ މުޝްރިކުން ބުންޏެވެ. މުޙައްމަދުގެފާނު އަހުރެމެންނަށް ޝަފާޢަތްތެރިވެ ވަޑައިގެން ދެއްވާނެއެވެ. އެހިނދު މާތްﷲ އެންގެވިއެވެ. އެކަލޭގެފާނު ވެ ވަޑައިގަންނަވާ ޝަފާޢަތަކުން މައްކާގެ މުޝްރިކުންނަށް ފައިދާއެއް ނުކުރާނެއެވެ. الله تعالى ވަޙީ ކުރެއްވިއެވެ. ((وَكُلَّ إِنْسَانٍ أَلْزَمْنَاهُ طَائِرَهُ فِي عُنُقِهِ وَنُخْرِجُ لَهُ يَوْمَ الْقِيَامَةِ كِتَابًا يَلْقَاهُ مَنْشُورًا، اقْرَأْ كِتَابَكَ كَفَى بِنَفْسِكَ الْيَوْمَ عَلَيْكَ حَسِيبًا ، مَنِ اهتَدىٰ فَإِنَّما يَهتَدى لِنَفسِهِ ۖ وَمَن ضَلَّ فَإِنَّما يَضِلُّ عَلَيها ۚ وَلا تَزِرُ وازِرَةٌ وِزرَ أُخرىٰ ۗ- الإسراء: 13- 15- އަދި ކޮންމެ އިންސާނަކުމެ، އޭނާ ކުޅަ عمل، އޭނާގެ ކަރުގައި ތިމަންރަސްކަލާނގެ އެޅުއްވީމެވެ. އަދި قيامة ދުވަހުން، ތިމަންރަސްކަލާނގެ އެމީހަކަށް ފޮތެއް ނެރުއްވާހުށީމެވެ. އެ ފޮތް ނިއުޅައިލެވިގެންވާ حال ގައި، އޭނާ ދެކޭނެތެވެ.(އަދި އަންގަވާނެތެވެ.) ތިބާގެ ފޮތް ތިބާ ކިޔާށެވެ! މިއަދު ތިބާގެ މައްޗަށް حساب ކުރާ މީހަކަށް، ތިބާގެ އަމިއްލަنفس ފުދެއެވެ.ތެދުމަގު ލިބިގެންފިމީހާ (ދަންނާށެވެ!) ފަހެ، އެމީހާ އެ ތެދުމަގު ލިބިގަންނަކަން ކަށަވަރީ، އެމީހާގެ އަމިއްލަ نفس ގެ ލާބައަށެވެ. އަދި މަގުފުރެދިއްޖެ މީހާ (ދަންނާށެވެ!) ފަހެ، އެމީހާ އެ މަގުފުރެދޭކަން ކަށަވަރީ، އެ نفس ގެ ހަލާކަށެވެ. އަދި ފާފަވެރި އެއްވެސް نفس އެއް، އެހެން نفس އެއްގެ ފާފައެއް ނުއުފުލާނެތެވެ.))